text:
連續一星期睇到網上廣傳「中普融合」嘅資料,係鍾意香港嘅人都應該冇得唔驚.唔好以為「中普融合」同「普教中」係一樣嘢.「中普融合」更在於改造全校語言環境,甚至用大陸教師取代本地中文教師,進行潛移默化改造學童思想,將「講中文」理解為「講普通話」植入下一代人腦海之中,確立普通話為香港正式環境中使用嘅「中文」,完成推普廢粵嘅政治任務.話普教中係一個政治任務,絶非要無中生有將香港教育「政治化」,而係就算「普教中」真係一個有成效嘅教育改革,「教育改革要爭取支持和資源,所以改革在本質上是一種政治行為」(莫禮時等,1997).更何況普教中由2003開始經過多年試行,發現降低學生整體語文能力,但教育局仍拒絶撤回,仲要開動輿論機器為普教中全力護航,話普教中冇政治動機絶對難以致信.
語言偽術 驚心動魄
令人「驚心動魄」嘅,唔單只係一個講普通話嘅「粵語魔俠」聲稱要用粵語「一統天下」,而係為人師表者用「有助學生我手寫我口」,「將語音和文字整合為一科」之類嘅語言偽術,向公眾隱瞞普教中實際影響學生學習中文,矇昧市民,俾普教中可以乘機繼續暗渡陳倉.
曾任語文教育支援組主任兼「内地与香港交流与协作计划负责人」,現任福建中學(小西灣)校長蔡若蓮聲稱「全世界只有香港把中文拆開做中文科和普通話科」,又話普教中「將語音和文字整合為一科」,實在係砌詞狡辯.香港作為中英並行嘅城市,廣東話一直以來係香港使用嘅中文.1952年中文課程委員會喺討論香港本地學校嘅中文課程目標時,提出嘅其中一個宗旨就係要「發展學生的母語表達能力」,「母語」即係「中文」,放喺香港嘅環境入,就包括廣東話同粵音.一直以來學生老師上中文堂時,朗讀書面語課文都係用粵音讀書,行之有效,並冇唔妥.學生識嘅每一個中文字都有一個對應嘅粵音,語音同文字從來都冇分開過.話普教中「將語音和文字整合為一科」,就即係拒絶承認廣東話係中文嘅客觀事實,非要將廣東話貶廢後再用普通話取而代之不可.
另外,培正中學校長葉賜添表示普教中「有助學生我手寫我口」之說,根本就係以偏蓋全.事實上普教中只係對學生掌握書寫語彙有微小幫助,但係明明中文能力就唔止係寫咁簡單,仲包括咗說話,聆聽同閱讀嘅能力.研究結果顯視普教中拖累學童整體中文能力,所以「中普融合政策誤人子弟」之說絶對唔係「攞嚟講」,係有根有據.一人一信要教育局撤回同普教中一切相關政策,絶對唔係「激進行為」.反而葉賜添只係提出普教中絶無僅有有嘅好處,對學童有其他付帶影響,身為校長居然隻字不提.到底佢為中普融合護航保駕,仲有幾多嘢係對公眾隱瞞,知情不報?
為推普而推普嘅教育改造
翻查年初港語學對學校調查所得到嘅資料,就已經發覺有學校為「提升普教中成效」而禁止校園使用廣東話.初時以為只係少數校長私下火上加油之舉,點知翻閱更多政府文件之後,發現要學校用普通話取代廣東話,唔係個別學校嘅決定,而係由教育局同語常會批出撥款,「語文教育支援組」支援學校推行嘅教育語言改造戰略.語言支援小組全力推動普教中,有成員現時仲做埋校長,基本上即係支援小組嘅自己人走入學校推行普教中.
普教中同國民教育一樣,都係用「撥款資助」同「人員支援」,將對學童發展有不良面影響嘅教育政策滲到學校入面.同推行國民教育時一樣,有一個「國民教育中心」擬訂好內容,資助撥款吸引學校校本「自主」「試行」,等「試行學校」出現「成效」,再由教育局中央下令「全面推行」. 2000 今普教中到中普融合都不過係按藍圖執行,亦同國民教育一樣聲稱由校本自決.不過,雖然普教中成效之低甚至連曾經試行嘅學校都矢口聲言拒絶再辦,但係一班官員仍唔甘心任務就此失敗,連出招貶粵都用埋,為求日以繼夜用輿論撒播對推行普教中有利嘅迷思,以愚民手段減少大家對推普滅粵嘅警覺.
推行普教中純粹出於政治考慮
由普教中嘅失敗到中普融合嘅推行,可以睇得出成個計劃嘅目標唔係為咗「提升學童語文能力」,跟本就係為推行普教中而實施.唔係點解明知會降低中文能力,都硬係要繼續推行,仲要將普教中嘅失敗歸咎到師資同校園環境上,一廂情願咁要佢哋查找不足?所以由普教中再到中普融合嘅成個過程,本身就係「為推普教中而推普教中」.
普教中對香港嘅教學語言進行改革,教育改革本身就係一個政治行為,而普教中係為推行普教中而設,亦即係「政治行為」係為「政治行為」而推行.簡單來講,就即係「普教中」與及相關政策(包括如今嘅中普融合),根本完全無關教育,純粹只係一個政治行為,更有可能係一個為咗要達成某種政治目的而去推動嘅政策.
歸根究底,普教中嘅本質唔係唔係為咗學童着想而進行嘅教育改革,明明用普教中學習嘅學童中文差咗,都仲要加碼繼續倒錢入去,所以話「推行普教中唔係一個政治任務」真係呃人.為咗完成政治任務,到底要浪費幾多納稅人嘅血汗錢,埋沒幾多本地教育人才嘅就業機會同仕途,犧牲幾多學童嘅教育質素?又,稚子何辜,點解佢哋教育質素嘅隱定,同校園生活嘅和諧,要俾一個對佢哋學習中文冇好處嘅政治任務破壞?請大家睜開雪亮嘅眼睛,評一評理,到底係基於客觀事實,發起一人一信要求教育局撤回所有普教中政策偏激,定係明知普教中危害學生語文能力,都要「為推普教中而推普教中」,而不惜一切代價將普教中推行到底更加偏激?


c: text/html

collection: archivebot

text:
話說碩士畢業嗰天,我同一位中國來港嘅同學講起一個問題.佢當時係噉問嘅:「到底在香港的孩子在正式的教育系統中,有沒有像學普通話和英語一樣,學習廣東話呢?」老實講,在下當時無言以對.
問深一層,原來喺佢接觸嘅香港人當中,英語都非常流利,普通話都唔錯.其中她在不少做教師嘅香港同學口中得知,香港嘅學校不但在幼稚園就有教英語同普通話,教普通話嘅方法亦都同佢喺大陸學嘅差唔多.無論英語同普通話,都係有系統地教授各種拼音同標音符號,外加實用同生活情境對答訓練,仲可以考取專業資格證書.因此,佢覺得香港真係實至名歸國際都會.因為佢發現香港嘅教育對學生嘅外語訓練的確係不遺餘力,所以,就算香港人主要以粵語為母語,佢亦驚訝原來香港人嘅普通話居然都唔普通得過大陸學生,英語之流利直頭令佢非常羨慕.
粵語太尷尬
不過一講到香港嘅教育制度如何對待粵語時,在下只有啞口.因為實際上,香港嘅社會體制,長久以來都對廣東話無情閹割,尤以教育制度為甚.香港人樂以國際化嘅需要為藉口,刻薄自己嘅語言.先唔好講「普教中」哩個完全視粵語為無物極端建議住,本身香港所謂「兩文三語」嘅語言教育政策根本只係空談.英治時期,社會主流就覺得英語高人一等,對學習英語趨之若鶩;一「回歸」以普通話為主要語言嘅中國之後,雖然口口聲聲話香港官方語言中英並用,但事實上,英文都仲係英文,中文寶座上嘅,唔係日常官方場合都用緊嘅廣東話,居然係北來嘅普通話.哩啲全部都幾乎可以從香港政府同傳媒日漸大陸化嘅中文可見一斑.非但如此,兩文三語中,證明及認可個人在粵語造藝同資格嘅渠通,仲係未能得到有如英語及普通話一般噉普及.
更重要嘅係,香港嘅教育制度可以向學生教授有完整拼音同文法系統嘅英語同普通話,但粵語呢?上中文課時的確係用粵語授課,老師讀課文時亦都係用粵語將課文入面嘅字一個一個噉讀出來.不過請睇吓課文旁邊注解上嗰啲拼音,居然都係普通話拼音.至於粵音,就寫個讀法相似嘅中文字教學生,馬虎地讀過去算.作者同出版社完全冇意識到,萬一個讀法相似嘅字原來普遍學生其實都唔識讀,或者原來有多個讀法1,最後都仲係要麻煩老師親口讀一次出來.不但如此,香港成個社會化制度更以行動鄙視粵語.在下仲記得細個求學時,身邊嘅成年人無一個唔警告我哋:「寫文章時用乜,嘅,嘢之類嘅口語,係低俗,係下三流,乖仔乖女千祈咪學.」更甚至,中文作文時,無論係平日交功課定係用來參加比賽,無人敢犯天下之大不諱,用粵語寫作-因為活生生嘅經歷會話畀大家知,哩一條係死罪:輕則當成錯字逐個扣分,重則發回重作或者文章嘅參賽資格被取消.
不過事實上,香港仍然係粵語嘅世界.大家雖然喺學校中學了唔少英語同普通話,但如果唔係有外國人或大陸客問路,或用來應附面試,又或者工作時用來對應客戶,都未必成日用得着.正因如此,香港嘅語言環境出現了一個非常矛盾嘅景象-一個接受過香港教育嘅人,知道英語中a,e,i,o,u都係母音字母,以母音字母開首嘅名詞前面冠詞唔用得a要用an,知道普通話中b,p,m,f係聲母,有四個標音符號代表四種聲調等等…有關英語同普通話嘅語音文法知識都琅琅上口,了然於胸.不過粵語呢?即使大家日復日的用以溝通,不過對唔少人而言,原來廣東話有字可寫都係開心大發現.不過你問返佢平時用乜嘢語言來溝通?「_,講呢啲﹗大家香港人嚟家嘛﹗都係用番廣東話啦﹗」
文化心理不平衡
因此兩文三語係香港仿佛被分成兩個世界嘅事物,使香港這社會面貌成為了一道詭異嘅景色.香港人喺香港社會中長期體驗哩個教育制度同社會標籤,潛移默化咗覺得英語同普通話係好「正式」,好有系統嘅文明語言,係「有得學」嘅,仲有各種正式嘅資格認証;而廣東話,就冇噉「正式」,甚至有啲「低俗」,但正因為大家平時都用廣東話溝通,覺得廣東話可以從日常生活中學習,所以又唔使「正式」噉,當佢做一回事噉認真學,以為「多講就慣」,馬虎過骨,用住先就算.所以香港經常出現如第一幅圖中所見的情況:「行入啲」個「啲」字,就以差不多先生嘅精神用個英文字母頂上就算數.香港嘅教育制度要大家好「正式」噉學習英語同普通話,母語廣東話卻進入唔到「正式」之列,粵語文化知識大部份情況都被社會,傳媒以獵奇嘅眼光看待;但英語與普通話等如此「正式」嘅語言,竟然唔係香港人平時所用,而用唔「正式」嘅廣東話來溝通,又係構成香港人身份認同嘅一個重要象徵.
如果語言行為係社會文化嘅心理反映,香港不但嚴重精神分裂,仲極度心理不平衡.香港嘅教育制度同主流社會運作,一邊要大家精通兩文三語,另一邊又利用制度同語言使用場合嘅社會共識,創造各種理由來分化不同語言同語文之間嘅地位.又,一方面粵語係香港人身份嘅象徵,但另一方面,比起對英語及普通話嘅重視,粵語又長期徘徊於制度邊緣.我哋嘅社會似乎變得想有意無意賣甩都講得上係與生俱來嘅粵語,放棄有系統地整理,學習及認可母語嘅機會,並將之排除於正式嘅領域以外,要大家努力學習平時香港人之間溝通唔太常用嘅「正式」語言,但又因為廣東話係與生俱來,香港人嘅生活又幾乎離唔開唔「正式」嘅粵語,又要覺得用廣東話先親切.整個社會對待語言嘅行動係為非常之言行不一致.我所以從來都唔一個一個噉指罵嗰啲平日用廣東話溝通,但同自己仔女對話時就轉用英語普通話嘅港孩爸媽.佢哋虛偽,但佢哋其實亦都具體噉將香港語言教育嘅自相矛盾,以行動赤裸噉暴露出來.
人必自重而後人重之
又,噉或者都解釋得到,為何以香港人身份自居嘅演員杜汶澤先生,居然可以話「低俗係香港核心價值」,而天朝子民亦樂此不疲地以〈低俗喜劇〉來借題發揮,稱該戲「真實反映」香港人文化低俗.無他,正所謂人必自侮而後人侮之.須知語言仍係文化嘅載體,香港嘅文化係港式粵語文化.不過香港人一方面飲用港式廣東話文化嘅奶水長大,視廣東話為香港人身份認同重要部份,對待自己母語嘅態度就經常流於玩票,令一個排斥粵語文化嘅教育制度得以設立,並以實際嘅社會運作,馬虎噉看待自己嘅文化載體,不自覺噉令具有象徵香港身份認同義意嘅文化與低俗劃上等號,讓其遭受蠶食.香港人一連串不自覺又不一致嘅舉動,到最後係會自食其果:我哋噉係潛而默化自己,亦同時以行動告訴世人,香港嘅本土文化係「不正式」,「低俗」,而香港人既樂於學習「正式」嘅外語,亦樂於以被自貶為「低俗」嘅文化作為身份認同的象徵,將自身異化.
講到尾聲,在下其實都係希望大家明白,粵語喺香港嘅地位,及粵語如何被香港人看待,對待,係一個非常嚴肅嘅課題.香港以廣東話文化自居,但學校教學生嘅,傳媒寫嘅,政府文件用嘅中文,都唔係用粵語的語法寫成,甚至教大家粵語係「唔正式」嘅,而香港人居然「唔正式」地使用粵語,成件事唔係好荒謬咩?如果香港人唔肯改變現狀,寧願繼續維持一個連自己母語都唔認可嘅社會制度,又唔肯花啲心神將學習廣東話文化嘅事當成一回事噉認真對待,咪講話要人哋來學,我哋仲可以說服邊個來傳承香港色彩繽紛粵語文化?長此下去,港式粵語嘅文化只會消失於歷史長河之中.
諸君須記取,「人必自侮而後人侮之」之後那句,係「人必自重而後人重之」.因此,香港人如果要從低俗中自救,就要有挽狂瀾於既倒嘅覺悟,認真對待港式粵語,爭取香港嘅社會將廣東話視為一種正式,得體嘅語言.我冇要大家敵視同放棄英語及普通話嘅意思,但每個香港人必須要開始以行動改變現狀,爭取一個等大家都認真認識粵語嘅環境,鼓勵閱讀用粵語寫成嘅文章,以及推動以粵語書寫正規文章與公文嘅風氣,甚至推廣粵語資格證明,增加香港人對本土語言嘅認識,與及言行一致嘅認同.
如果香港能借助社會制度對自身文化作出肯定,認真噉給予重視,將會係香港人喺面對國際化洪流與中共天朝主義肆虐嘅大時代中,對自身最有能量嘅祝福.
- 比如圖二中的「位」字,粵語讀「坐位」(wai2)和「位置」(wai6)時,都有不同的讀法
(本文於二零一九年一月三十一日經作者本人第一次修訂)

robotstxt: allowed

filter: keep


text:
台灣嘅陸生聯招會日前公布2020年嘅收生統計,原來呢年係2011年開放大陸學生就讀而來人數最低.碩士以上人數減半,由2019年嘅1289跌至573人,而學士收生人數更加由2019年嘅970人跌至0人!總幹事張鴻德話:「陸生將會消失於台灣校園.」
陸生聯招會張鴻德話,呢啲都係中國教育部嘅決定,而佢哋都冇回應台灣嘅招生計劃.所以而家收嘅學生,都係喺台灣讀緊書,諗住繼續喺台灣繼續讀嘅大陸學.佢話大陸嘅大學近年都搶收台灣高中生,雙方應該對等先啱.如果呢批舊生畢業之後,「源頭遭卡,陸生將會消失於台灣校園.」
文化大學教務長方元沂就話,大陸學生唔嚟,校內服務大陸學生嘅小組都縮減人手,調去其他部門.文化大學學生數眾多學校,影響唔大,但估計對規模小嘅私校衝擊都幾大.其他台灣大學嘅發言人就話,會推動國際化,招收返啲歐美地區同南面國家去抵銷呢啲衝擊.
至於香港及澳門就未有受大陸禁台政策影響.根據統計,每年都有近2,000個香港學生報讀台灣大學,但喺2020年就有高達4097名港生報名.
中國大陸舊年宣布不再開放陸生赴台就學,淨係俾喺台灣讀緊學士,碩士嘅陸生升讀更高學位;相反,大陸就冇改動台灣學生去大陸讀書嘅政策.台灣教育部表示,教育部沒鼓勵國人赴陸,主因係大陸大學參差不齊,唔會承認部分學校嘅學歷.而且當地就學環境有好多政治介入,言論同審查干涉,呼籲學生如果真係去就小心啲,保障同維護自己嘅權益.


text:
去西班牙考古:小女孩發現的史前壁畫
現今西班牙境內最早發現而又保存得最好嘅舊石器時代原始藝術,係位於北岸Cantabria自治區桑坦德市 (Santander) 附近Santillana del Mar小鎮嘅阿爾塔米拉山窿 (la Cueva de Altamira) 洞穴壁畫.山窿喺1868年由獵人發現,業餘考古學家Marcelino Sanz de Sautuola 1879年帶佢八歲嘅女María去考察,阿女一支箭跑咗入山窿深處,舉頭一望,發現有圖畫!
山窿最闊嘅「大廳」(la Gran Sala) 尺寸係18米乘9米,洞頂粗糙不平,用黑色,赭色同黃色畫滿咗動物(圖一),為數最多嘅係牛,另外仲有啲野馬,野豬,鹿(圖二),
最初推斷為公元前16000年左右嘅遺蹟.呢個洞穴羣嘅壁畫動物有兩個特色,第一係佢哋嘅排列非常凌亂,比例同角度參差,作畫嘅人似乎冇意欲將動物成組劃分,動物同動物之間可以話係冇關係.專家考證過,認為呢啲壁畫唔係短時間內全部畫好,製作時期可能橫跨兩萬年,所以冇劃一嘅畫工同排列次序.
第二個特色係動物像真度非常高,毛皮,犄角嘅細節精緻(圖三),光暗變化亦都一一呈現,甚至好多時利用石體表面天然嘅凹凸起伏位去表現動物嘅體態,或者話係按石頭表面嘅特色而設計動物嘅姿態(圖四).正正因為咁高質,考古學家最初並唔相信原始人可以有咁高嘅藝術水平,壁畫亦一度被認為係偽造嘅,爭拗咗30年,先至因爲法國發現類似壁畫而確定係真跡,1985年由聯合國教科文組織列為世界遺產.
由於遊人太多,二氧化碳同水份破壞壁畫,洞穴喺1977年至1982年期間完全對外關閉,重開之後大幅限制人數,排期參觀要等三年,但最後仍然敵不過霉菌,喺2002年再次宣佈關閉,喺附近另闢新窿,由藝術家逐平方厘米重構壁畫.今日大家去到睇到嘅博物館同洞穴,就係呢啲大師級複製品.
文中外語爲西班牙文
如果鍾意呢篇文,請你CLS支持
逢星期三,星期日更新,敬請大大力追post :0)


text:
大陸武漢肺炎疫情又爆發,廣東省新冠肺炎防控指揮辦今(6日)宣佈,將越秀區,海珠區,昌崗街和濱江街由低風險地區調整為中風險地區.香港唔少院校都會派出學生到當地中醫院實習.據我哋向當地嘅中醫學生了解,由於廣東省中醫院護士都確診肺炎,同學嘅中醫實習都要暫停,而且同學需要用健康碼做病毒測試,出入都頗為困擾.
同學表示,中醫院嘅門診暫停,住院部唔洗出入,六月嘅進修醫生全部都提早離去,唔洗再留喺中醫院,而香港學生都暫停咗實習.同學需要不停做核酸測試,一個星期都做兩三次.「健康碼成日無啦啦就黃(由安全變成「待核實中高風險人員」),一黃又要去做檢查,on99」.而健康碼黃就連屋企都返唔到,地鐵又搭唔到,要諗辦法走去做核酸測試,對生活頗為困擾.
問到香港學生有冇打疫苗,同學表示冇得打.「依加疫苗唔係俾平民打,全部都留俾前線打,而且打國藥同科興.我哋就唔想打,但佢一定要我哋打都無辦法.」
佢仲話醫院都俾突然封區殺個措手不及.「一封區就無得出門口.所以上個禮拜啲醫生已經開定一個月藥畀病人,點知星期五就封院.」佢哋又話廣州市面上無乜特別,但封鎖區就冇乜消息.因為而家只有微信上唔知真假嘅cap圖.而官方消息只係一味歌頌啲疫苗接種率好高,醫護好辛苦,好偉大咁.
佢又話,居民都對疫情有點擔心,特別驚自己住嗰度會突然封區,所以多咗人儲糧,好多人買幾袋米返屋企.
我哋會同廣州嘅同學保持聯絡,有進一步消息會同大家跟進.


text:
之前港語學喺梁顯利油尖旺社區中心舉行「首屆廣東歌歷史展——『油』然懷舊粵語歌唱日」,除咗有展板陳列歷史相片同廣東歌發展之外,喺開幕典禮仲邀請咗唱作歌手迪子,重新演繹40年代至90年代嘅經典廣東歌,廣東歌半世紀嘅演變活現耳前,在場嘅音樂人前輩都紛紛讚好.一齊睇下出爐嘅精華片段啦!
展板內容主要參考資深樂評人黃志華老師嘅研究《原創先鋒——粵曲人的流行曲調創作》,內容相當紮實,尤其罕有咁由百年前20年代起,介紹廣東歌唔同時期嘅發展.
黃志華感歎民間少有70年代以前廣東歌的歷史研究,或者認為早期廣東歌俗而不雅,「我好想為早期嘅廣東歌平反,無人去寫我就偏偏要寫」,於是就寫成咗《原創先鋒》一書,樂見今次用展板咁平易近人嘅形式去推廣廣東歌嘅早期歷史,希望可以喺其他社區繼續舉辦.佢亦都欣賞新一代歌手迪子嘅表演為廣東歌歷史注入活力,令到觀眾都樂在其中.
迪子喺今次展覽就自彈自唱,配合鋼琴演奏多首經典曲目,包括40年代電影歌曲《紅豆曲》,50年代時代曲《夜夜春宵》等十一首經典廣東歌.其中演奏《問我》同《一水隔天涯》時,迪子仲加入咗R&B嘅節拍同風格重新演繹,令人耳目一新,獲得在場觀眾唔少掌聲.
策展人陳樂行多謝油尖旺區議會贊助今次活動,尤其感謝新一屆區議會重視民間歷史展覽同活動,希望可以喺唔同社區繼續推廣廣東歌,等大眾更深入認識廣東歌嘅歷史文化.


text:
又到農曆新年,領事都拍片同香港市民拜個靚年.因應疫情同限聚令,佢哋都各出奇謀拍片賀歲,有啲就搜羅賀年用語,有啲就講返家鄉故事.
為咗拍好條片,各國領事仲特登學咗好多廣東話!一齊睇下領事講廣東話講成點啦!
英語國家:全廣東話拜年,深情對話
英語文化果然好正經,英國,美國,澳洲,加拿大,紐西蘭,都係正正經經咁用廣東話自我介紹同大家拜年.
其中美國搜羅晒牛字賀年用語,喜慶十足.加拿大就係深情長篇廣東話,好似好體會到香港人嘅艱難咁.
英國:
美國:
澳洲:
加拿大:
雖然深情咁用廣東話講咗好多牛年寄望,但鏡頭一轉竟然係勁煎牛扒……
紐西蘭:
法國,德國講故仔 各有千秋
法國同德國都係有深厚文化嘅國家,都借住拜年同大家講下文化嘢.
法國領事館十分之有文化自信,由牛年講到去法國石器時代嘅拉斯科洞窟壁畫,又講到疫苗初初都係法國發明,真係自信爆棚.
德國領事館一如以往咁貼地,問同事「牛頭角有冇牛」,又帶大家去關注西貢牛嘅生活環境,引伸到環境議題同動物權益,真係好大愛!
日本唱歌喜氣洋洋
日本同廣東歌一直都有深厚嘅交流,日本人都好鍾意廣東歌.
佢哋就特登為新年歌曲《財神到》拍咗條音樂短片,載歌載舞,超級投入!
片中亦見到日本各縣景色,真係好好心機,一解香港人嘅「鄉愁」.
意大利學廣東話 講解新年習俗
意大利領事館拍嘅片都相當全面,領事除咗學廣東話嘅拜年賀詞之外,仲整咗個派利是教學,解釋清楚利是係邊個派畀邊個,十分認真.


text:
全民造星III喺今晚將會係十強嘅決賽,喺之前預賽,50強,20強都有好多參賽者演唱各種語言嘅歌曲,廣東話歌唔算太多.K LAU今年係第二次參賽,佢個人喺音樂有唔少提升嘅同時,亦改以廣東話RAP做主打.昨日接受報章訪問嘅時候,更加直言自己主張唱多啲廣東話歌,希望大家投佢一票.
佢喺受訪影片到話:「HELLO大家好係我全民造星III十強參賽者K LAU.今年嘅我開始慢慢搵到自己嘅方向同喜愛嘅事,我都依然會喜愛跳唱,依然好鍾意見到喺台上好有火好有正能量嘅我自己.如果你哋之前我都希望你喺決賽入面投我一票,因為我都算 2000 係喺十強參賽者入面,其中一個我會係主張唱多啲廣東話歌啦,同埋我係會想喺每一隻上台嘅作品入邊,就算佢係唔係原創都好,我都想加我自己內心嘅想法去話畀你哋知K LAU係一個乜嘢嘅歌手或者表演者.如果你都感受到我呢張熱誠嘅話,希望你哋可以26嘅總決賽入邊投我一票.」
另外,參賽者Mischa同陳葦璇早前都透露會唱廣東話歌.葦璇會決定挑戰Solo唱慢歌,展現同跳唱唔同嘅一面.Mischa就話:「今次決賽其中一首廣東話歌會唱自己嘅故事,因為很多時唱英文歌,好少唱廣東話,希望同觀眾連繫多一啲.」
有分析指,香港市場慢歌多快歌少,所以唱新歌難以喺舞台上展示舞技兼唱功;而且廣東歌難唱,有九個音調嘅廣東話喺演唱起上來比國語歌及英文歌難駕馭.縱觀上一集《全民造星II》決賽,僅有李祉均(Oscar)全程自選項目均以廣東話歌參賽.今次第三季多咗歌手事先揚言唱廣東話歌,令人期待.


text:
喺上年,OpenAI發表咗一個叫做GPT-3嘅語言模型,可以理解人類自然語言並給予適當嘅回應.佢自如咁同人類對話,假可亂真,技術之高令人震驚,而且可以自己喺網絡學習人類語言,因此被譽為超越AlphaGo嘅人工智能技術突破.
GPT-3係使用由Reddit(類似香港嘅lihkg網上討論區)或者Wikipedia等網站搜羅大量文本做訓練數據.但結果,研究員發現GPT-3「學壞晒」,喺到歧視殘疾人士,黑人,仲似乎相信所有穆斯林都係恐怖分子.
佢哋亦都擔心大型語言模型會淪為生產虛假消息嘅工具,俾啲假新聞網站用嚟大量寫作同散播啲虛假但譁眾取寵嘅文章.
Google嘅人工智能倫理團隊亦都喺去年尾提出,大型語言模擬器具有潛在嘅風險,仲質疑佢哋實際上係咪向緊人類可以理解嘅方向發展.
有啲研究員亦都發現,就算改變GPT-3嘅訓練數據,都已經難改變佢對事物嘅偏見,因為呢啲偏見都係喺特定情況下先會產生.
研究員提出咗一啲權宜之計,解決大型語言模型嘅負面問題:例如要制定法律,要啲公司承認人工智能喺幾時寫成呢啲文章;另外訓練多一個人工智能,專門去過濾返寫文章嗰個模擬器寫嘅文.但係以上措施都有待業界去先制定返有關標準.
OpenAI 係 Elon Musk 創立嘅非牟利人工智能研究機構,微軟喺2019都入股投資.
詳盡新聞:VentureBeat


text:
情,唔一定係親情,友情,愛情……簡單嘅陌生人相遇,已經可以係一種緣份,然後引伸出一種「想人哋好」嘅情感,已經係人同人之間嘅「情」.
開始認識蘇杭街係我幾年前喺中環返工嗰陣時.公司雖然勉強算係金融核心地段,但實際上係俗稱中環尾上環頭嘅威靈頓街.
唔知你有冇試過晏晝時間嚟過中環?如果有,你應該感受過繁華商業區入面嗰種洶湧嘅午膳人潮,同埋嗰種嗱嗱聲上餐,急急腳食飽就要起身,務求追三轉翻檯率的怱忙午膳.仲有就係,中環食肆因為租金關係,價錢都比其他區貴!
於是乎,唔知邊一日開始,我哋養成咗行路去蘇杭街食晏嘅習慣.
蘇杭街比起皇后大道中唔算係一位大家閏秀,反而更似小家碧玉.無著名高聳嘅地標大樓,又無寬廣繁忙嘅馬路.有嘅,係十幾間分佈喺街上唔同位置嘅食肆:有中式,西式,日式……甚至乎東南亞菜式都有,而且價錢有平有貴.
最重要嘅係,我講嘅富有味道並唔係單單指食嗰方面,亦唔單止係菜式嘅多樣性,而喺呢度好多店鋪都做咗一段長時間,比起商業區倒模出嚟嘅連鎖快餐店,確係多咗一份人情味.
喺蘇杭街入面有啲中式飯堂,多數都係兩餸飯,我哋最喜歡嘅就係坐喺呢啲熱鬧有趣嘅飯堂入面.呢度嘅食客,咩類型嘅人都有:有白領,附近店鋪職員,地盤工人,職業司機,專業人仕,普通街坊……都係飯堂裡面成日會遇到嘅人.
記得有一次因為天氣唔穩定,我哋食完飯後已經停咗雨,唔記得攞返擺喺一邊嘅長遮就走咗.我以為把遮一定搵唔返,點知過咗個幾星期,我哋再去幫襯嘅時候,落單個伙記竟然一見到我就同我講:「靚女,你上次漏咗把遮擺咗喺收銀度.」
「你咁都認得我?」我反問返佢,嗰時仲要只係我第二次幫襯佢哋.
呢啲可能就係老一輩人成日講嘅人情味掛.顧客同店鋪,唔係得一買一賣嘅關係,而係有一種人與人之間微妙的聯繫.
嗰次之後,我哋幫襯嘅次數多咗,慢慢同佢哋啲伙記熟咗.有時坐喺食堂,聽得最多嘅反而唔係伙記同食客啲對話,而是食客同食客之間嘅交流.
試過聽見一個律師喺度教街坊嘅孫仔做小學功課,運輸佬教個白領捽跌打酒嘅技巧,醫生同地盤工人喺度講馬經……或者你會覺得呢度啲人三山五嶽,龍蛇混雜,但係呢度,大家都無白領藍領,高尚職業定基層人仕嘅門戶之見.大家好自然咁有一種默契:唔會過問人哋嘅身份,只係知道大家都係食堂嘅客人.
我哋鐘意每日去蘇杭街食晏,食飽飯會襯有時間,就去附近行吓.由蘇杭街出發,可以直落皇后大道中及文咸東街繁盛嘅商業區,一行出去就係一條同時代接軌嘅電車路,兩間百貨公司,三大電器連鎖店,四大電訊商一應俱全.
如果想睇多啲中西區歷史風貌,行上樓梯街就可以輕易到達文武廟,嚤囉街呢啲古蹟文化地標.文武廟是求文昌嘅好地方,吸引咗好多為子女求學業嘅善信,縷縷香火,唔多唔少都洗滌咗啲俗世煩惱.
嚤囉街就由以前嘅繁榮歸於寧靜,但仲有一啲賣二手古物嘅店鋪留守.店主好似博物館咁展覽貨品.如果搵到志同道合嘅人,就算你只係齋睇唔買,佢哋都好鐘意捉住你講古董經.
喺樓梯街度遊走,每行上一級樓梯,就好似時光隧道咁倒帶一年,一直倒帶返去數十年前嘅香港.
喺嚤囉街走入荷李活道,新開嘅咖啡店,甜品店有如雨後春荀,食飽飯仲有餘力嘅可以喺度買啲甜食.轉上去鴨巴甸街就是近幾年新興嘅文青重鎮:元創坊所在,係一個吸收文藝氣息的小堡壘.
如果唔好西式甜品,可以考慮行去荷李活道同卑利街交界嘅公利竹蔗水喝杯透心涼的蔗水下火.一場行到呢度,又可以順便走上半山扶手電梯,有部公共運輸特惠站,食飯時間唔難見到一大班打工仔喺度排隊「嘟卡」,話哂依家車費咁貴,打工仔當然慳得就慳.
喺中上環每走過一個地方,就好似返咗母校嗰校園咁,老師,校役,教務職員……對人嘅態度都好似全部自己人咁樣.周圍都充滿生命力,同埋呢啲生命嘅躍動又會同呢個空間裡面嘅其他生命互相碰撞.
好似飯堂個收銀霞姐話齋:「大家同檯食飯,都係一種緣份.所謂人情味,咪就係『想人哋好』四隻大 1ff3 字咁簡單囉.」


text:
講到睇紅葉你會諗到邊度呢? 日本? 加拿大? 定係比較近嘅,香港嘅元朗大棠呢? 原來除咗呢啲,香港有其他睇紅葉都好靚嘅地方㗎! 就例如青衣公園啦!
上個週末,我同朋友去咗青衣公園野餐, 我嗰兩個朋友都係青衣長大嘅, 知道好多青衣嘅好去處, 就推介咗喺秋天嘅時候去青衣公園睇紅葉. 當時都好驚呀㗎,原來青衣都有紅葉睇嘅咩? 但去到先知原來唔單止有,而且仲非常之靚添!
我嗰日孭住個背囊就搭車去青衣, 去到青衣公園,我比眼前嘅美景嚇到傻咗呀! 雖然青衣嘅紅葉數量冇元朗嗰邊咁多,但係配上嗰個人工湖就好似去到世外桃源咁樣. 我去到嘅時候我嗰兩個朋友都未到,於是我就係公園度自己行咗陣. 抬頭望望樹上嘅紅葉, 有紅嘅黃嘅橙嘅,顏色鮮豔到好似係花一樣. 而家正值深秋, 一陣陣嘅涼風迎面吹來.風一吹,樹上部分嘅紅葉跌咗落嚟,鋪滿整整一條路. 平靜的湖水就好似一面鏡咁樣, 倒映著啲紅葉,倒映著啲楓樹. 然而嗰啲倒影好真實, 彷彿分唔出到底邊一邊係真邊一邊係假. 漫步湖邊, 涼風伴著一片片嘅紅葉吹到我面前, 感覺好似置身於一幅相一樣咁靚, 好似只有童話故事先會出現嘅景色呈現於我眼前.
又一陣風,將紅葉吹到湖面上. 片片嘅紅葉化作一隻又一隻鮮紅色嘅小舟, 喺水波粼粼嘅湖上漂浮著. 我嘅目光隨著小舟漂流嘅方向看去, 先驚覺原來湖嘅對面係一個亭. 但係lee個亭同平時見嗰啲古色古香嘅亭唔同,佢唔係中式嘅,而係採用咗紅磚瓦頂嘅歐陸式設計, 配上片片嘅紅葉,別有一番風味.红磚映襯住紅葉,完全冇撞色嘅感覺,反而十分匹配.唔知點解,我竟有個感覺嗰d红色小舟係有意將我嘅目光引領到lee 個特別嘅亭.定還是係d風將小舟駛向嗰個方向?我唔清楚.
當我陶醉緊喺lee 一個美景嘅時候,有人拍咗我膊頭一下,將我由思緒中拉回現實.原來我兩個朋友嚟咗啦,我嘅紅葉之旅亦都告一段落.
喺香港呢個石屎森林入面,邊個估到有一個人間仙境呢? 其實可能你身邊會有好多好靚嘅地方,景色,但係喺呢個咁煩囂嘅都市,邊個會停下腳步慢慢去欣賞? 都市人生活忙碌,平時很多都係匆匆忙忙咁走過,甚至係低頭望住自己嘅手機. 即使自己身邊有一啲好靚嘅景色都係走馬看花咁忽忽走過. 其實, 抬頭望一望四周,可能會發現到一啲平時忽略咗嘅小事物. 平曰不妨停下腳步,慢慢細心欣賞周圍嘅人同事,或者會有新嘅發現.
(文章為港語學第三屆廣東話徵文比賽參賽作品)


text:
泛本土主義嘅内部矛盾
本土主義其實係一個籠統詞,金金大師曾撰文《認識「本土派」的入門初階》指出本土派其實分爲幾個派別.雖然現時佢哋嘅行動暫時頗爲一致,但其實有啲方面可以話係完全矛盾.下表係作者略約總結各派別嘅異同.
我哋可以睇到喺而家呢個階段,泛本土主義文化觀可以分爲
1)香港本位大中華主義(華夏),下稱「華夏論」
2)香港文化獨立,下稱「獨立論」.
何謂華夏論
「華夏論」側重香港本土文化對華夏文化嘅線性承繼及標榜其正統性.其理論基礎建立於「傳統華夏文化優越論」嘅基礎上,可以話係重新包裝過嘅傳統儒家大中華世界觀.透過華夏(香港,或包括台灣)同夷化華夏(中國大陸)嘅對立,賦予捍衛香港文化一個簡單而冠冕堂皇嘅理由.政治行動方面,鑒於現時形勢,以「保存香港城邦」爲首要目標,令我哋能「保住華夏最後據點」,將來再「締結華夏聯邦」.實際上,華夏論並唔排除中國大陸仍然有「華夏遺存」,否則實在冇必要將來去「締結華夏邦聯」.如果大陸冇任何「華夏成份」嘅話,應該剔除於聯邦候選人名單.事實上,「華夏論」係非常傳統嘅中國帝制思維(大中華),透過文化擴張殖民,同化週邊民族.透過願景中嘅「香港城邦」爲首嘅「華夏聯邦」,以「香港文化(華夏文化)」反殖民大陸,最後達致「光復華夏」.呢一派嘅核心思維,其實同大中華膠並無太大分別,只係華夏核心位置唔同.大中華膠以大陸爲華夏核心,所以愛好大陸文化,鼓勵大陸同化香港.城邦派則以香港爲華夏核心,嘗試留存實力,將來伺機同化大陸.
何謂獨立論
「獨立論」側重強調香港本土文化自身特色.其文化觀認爲香港文化並非只有華夏單一來源,華夏文化與百越結合後產生同中原華夏文化相異嘅嶺南文化;嶺南文化,殖民地文化及現代文化交融後香港文化先至正式形成.獨立論認爲「華夏」只係一個母體,孕育出眾多不同文化,而呢啲文化因爲政治或地緣上嘅分隔同埋受外來影響而各自走上唔同嘅道路,最後形成新文化甚至民族.而華夏呢個母體由於定義過於籠統模糊,現實意義並唔大.獨立論認爲每個文化各自嘅差異性值得尊重,所以大陸唔應該文化殖民香港,相反香港亦唔應該文化殖民大陸.由此導出短期政治目標爲中港分隔及切實執行實一國兩制以保香港文化獨特性同族群獨立.而政治遠景則有内部分歧,一派認爲只要確實執行現存一國兩制即可以保護香港文化免受大陸同化.另一派認爲除建立民族國家外,喺其它政治體制下都無法確保香港文化/民族嘅獨立性,因此無論獨立建國機會如何,亦應作爲長期目標奮鬥.
事先作利益申報,筆者贊同香港文化爲獨立個體,反對濫用華夏爲香港設下框框,其原因喺下文會分列 2000 闡析.
胡虜稻草人,華夷之辯論脫離現實
華夏論不停強調粵語何其「古雅」,香港如何保留「華夏嫡存」,普通話係「胡言亂語」,大陸點樣點樣「華夏淪亡」,因此我哋要「捍衛華夏文化,正音」.理由似乎非常冠冕堂皇,但大部份人似乎冇去真正求證過呢啲說法係唔係真,覺得似層層就去以呢啲理由去捍衛粵語.照咁睇,最有問題最「低劣」嘅語言並唔係普通話,而係真正嘅「胡虜」語言,包括蒙古語,朝鮮語,突厥語.呢啲語言大概有「原罪」,唔及得上「華夏正音」咁「優越」,所以我哋先要大力反對(聲稱)已經受污染嘅普通話.
更奇怪嘅係,學術界早有共識,粵語廣泛受到侗台語影響,唔單只詞彙上有一大堆底層詞,連語音都有顯著嘅壯語特徵(見早前文章《論本土主義中嘅大中華餘毒(二):被遺忘嘅粵語淵源》).以華夏嘅本位嘅「四夷」角度睇,呢啲都係南方嘅「蠻族」劣等文化,粵語一早已經受到「玷污」.如果我哋可以批評對方「習染胡虜」,其實我哋自己都係「俚僚鳥語」.每當講及呢樣嘅時候,華夏狂熱分子就會話百越都係華夏,已經被華夏所融合吸納云云.我姑且當真,咁北方嘅鮮卑,匈奴,滿蒙等何嘗唔係俾華夏所吸收,點解融合百越嘅就仍然係華夏,融合滿蒙嘅就唔算?
華夏本土主義者討厭嘅,並唔係普通話本身,更唔係“胡虜”,而係普通話使用者嘅行爲,心態,及帝國式文化政經壓逼融合,普通話只係成爲代罪羔羊.假如大陸人一夜之間全部改講純正香港粵語,係唔係代表你同佢哋會拍晒膊頭老友鬼鬼,喜迎中港融合?我唔反對大家厭惡大陸人,但希望諗清楚厭惡嘅真正原因.如果將捍衛粵語/本土文化建立於一個不成立嘅理據上面,大眾主流自然唔會理性認同我哋嘅理念.
我哋捍衛廣東話,有好多理直氣壯當嘅理由.比如廣東話孕育咗我哋嘅文化,冇咗廣東話,香港文化就唔存在.又或者更直接了當啲,就係因爲佢係我哋母語.將捍衛廣東話建立喺攻擊普通話係胡虜語言之上,好聽係好聽,但並唔係啲咩確實理據.
奇怪嘅華夏純粹性優越感
攻擊對方被蠻夷胡虜玷污,暗示己方係相對優越嘅「純粹華夏」.一如前述,嶺南文化以至香港文化都糅合大量南方少數民族文化,例如「執骨」(二次葬),北方漢族歷史上冇呢種習俗,反而係泛太平洋嘅土著間可以搵到,係唔係代表北方人比我哋更「華夏」?
甚至「華夏」本身亦係非常模糊嘅概念.假如定義漢朝文化爲「華夏」,唐朝文化就可以話大量混雜胡虜.唐人好西北方非漢族嘅胡服,胡樂,胡舞.連宗教都以印度傳來嘅佛教最流行.唐代藝術融入大量西域成份,例如建築中嘅須彌座,石塔(窣堵坡),波斯裝飾母題等,係唔係代表唐代文化係劣等混血兒?純粹性優越感係一個好奇怪嘅心態,好多人有呢種諗法,但往往冇嘗試過去反思.歷史上,開放自由嘅文化最輝煌,例如唐文化;專制保守嘅文化最墮落,例如閉關時代嘅共產中國及現今北韓.喺文化自然交流中吸收其它優良文化再同己方融合創造,產生新元素先係健康嘅文化,純粹性代表嘅係原地踏步同閉關自守.香港人向來係海洋文化,面向世界,廣納華洋因而有強勁嘅活力.其實華夏論嘅純粹性優越感之所以受落,源於大陸文化入侵.大陸文化恃政經強勢,強行殖民香港,並非正常文化交流.面對大陸文化強行染指香港本土文化,港人條件反射去捍衛自身文化「純粹性」.可惜港人囿於文化認知缺失(如唔了解香港歷史,文化發展等),對自己文化脈絡認識不足,所以錯借「華夏」作爲自身文化純粹性來源.可惜嘅係從華夏文化到嶺南文化,再由嶺南文化到香港文化,都充滿住其它文化混雜交融.因而華夏純粹性淪爲宗教式迷信教條同口號.其實每個族群都有權利拒絕外來文化強行入侵,並唔需要借助古文化嘅純粹性,正統性做理由.如果我要拒絕香港大陸化,我嘅理由就係香港文化擁有法治,自由,生鬼嘅粵語,感人嘅廣東歌,攪笑嘅周星馳電影等值得我哋自己驕傲嘅嘢,而唔係華夏呢啲咁虛無縹緲嘅嘢.
可悲嘅華夏泥古自豪感
華人大多有一種奇怪嘅泥古思想,但凡係淵源越早就似乎越好.好多華夏本土派不停嘗試將粵語「上溯」秦漢,話粵語係「華夏雅言」(按:先秦詩經時代華夏族語言稱雅言)並以此爲傲,好似假如粵語係明清傳入嘅話就不值一文一樣.但事實粵語反映嘅音韻系統來自唐末.又如明明以嚴肅歷史學角度睇,夏朝係冇文字紀錄嘅神話時代.大陸學者係都要搞個白痴夏商周斷代工程,以證明中華文化「源遠流長」,成爲國際學界笑柄.
照咁睇來,語言同文化似乎係紅酒古董一樣嘅資產,年代越久遠就越巴閉.至於點解會巴閉啲,又諗唔到點解.
懷念「華夏」中國有幾強大輝煌,部分原因係近代中國落後於西方嘅情緒投射,導致華人嘗試喺過去尋回自尊.但歷史實在唔應該用來精神自瀆,就好似一個乞兒週圍同人講自己呀爺幾威水幾有錢,都改變唔到自己係乞兒呢個事實.歷史係用嚟引以爲鑒,展望未來,做好而家嘅自己.無論漢唐武功點樣威鎮四方,宋文化點樣清雅脫俗,你都唔係唐人宋人.
華夏已死,香港當立
一個文化輝煌與否,在乎佢當今嘅影響力同活力.泛漢華夏文化喺東亞大地上面留低咗好多遺產,深刻咁影響現今嘅日韓中越港台,但畢竟華夏係一個過去嘅化石文化,已經冇咩創造力,隨古人作古而逝,我哋雖然有部分繼承,但冇必要去強行復古.今日你着西裝返工而唔會着漢服;你寫字用原子筆而唔係毛筆;你食茶餐廳常餐熱奶茶而唔係唐代魚繪,駝峰炙,末茶,葡萄酒.明明我哋嘅文化叫香港文化,有好多嘢並非來自華夏而且有自己特色,生做硬砌套一個華夏帽子扣落去概括簡化晒所有嘢,其實係一種離地表現,脫離咗我哋真正嘅文化,將自己身份認同建立喺華夏烏托邦中.
本土主義,大中華餘毒未清
大中華膠世界觀同文化眼光向來狹隘(筆者曾經都係大中華膠).2008年中國熱席卷香港時,香港人批評西藏台灣搞分裂,大鬧陳水扁去中國化數典忘組.等到近年中港矛盾爆發本土意識崛起,先忽然醒覺台灣西藏捍衛自身文化嘅因由.可惜始終喺大一統思想長期荼毒下,大中華思想仍然揮之不去,華夏論幻想嘅華夏復興就係佼佼者.綜觀成個東亞文化圈,日本,韓國,越南曾經使用文言文,深受華夏儒家文化影響,韓國甚至曾自稱小中華.去到近代民族主義傳入亞洲後,東亞各國進行「去中國化」,其實換個角度睇就係確立自身文化特色嘅重要性.經常幻想華夏帝國嘅中國人自然唔高興但無可奈何.台灣係後起之秀,但本土化都比香港早幾十年,台灣嘅所謂「去中國化」只係強調本土中心,例如台灣本土各語言,台灣島歷史嘅重要性.如果你覺得台灣「大逆不道,數典亡祖」,請翻開美國中學歷史教科書,你 2000 唔會搵到任何英國歷史,只有美國獨立戰爭後到現今嘅歷史.雖然只有短短二百幾年,但美國人唔會因此自卑或者眷戀英國文化,反而努力耕耘,創造出自己青出於藍勝於藍嘅獨特文化,爲自己今日先進強大嘅文化同影響力自豪.祖先嘅英國文化?Who fxcking cares!同樣道理,我哋唔係要否定自己有華夏來源,但着眼點應該係而家嘅香港文化.
香港唔係文化沙漠,香港曾經係文化帝國
部份香港人對華夏文化上晒頭,佢哋呢樣嘢係出於對自己文化嘅自卑感.佢哋覺得香港文化入便獨特嘅嘢唔足以令佢哋自己驕傲自豪,所以埋首遠古.但事實係唔係咁?香港有強大嘅文化,輻射至東亞甚至全世界.廣東歌,武俠小説文學,電視劇,曾經風靡中國大陸同東南亞華人,以致好多大陸人唔多唔少識幾句廣東話,唱得出唔咸唔淡嘅《光輝歲月》.香港文化強勢甚至令粵語詞彙歷史上少有咁返傳北方,例如普通話「打的」,「買單」都係明顯嘅香港影響.香港電影更加衝出國際,孕育咗一眾巨星,有「東方荷李活」之稱.究竟呢啲輝煌嘅文化屬於華夏定屬於香港人自身嘅努力同獨特性?相信無需花費唇舌.無疑香港文化千禧年後喺大陸影響下開始單一化,去本地化,自我設限,甚至大陸人都批評合拍片「港味盡失」,但「華夏」真係可以拯救香港文化於衰頹?究竟點樣可以重振香港文化,我並冇深刻洞見,但盲目訴諸華夏,只係死路一條.唐代樂舞無法拯救廣東歌;元代戲劇幫唔到香港電影;詩經雅言都唔會成就香港文學.我哋嘅未來,必須靠自己去思考,去努力,拜山問米訴諸祖先係不切實際.我哋嘅文化係建立喺我哋日常生活中,以華夏去建築我哋嘅文化,只會係浮土上嘅華廈,雖美輪美奐但遲早土崩瓦解.
香港本土,今後何去何從
香港本土主義尚喺萌芽階段,而且嚟得有啲遲.幸運嘅係我哋有他山之石.台灣嘅本土主義發展同香港殊途同歸,好多理論學説其實可以借鏡.我哋可以研究一下台灣點樣對待華夏淵源同自身特色,點樣建立台灣本位嘅歷史觀點,點樣發展台灣獨特文化.筆者相信,華夏論同獨立論將來會有一番舌劍唇槍,就好似台灣藍綠之爭辯論中華本位定台灣本位一樣.希望通過良性討論,本土主義可以茁壯成長,拯救香港於水火.
前文
《論本土主義中嘅大中華餘毒(一):粵語歷史歪論》
《論本土主義中嘅大中華餘毒(二):被遺忘嘅粵語淵源》
《論本土主義中嘅大中華餘毒(三): 溯本追源,再述粵語歷史》


text:
近年,香港12人男子跳唱組合MIRROR非常受歡迎,除咗喺香港吸引大批支持者,唔少移居英國嘅香港人都追埋一份,可以話係借此維繫自己嘅身份認同.
倫敦一個星期六下晝,一班香港歌手盧瀚霆(Anson)嘅擁躉喺倫敦市中心,國會同大笨鐘嘅對岸聚集.過百名支持者喺橫額上寫下心意,而橫額去晒全世界之後,將會交畀盧瀚霆本人.
盧瀚霆係香港12人男子跳唱組合MIRROR嘅成員.呢隊偶似派組合嘅成員2018年參加Viu TV舉辦嘅首屆《全民造星》而被發掘,正式出道唔夠三年,但受歡迎嘅程度可以話係比90年代香港偶似有過之而無唔及.
呢隊組合嘅出現,可以話令香港以及移居海外嘅香港人凝聚起來,一齊追星之餘,更可以維繫自己嘅身份認同.
被訪者美琪對美國之音話,佢最先收睇有MIRROR主持嘅綜藝節目《MIRROR GO》,形式好似韓國同類型節目《Running Man》.佢話,受年輕人歡迎嘅綜藝節目好少係香港製作嘅廣東話節目,MIRROR嘅節目就吸引咗佢.
美琪亦鍾意Viu TV綜藝節目《全民造星》嘅組合︰行搞笑路線嘅ERROR.唔使一陣,佢已經對兩隊組合有份搞嘅節目倒背如流.
而另一名被訪者陳太話,就嚟將Viu TV嘅所有相關節目都睇過兩次,覺得無綫電視好老餅,好悶,會唔再追睇.佢覺得Viu TV創新好多,令佢同子女有話題.
呢次活動令唔少居英香港人覺得總會有香港人喺身邊照應.
另一名受訪者話:「可能我哋住喺倫敦,經常見到好多香港人.但有啲住得比較遠嘅,好少機會講廣東話.好似大家有一件事可以聚埋一齊.」
美琪又話,佢哋比較早搬到英國,以往當地都唔係咁多香港人,講廣東話嘅機會好可貴.近幾個月,有幾萬個香港人移民英國,周街都聽到廣東話.
主辦者希希對美國之音話,活動唔止喺英國搞,宣傳橫額由香港出發,運到澳門,新加坡畀「神徒」簽名,再去到英國,之後會安排送到加拿大同埋美國.佢話,佢哋仲度安排將橫額運到日本,台灣,馬來西亞同澳洲等等,等當地嘅支持者參與.


text:
終於都到咗每個禮拜最期待嘅一刻——星期五放工.今晚約咗成班舊同學食飯.除咗把酒言歡話當年,亦都吐吓工作上嘅苦水,鬧吓八婆同事唔做嘢,笑吓阿姐做錯嘢,呻吓返朝九晚九攰到隻積,實在痛快.不過再痛快,都有要返屋企瞓覺嘅時候.
「我搭叮叮喇!下次有機會再約呀!」我同朋友道別.
我發覺人越大越需要時間自己一個.即使頭先傾計傾得幾興奮,我呢一刻就算自己一個喺熱鬧嘅蘇豪區一路行一路飲啤酒,同頭先一班人形成強烈對比,我都冇失落嘅感覺.細個好羨慕有人陪返屋企,原來人大咗,會厭嘈.傾計就適可而止,都係鍾意同自己相處.
由歌賦街飲到去下亞厘畢道 聽著 Sinatra的《我不會跳舞》
每次去中環我都會聽幾首歌,離開下亞厘畢道,經過都爹利街,走到置地廣場.
電車沿住德輔道行駛.好多人都話電車見證住呢個城市嘅發展.由1904年開始,電車通行.電車路軌可以話係等同昔日嘅海岸線.以前搭電車可以吹住海風咁搭,浪漫之餘亦十分寫意.我搭電車嘅時候最鍾意戴住耳機聽音樂.相信好多人都同我一樣,幻想自己係音樂特輯入面嘅主角.2020年電車嘅速度,行經路線同1904年嘅冇分別,唯一嘅分別或者係呢一個香港仲係唔係我哋熟悉嘅香港.
電車徐徐駛到畢打街站.
如有天置地門外 乘電車跨過大海
隨住電車喺港島蓬勃嘅發展,電車公司想開拓埋九龍嘅業務.電車公司提交建議書俾英政府,規劃九龍半島嘅路線圖.有人更加曾經講到,興建一條由中環到尖沙咀嘅跨海大橋,橋上舖電車路軌.如果唔係礙於成本問題,呢條橋或者會成為香港地標.而張敬軒首歌,就會係普通不過陳述事實嘅歌詞.
我再沿住遮打道,走向文華東方酒店.
如果話廿十世紀初頭,呢度已經係海邊,我相信現代香港人都會嘩然.但原來第一,二代嘅天星碼頭就正正喺附近位置.
沿住雪廠街行到干諾道中,呢一代嘅香港人冇一個唔識嘅呢條路,乘載住幾多人嘅血同汗,眼淚同感情.
今夜到干諾道中一起瞓
企喺酒店門口,車來車往.有段時間,會去大會堂聽音樂會.去到後期先知道,原來經過多次嘅停車場,叫天星碼頭多層停車場.第三代嘅天星碼頭,正正就喺愛丁堡廣場,中環大會堂對出.
有哲學家講過,人唔可以兩次踏入同一條河流.用心去發掘我哋香港,每次都會有唔一樣嘅體會.我哋都冇可能再次踏入2019初夏嘅干諾道中.
我向住而家嘅碼頭方向邁步,唔知幾多年後,我可以再行呢一條又熟悉又陌生嘅路呢?
天星 港灣越夜 越美麗
天星小輪向九龍半島方向行駛.
開引擎冇幾耐就熄引擎嘅天星小輪好似同我哋香港人工作工時相映成趣.唔知過多廿年,會唔會填海填到行到過對面海呢?
呢一刻,從尖沙咀望中上環方向係熟悉嘅香港夜景.出現喺報章雜誌出名嘅維港景色.有人話,如果你要欣賞一條橋,你一定要離開條橋先可以欣賞佢嘅美.我話,如果你要欣賞香港嘅美,你要離開香港先知道最靚嘅風景正正就喺香港.因為你對佢嘅感情,成為養份,令到呢個地方比唔上世界任何角落.
今日嘅舊同學聚會,亦都係為我即將要到英國移民揭開序幕.
這世界只有一種鄉愁 就是沒有你的時候
這香港已不是我的地頭 就當我在外地旅遊


text:
今朝有深水埗街坊會嘅街坊發現當區南昌街休憩處近大南街冒現咗好多大型人像,由於佢哋四四方方,面色粉紅,好多街坊都驚訝點解出現咗咁多「紙紮公仔」.港語學記者馬上到現場直擊,發現呢啲人像都係「ddHK設計香港地」嘅搞作,即係上次喺通州街公園搞「數碼龐克號」Cyberpunk 展覽嗰班人.
據ddHK嘅官方網站介紹,呢個活動叫做「深水埗人_人」為主題,喺深水埗四個公共空間同社區唔同種族文化背景嘅組織,製作在地嘅裝置,喺今年2-3月快閃出現.呢一系列嘅人像,就係視覺藝術家Rex Koo嘅平面幾何半像《Simple People》,今次就將平面變成真人大小嘅立體,例如已故嘅國際武打巨星李小龍,創作人黃霑.
不過睇返街坊留言,好多人一望就覺得呢啲人像好似大隻咗嘅紙紮品:「紙紮公仔咁嘅樣,嚇死人咩!」又有人質疑袋咗政府千萬資助「唔整冇謂野,點可以穿櫃桶分餅仔呀!」都有街坊評論今次嘅裝置大不如前:「之前深水埗搞cyberpunk展都已經搞笑,但話晒人地有個場地設計,今次搞乜,同啲環境格格不入.」
上次「數碼龐克號」展覽都引起咗好 1ff9 大嘅爭議,質疑政府趕走通州街天橋底露宿者後,舉行藝術展覽為政府粉飾太平.但ddHK似乎都冇理到呢啲爭議,今次都選址喺較多露宿者聚集嘅南昌街休憩處.
「設計香港地ddHK」由香港設計中心策劃.香港設計中心係香港特別行政區政府嘅「策略伙伴」,喺公帑資助下積極推廣設計,致力營運及拓展香港嘅設計旗艦活動.記者翻查資料,未能搵到「深水埗人_人」獲政府公帑資助嘅金額.
深水埗區議員李文浩接受港語學訪問,直指作品離地,相關嘅展品唔適宜擺喺深水埗貧民區,附近區域充滿「道友」,毒品同犯罪問題.佢坦言同極權暴政合作下嘅藝術項目,都好難產生出好嘅作品,因為一切都會變咗粉飾太平嘅工具.


text:
唔記得幾耐冇尼過呢度呢?今次要處理啲事而返尼,就約左冇見好耐嘅朋友聚舊.
咁多年冇尼,呢個城市好似冇乜點變,但又變左好多.
以前出機場好快就搞掂,即使去過唔少國家,都冇呢度嘅效率同準繩.但宜家唔單止飛機不斷延後,入境手續混亂又繁複,有啲人可以直行直過,其他人就要搞好耐,甚至有人連入境都唔比,而海關竟然咩理由都冇講.因為等嘅時間太長,有人開始鼓譟,海關一見到,就帶在個人去第二度.後來,一啲冇出過聲,靜靜排隊嘅人都比人帶走左.大家都好驚,一粒聲都唔敢出.
終於到我過關.關員搵返我好耐以前係呢度生活嘅紀錄,問我點解走又點解返尼.我只好話係因為工作關係,唔係我自己可以決定嘅,又對佢講盡好說話,放低幾份之前買定嘅手信,先能夠過到關.
過完關,有種彷如隔世嘅感覺,天都黑曬.我成個人好似冇曬力咁,好艱難先拎得起部手機去聯絡朋友.打好訊息,見佢整極都送唔到出去,至發現平時用開嘅通訊工具原來係用唔到嘅.好彩張卡仲打到電話,終於搵到朋友.佢聽見我嘅情況,都有啲擔心,但又輕笑幾聲咁講話:「宜家係咁嫁啦,大家都慣左.你快啲搭的士出尼啦.」「下,」我諗起以前,就問:「搭鐵唔係快啲同平啲咩?我驚塞車喎.」點知朋友話:「塞車都冇辦法嫁啦.地鐵最近先出事,發現結構有問題,好危險啊.我幫你叫車啦.」
好奇怪地,一落車,熟悉嘅感覺又出返尼.黑夜中嘅街燈同兩旁林立嘅商店光燦燦咁,叫人分唔到日同夜嘅界線.而着得色彩繽紛嘅人群,就好似爭艷鬥麗嘅太陽花一樣,向住發光嘅店鋪,努力吸取令自己變得更靚,更型嘅養分.但我有一個明確嘅目的地,光明並唔係我嘅終點.猶如離群逆流嘅魚,我奮力撥開一簇又一簇嘅人潮,向命定之地進發.
行到去我地約嘅地方,一眼就見到佢一個人企係冷風之中.望到佢單薄嘅身影,我好後悔冇快啲尼.
「對唔住啊,要你等咁耐.」
佢輕輕咁搖頭,只係話:「你尼就好啦.」
「你有冇想去嘅地方?」
佢又搖左下頭.
「咁我地慢慢行下啦.」
我拖起佢嘅手,沿住海旁咁行,一直行到海浪聲越尼越大,人聲越尼越細嘅地方.
潮漲,潮退,海浪每一次拍向岸邊,都好似要衝破海陸嘅界限咁樣,又好似焦急咁要返去岸邊嘅歸宿.
係我地以前去過嘅地方.
呢個往昔引以為傲嘅海岸線,如今經已併入鄰國嘅土地.跨境大橋取代左渡輪,我地已經冇辦法再感受撲面而來嘅清爽海風.本來起係海旁嘅公園都被夷為平地,改建成高級嘅酒店式公寓.曾經棲息係公園嘅動物,走嘅走,走唔到嘅就比人捕捉屠宰,要尼供應人口爆發帶尼嘅龐大胃口.呢啲倚靠海岸而起嘅高樓,唔知係為個海港遮風擋雨,定係要困住佢嘅出路呢?
我好想問佢,點解你又唔出聲嘅?明明你咁辛苦.
但其實,佢一直都有講佢嘅痛苦,係我冇放係心上.
佢有話太多人啦逼得我好辛苦,我都應接唔到咁多人,做到食飯去廁所都冇時間.
佢有話宜家我比人搞到冇曬特色啦,點同周圍啲人爭姐,日日死做爛做,都只係搵到餐飯食.
佢有話就算放假想去附近行下放鬆下,都冇曬地方啦,啲郊野公園起曬豪宅,我又冇錢住,住緊冇獨立廁所同廚房,淨係擺到張床嘅劏房炸.
佢有話搞埋啲曬錢又豆腐渣嘅大工程令我好難受,有啲咩天災人禍我根本冇能力去面對,冇人諗過死人冧樓嘅話要負責,到時承擔後果嘅咪又係我.
佢講左好多好多,但我總係覺得自己都有好多問題要處理,就對佢講嘅野視而不見.
我諗,佢一定有過心淡以至絕望嘅時候,亦都試過好嬲呢度嘅人,或者好討厭呢個世界,佢可能都會覺得好想嘔,對啲虛偽又只為自己嘅人感到好反胃.我諗,佢對我一定有過無數次嘅失望,憤怒,痛心,無力,但佢最後都冇放棄到我.佢一直等緊我,就算我冇諗住返尼,就算我從來都不聞不問,佢都相信我,相信自己.
我帶佢去返以前去過嘅地方,唔係因為佢唔記得,而係我唔記得左.
而佢,一直努力咁呼喚我,希望我可以記返起.
其實我早就知道會有咁多變化,只係唔想相信呢個就係現實.
係咪我尼得太遲?
佢搖頭,只係話:「你尼就好啦.」
(文章為港語學第三屆廣東話徵文比賽參賽作品)


text:
放假入到我細個住過嘅大埔租單車踩,今日呢度已經面目全非.但係有啲嘢,都仲保留到:好似人嘅生活習慣咁,呢度同市區最唔同嘅就係有幾完善嘅單車徑,好多人出入都踩單車,只要有欄杆嘅地方,都鎖到一街都係單車.
睇見成街單車,就勾起我絲絲嘅童年回憶:記得細個仲喺度住嗰時,老竇仲係走喺時代尖端嘅青年,買咗部「耷頭車」(即係公路車).車頭鐵搵「包頭布」包到靚一靚,車身又鬼死咁高,仲高過我呢個人仔.佢裝咗張BB凳喺車架上面,掅起我先坐到上去,到我再大少少就換咗有夾嗰種尾架畀我坐後面;呀哥大我幾歲,佢就有部細架少少嘅單車仔,張凳好長,我哋兩個籮柚都坐唔晒.車身有個假油缸,成部電單車咁樣,嗰時呢種單車叫「街車」或者「子彈仔」.
呢啲童年回憶,喺現實社會已經消失得七七八八,已經唔再興耷頭同街車,買少見少.記憶中屋企兩架單車分別因為有個無恥嘅所謂親戚嚟拜年借咗去踩,到今日都冇還過返嚟;呀哥就賣咗部車加少少錢嚟買Gameboy玩,相繼消失晒.取而代之嘅係一街爬山車,慳位嘅摺車同埋呢兩年數目多到好似無性繁殖咁增長嘅所謂共享單車.
偏偏今日,喺條街度,畀我撞返呢一千零一部,又再一次勾起我對街車嘅記憶:
八十年代,我仲讀緊幼稚園,每當老竇老母夜晚帶我出街,總會見到有好多大光燈光瞪瞪,錄音機聲大大喺度揈(/fang4/)機播譚校長同太極之類快歌嘅飛仔三五成群踩街車.啲哥哥好多都擔住口煙,有啲仲係有紋身嘅「公仔佬」,同埋講啲我唔識聽嘅話(似係鶴佬話,水上話).好多時睇佢哋飛車玩花式睇咗冇幾耐就會畀老竇老母夾走:「班公仔佬唔慌好人,走!」,最後返到屋企望住呀哥部車.
望住屋企部街車同隔離屋班大哥哥嗰啲比真係蚊比同牛比!佢哋平時死慳死抵,一有錢就改裝自己部戰車,務求整到成部電單車咁型棍:初初就喺車頭位置加個擋風「龍頭」,大射燈同座位後面鑲隻「鳳尾」,玩玩吓車架又包「拉花」,凳底裝「側板」或者扮有幾行引擎散熱線嘅「鯊魚板」,車轆嘅軨線就整「軨冚」遮住晒.而呢啲鐵皮,塑膠或者後期有纖維做嘅裝飾物,就將原本一部「骨車」慢慢圍到一架正宗街車嘅電單車形態.
街車界最豪華嘅「機車」,就係成副汽車HiFi音響安晒上部車度,一對大喇叭音箱一左一右夾實車尾,張凳下面就有一大嚿汽車「水電」供電畀音響,甚至後期直頭裝晒全車嘅閃燈;車頭就放收音機同錄音帶機.後來又話部機要換頭聽金屬帶,真係好鬼痴線!
更癲嘅係,人類對街車嘅追求,由外型,物質,再推上一個層次──去到多方面嘅單車技術,甚至可以話係雜耍!「抽頭」齋用尾轆行一段只係碎料,見過內功深厚嘅可以連人帶車起跳上壆;為咗高速飛車時仍然可以轉到急彎,索性嚟個瞓身「劈彎」,有人喺腳踏裝條五金舖買返嚟嘅角鐵,劈彎時「呱」一聲刮地劈出火花,簡直就有如漆黑中嘅螢火蟲咁鮮明,咁凸出!又有啲學BMX裝「腳雞」或者靚少少馬蹄形嘅「馬踏」載人玩雙騎.唔要龍頭,畀個姐仔直接坐喺車頭上高都仲得!呢種張凳又高又長嘅單車,結合咗電單車,HiFi,飛車呢幾種嘢,就成為咗我哋新界獨有,好睇,好聽,好玩,聲色藝全嘅街車文化.
今日返嚟呢度,街車文化已經式微,好難得見返一部仍然健在嘅街車泊街.可能係車架鋼水好,銀色車身上面幾笪薄薄哋嘅鏽漬同好實淨嘅前後鏈餅好似講緊畀我知佢曾經瀟洒過.雖然佢一身武裝,龍頭鳳尾,油缸,拉花,腳雞全部拆晒變返骨車,仲要「從良」喺車頭裝個鈴鈴,又掛咗大大個買餸籃畀人揼垃圾揼到瀉!相信都放咗喺度一段日子.但係兩側黃色英文本田字樣黑身白尾嘅長凳,反「几」字牛角型嘅車頭,喺一拃單車堆入面零零舍舍散發出一陣街車味.我冇可能認唔出係一部街車!
忽然間,我好想知呢架應該風靡過唔少大埔少女嘅街車車主,會唔會係我曾經喺樓下表演過嘅大哥哥?我亦諗起好耐冇見過嘅老竇同呀哥,好想知佢哋依家點樣?
雖然就夠鐘還車,但我決定匿埋一角喺度等,好希望見到佢現身……
(待續)
(文章為港語學第三屆廣東話徵文比賽參賽作品)


text:
時代論壇報道,位於美國,製作聖經動畫短片嘅「聖經工程」(Bible Project)幾年前已經推出廣東話版嘅聖經動畫短片,希望令更多人簡單噉認識聖經故事.繼早前推出粵語「讀聖經」系列(Read Scripture),佢哋最近再推出「路加福音—使徒行傳」系列.
有份參與「聖經工程」廣東話版嘅事工,Vine Church青少年牧者Chapman Fu話,呢次嘅「路加福音——使徒行傳」系列,由佢同視博恩(CBN)香港團隊合作,視博恩嘅同工首會先改「聖經工程」嘅文稿,之後佢就同另一位同工做錄音.Chapman Fu預計,之後「聖經工程」亦會推出「將臨期(Advent)」系列同「點樣讀聖經(How to read the Bible)」系列.
Chapman Fu話,香港其實都有唔少弟兄姊妹留意到「聖經工程」嘅片,而且喺未有廣東話版之前會自行翻譯,再錄製影片放上網,可見「聖經工程」嘅廣東話版有一定需求.佢相信呢啲片會幫到弟兄姊妹更容易掌握聖經內容,綱要同一啲神學主題.「我哋好多時對聖經嘅學習,容易流於金句式嘅背誦,或者喺主日聽道時以段落形式去理解.但係,「聖經工程」嘅片係要幫我哋睇到成本聖經係一個上下一致,既連貫又完整嘅故事,有它嘅主題同脈絡」,大家亦能夠喺呢個連貫嘅故事裏面搵到自己嘅身份.
呢啲片並唔流於硬知識層面.Chapman Fu認為神喺字裡行間亦向弟兄姊妹講緊嘢,佢分享每次入錄音室望著稿讀嘅時候,往往到總結嘅部份,佢都會被訊息所感動,可見神嘅話語仍然透過有千年以上歷史嘅聖經向今日嘅信徒講嘢.
「聖經工程」係一間位於美國嘅非營利基督教機構,由麥基(Timothy Mackie)同柯林(Jon Collins)一同創立.自二〇一三年起,佢哋主要創作簡短嘅聖經動畫同其他聖經資源,推出嘅片至今已經翻譯成四十二種語言.其中一個早期嘅知名項目,係同出名嘅美籍華裔牧師陳恩藩(Francis Chan)合作嘅「讀聖經」系列.約莫喺二〇一五,一六年,佢哋推出粵語版「讀聖經」嘅短片,令觀眾透過動畫快速噉睇晒聖經各個經卷;另外,亦有一啲以聖經主題為主嘅動畫,例如彌賽亞,贖罪,聖靈等.
(註︰另外,而家網上有好多粵語聖經,畀尤其是老一輩眼力唔係咁好嘅人,以聽嘅方式,追隨上帝嘅話語.)
整理:Alan
#聖經故事 #聖經 #廣東話聖經 #粵語聖經 #香港教會 #香港基督教 #基督教 #廣東話 #粵語 #港語學


text:
北區區議員近日寫嘅議案引起熱話,皆因全文都用廣東話寫.喺《要求九巴重啟W3巴士線》嘅議案,粉嶺南選區張正皓議員就咁樣寫:「必須強調返,所有巴士線嘅目的都唔係俾乘客淨係前往總站而開設,故此總站設施,高鐵站未重開而唔能夠重啟,實屬笑話.」
喺《要求以百福田心遊樂場研究公園遊樂設施主題》,佢亦都係用粵語行文:「北區區內公園數目眾多,但係各個公園嘅辨識度都唔高,公園之間嘅分別就只有街名同設施唔同,完全無獨立嘅靈魂.而參考其他區,好似黃大仙鳳德公園咁就用花果山做主題.設施固然重要,但缺乏主題嘅支撐,就好似肉體缺乏靈魂,空有硬體而無軟體輔助嘅電腦,點靚都好,始終未能夠好好發揮.」
張正皓就喺佢嘅Facebook專頁用廣東話提議案嘅原由:「喺生活中用得到嘅地方都用粵語去表達,正正係保護粵語,傳承粵語嘅好方法.今日呢份提案,就係北區區議會嘅官方文件,用粵語寫成嘅官方文件,必須愈來愈多,先可以避免赤化.」
張正皓除咗係區議員外,亦都係一個本土作家.佢曾經喺補習學校任教中文長達5年,3年前因為想在香港嘗試「工作假期(working holiday)」轉行揸的士,亦曾以筆名「白告」在網上平台推出散文集「我的你的紅的」.
北區區議會一向都關注廣東話嘅傳承議題.北區中學校長會早前向北區區議會申請撥款,以舉辦「北區中學聯校普通話演講比賽」.蔣文正議員動議要求議員就該比賽語言表態,結果零票普通話,一票英文,一票客家話,其餘所有委員全投粵語.


text:
呢個已經係三年前嘅事,但係當時嘅事, 我仲係記憶楢新……
話説嗰時學校挍咗嗰叫做「電波少年流浪記亅的活動,那次是去台北的.個活動要我哋去台北「流浪」,無人照願顧,只有少少錢,要你同全組人一齊搵地方玩,而這幾日我哋就靠嗰少少錢過.
咁呢,我當時係個唔識照顧自己嘅人嚟嘅,我無咗啊爸啊媽其實係生存唔到嘅.我當時好唔想參加,但係我啊媽一知道有呢個活動之後開心到飛起,直頭想積時報名然後積刻要我出發.就係咁,我被逼踏上咗嗰次嘅流浪旅途.
但係我而家反而多謝我啊媽,嗰次流浪真係好正,好好玩.其實三年前嘅事,我真係記得我唔係好清楚,係模糊的記憶裏,我對台灣最深刻嘅印象係:台灣真係好靚,好純樸.我最記得嘅係第二日我哋去咗嘅太魯閣.
沿途,我哋漫遊奇山峻石及原住民風俗.嗰度好靚,我睇到嘅,永遠都係大自然裏最清新,最天然嘅山水,毫無人嘅污染,大自然最原始嘅美.嗰度有清水斷崖,天高任鳥飛,海闊由魚躍嘅景色;都有蜿蜒曲折嘅小溪清泉.我邊行邊聽着小溪叮叮咚咚嘅流水聲,就好像幽谷的古琴的聲,叫人心靜神逸,心曠神怡,所有嘅煩惱拋諸惱後.我享受着這大自然嘅禮物,走完整條步道.其實,我所踏足嘅係當時住係太魯閣嘅台灣原住民一手一腳,有血有汗,一點一點地開闢出嚟嘅.以前嘅台灣人為咗從外面更方便地把東西運入去,唔理幾辛苦,他哋都堅毅不屈地開墾出一條大路,為晚輩的舒適同條村的發展.開墾一條長十幾公里嘅道路係何等大嘅工程啊!更何況在這些峭壁上只能用人手,不能用機器,當時都不知道有幾多人為此犧牲.我真係好佩服台灣人嘅嗰種毅力同決心,好欣賞他哋嘅精神!
台灣比我嘅感覺係一隻初生之犢,他純樸,擁有最珍貴嘅嘢–係其他繁華地方永遠都無嘅嘢,卻係最原始嘅嘢.我就係被台灣嘅純樸,簡約而深深吸引着,在我眼中,這是台灣最珍貴之處.台灣,請答應我,無論世事如何,都要好好做最真實,最原始嘅你.因為這是你最珍貴嘅嘢.
(文章為港語學第三屆廣東話徵文比賽參賽作品)1ffa


text:
早前因為史丹福大學冇同廣東話老師續約,引起該校師生憂慮廣東話課程存續嘅憂慮,繼而發起聯署請願;喺超過3,000人聯署請願下,史丹福校方回應訴求,承諾會喺下學年開辦兩個廣東話課程.
據校園傳媒《史丹福日報》報道,聯署發起人指,史丹福大學冇直接回應長期開辦廣東話課程嘅要求,開設廣東話全職導師,以及以廣東話滿足學校語文學習要求嘅訴求.佢哋會繼續爭取令到廣東話課程得以長久延續落去.
本身史丹福大學係以疫情下預算緊絀為由,喺12月唔再同廣東話班講師張錫莉博士續約.張錫莉博士喺史丹福已經教咗廣東話超過廿一年,亦都唔會接受校方計時薪請佢返來開班嘅做法.
超過1,540名史丹福師生及校友簽咗聯署,亦都有大概1,500名校外人員包括亞洲研究學者同亞裔機構工作員,反映呢個課程對於個人,學術同專業皆有影響.
屢獲殊榮嘅作家Celeste Ng喺作家話,喺當今中國政府喺到打壓廣東話,推行普通話嘅形勢下,史丹福大學嘅決定係「恥辱」(Shame).
聯署發起人耶魯大學公共衛生助理教授Jamie Tam,中文博士四年級生同人類學博士一年級生Jocelyn Lee就話,當佢哋聽到下年或者唔開廣東話課程個消息,佢哋都既震驚,又傷心.
Jamie Tam助理教授讚張錫莉老師同個課程好正,佢本科生嗰時讀咗「影響一生」,因為呢門課令佢同祖母傳統都可以保持連結.佢話:「呢個唔係普通一堂課.我哋一齊去唐人街,博物館,呢一班猶如一個社區,所以我有消息先牽起咁大嘅情感.」
佢話缺乏歷史文化意識,就會好似史丹福大學咁嘅教育機構睇低廣東話.「社會其實有個更大嘅問題,就係唔當廣東話係一種語言同傳統.啲人以為中國人都係一模一樣,以為我哋會講同一隻話.」
人文科學院發言人張禮頓(Joy Leighton)表示,雖然語文中心唔一定每季都會開班,但意識到廣東話班都有一定需求,所以諗住提供現有四個廣東話課程嘅其中兩個.之前語文中心主任伊莉莎白(Elizabeth Bernhardt-Kami)就喺一封電郵同張錫莉博士講,唔理學生幾大需求,都係睇預算狀況去決定語文中心提供到幾多課程.


text:
作者:謝嘉麒,美國華僑,語言學者(作者博客)
2021年已到達尾聲,過去呢一年除咗新冠疫情影響全世界人嘅日常生活之外,粵語學界亦都發生咗幾件令人震驚嘅事件.
响舊年美國史丹福大學 (Stanford University) 突然宣佈停教廣東話課程,令唯一一位教廣東話課程嘅張錫莉博士黯然離開大學.呢件事備受爭議,而史丹福大學取消廣東話班嘅呢個決定,令好多張老師嘅舊學生提出大學收回成命,响網上傳填表單目前已經得到幾千人簽署,足以見到張老師教嘅廣東話班有幾好.
最近舊金山城市大學(CCSF)亦都宣佈裁員同停辦廣東話班,令到好多地道華僑學生大感失望,呢件事早前亦都响港語學報道過.有關呢啲拯救海外粵語嘅新聞,具體同詳細嘅資料可以响有關網頁上參考: https://www.savecantonese.org/ 响呢度筆者想以語言學者嘅身份,以我語言學嘅知識提出一啲對廣東話嘅見解,向網上讀者解釋點解我哋應該盡心盡力,保衛海外粵語. 廣東話,又即係粵語,係一個極不尋常嘅地方語言.
眾所周知,粵語係漢語七大方言之一,除咗係中國東南部廣東省嘅主要方言之外,廣東話响海外嘅華人圈子亦都大受歡迎,有成千上萬嘅廣東話使用人士. 响西方國家有咁多識講廣東話嘅人,主要因為有好多華人响北美定居,佢哋嘅家庭傳統主要講廣東話,而呢個傳統已經維持咗好幾代,响北美洲已經有第二同第三代以廣東話爲主嘅華僑,所以廣東話絕對可以稱得上係响西方落地生根嘅傳承語言(heritage language).
對呢啲海外華僑嚟講,廣東話係同親戚長輩交流溝通嘅重要本錢,亦都係佢哋認識本身華人文化嘅必學元素,係同祖傳中華文化聯繫嘅唯一方法同路徑.廣東話响西方華僑心目中有相當大嘅地位同重要性,而保衛及支持海外粵語係我哋每個識講廣東話人士嘅重大義務.
筆者想提出嘅係廣東話同其他漢語方言唔同嘅地方就係廣東話响西方國家已經廣泛傳播,有好大嘅文化同歷史地位,尤其對海外華僑,廣東話係一種不可或缺嘅語言. 加州大學取消廣東話班,無疑係威脅响海外嘅華人文化.
筆者已經簽咗保衛海外粵語嘅網上表單,給予我精神同學術上嘅支持,希望大家亦都可以多多支持海外同胞,互相合力,齊齊保衛海外粵語!


text:
來上一課西班牙地理(五):捐山窿學歷史同地質科學
上次講到翻越西班牙西北部嘅山脈,就會見到風光明媚,綠草如茵嘅Asturias —— 天主教西班牙嘅發源地,以及標誌收復失地運動開始嘅科瓦東加戰役 (Batalla de Covadonga) 所在.
Covadonga現時屬於歐羅巴山(los Picos de Europa,直譯爲「歐洲之巔」)國家公園一部分,最顯眼嘅係爲紀念戰役而修建嘅教堂(圖一),出面有打贏場仗嘅Pelayo嘅雕像(圖二).
而起喺山窿裏面嘅聖所,小教堂同相連嘅甬道(圖三,圖四),除咗供奉聖母之外,亦都係Don Pelayo(Don:尊稱「先生」)同家人嘅陵寢所在.
距離Covadonga 15分鐘車程左右,係Asturias王國最初嘅首都Cangas de Onís,城內嘅小教堂Santa Cruz始建於公元737年,相信係伊比利亞半島受穆斯林佔領以來嘅第一座基督教建築,不過經歷兩次完全重建,原裝嘅建築只有奠基石得以保存.教堂地基下面係公元前三世紀左右建造嘅石棚墓,1936年西班牙內戰後,當地政府喺重建時決定令佢重見天日,成爲另一考古景點.
鍾意地理同地質學嘅朋友可以反其道而行,深入國家公園行下山.呢度主要由石灰岩構造,係典型嘅喀斯特地形.雨水向下溶蝕岩石,造成山體表面千溝萬壑,而地貌下面就真正「別有洞天」—— 長期喀斯特作用構成溶洞(圖五),所以歐洲之巔呢度其實仲埋藏咗幾個歐洲最深,甚至世界最深嘅山窿.
兩個湖Lago Enol(圖六)同Lago la Ercina係當地山區少有嘅大片表面水體,可惜我去嘅時候大霧到莫講話湖,連路都睇唔到,雙程山路上直頭有警衛指揮交通以免撞車,於是無奈小心翼翼盲摸摸踏石而歸.
呢個故事教訓我哋呢個地方要晴天先至好去.
文中外語爲西班牙文
如果鍾意呢篇文,請你CLS支持 同系列文章請見留言區.
此系列逢星期三,星期日更新,敬請大大力追post :0)


text:
本週之星,應該非謝志峰莫屬.一句「我係義無反顧嘅大中華膠」,應該都道出唔少我叔父輩一代人嘅情感歸屬同族群想像.不過哩個大中華膠嘅代表人物,對中港矛盾嘅來龍去脈,又知道幾多?
其實俾人叫做膠,唔係啲咩好嘢來.有啲人之所以俾人鬧做膠,就係因為一種為咗精神上堅持自己信念同情感客觀正確,而不問世情,最後不惜轉移話題,偷換慨念嘅行事作風.正如「左膠」一詞,被罵嘅人以為自己身處於意識形態之爭,覺得係因為自己偉大嘅理想終於出頭啦,俾「盲毛」攻擊啦,就一知半解咁將個罵名掛喺身上,獲取一種「橫眉冷對千夫指」嘅殉道浪漫.
哩一種膠化嘅浪漫同行事作風,喺一講到個議題就會突然發作,繼而極力護短,而謝志峰本人就作出咗一個標準示範.先唔講佢「客觀嘅感覺」上覺得香港係中國地方,大家「黃皮膚黑頭髮」,所以歷史文化同祖共宗之類嘅族群偏見(因為林忌都已經開口埋口日插夜插,都已經講得好詳細),居然「何不食肉糜」咁同你講「香港多普通話你咪學吓囉﹗」,再九唔搭八咁同你講可以用普選來忘記中港矛盾,將今時今日香港人面對香港不再香港嘅問題,全部歸咎於民主政制承諾未能得到兌現嘅香港人急於搵人來出氣.佢咁做完全係為咗將自己保留喺大中華感情想像入面嘅浪漫小宇宙之中,而用屬於其他範疇嘅問題去解釋本土文化板塊正被強權粗暴撕裂嘅問題,但求自己繼續可以自我陶醉喺大中華敍述堅定正確性嘅想像之中,無視香港今日你我身邊發生緊嘅切身問題,故息養奸.感性情懷完全遮蔽咗社會觸角,用自證自明嘅所謂「客觀感覺」主導自己嘅思維判斷,咁樣對公共議題討論,尤其是謝先生作為論壇主持人,哩種流於自我覺感良好嘅浪漫好明顯對討論毫無幫助.
當然,佢最唔明嘅,都應該係香港中文用詞嘅改變同點樣去界定一種語言實唔實用.所謂「粵普之爭」,除咗係用廣東話嘅問題定係用普通話,以及廣東話嘅地位被人惡意貶抑嘅問題,仲係香港本來用開嘅字都變得「大陸化」,尤其是音譯出來嘅翻譯都變哂用普通話嘅音譯去取代香港原有用廣東話嘅音譯.作為新聞專業,佢冇可能留意唔到杜拜已經變成迪拜,如果有一日「風沙中想起你,哀傷多麼赤裸」嘅時候,都冇得「夜遊杜拜」;航空公司「維珍尼亞」變成「弗吉尼亞」,弗吉者,不吉也,將人哋公司名改得咁失禮,尤比王莽篡漢後改外族為降奴服于下句麗之舉.以上嘅改變明顯唔係中港文化健康共存嘅情況,而係香港廣東話生活文化逐步被大陸文化取代嘅明顯警號,只要社會觸角未被大一統思維所麻木, 要發現哩啲改變然後加以警惕背後嘅權力操作,其實唔難.
更何況,一樣語言實用唔實用,唔係完全睇邊個多人用啲.用語言使用人數多寡來判定語言嘅實用性根本毫無客觀根據可言.大中華膠聲稱語言實用掛帥,實則感情用事,雙重標準.如果因為「普通話多人用」而唔介意棄用廣東話,咁港英管治時代,英美等大國皆用英語,自命中國人嘅「大中華膠」又點解唔根據「理性客觀」嘅現實,放棄中文做個假洋人,要「感情用事」繼續保留用中文呢?何況,如果用語言只係以佢實用唔實用來衡量,學《以畫為喻》話齋,用普通文字夠哂,文學同藝術畫一樣「不為實用」,點解唔按照實用嘅取捨標準放棄文學,摒棄小說戲曲詩詞歌賦等「唔實用」嘅中華文學?仲有,大中華膠強調學普通話有助寫作,實情係因為現代中文白話寫作手法完全係只以普通話(國語)作基準,而無視中文之中其他語言所致,如果五四運動嘅語文改革目的係要「我手寫我口」,咁就更加唔應該本末倒置咁要全香港改用普通話來 2000 就返跟北京話做標準嘅寫作思維.
再者,一樣語言,一樣文化,可唔可以繼續實用落去,好睇有冇子孫肯將個文化傳承落去.文化傳承,其實唔需要改變其他人去用你嘅生活習慣,甚至唔需要證明佢本身「實唔實用」,只需要用自己每一點每一滴嘅生活去守護,用自己嘅語言書寫自己嘅文字,而唔係西瓜靠大邊,或者為咗所謂要方便搵錢嘅理由,數典忘祖咁放棄自己嘅語言同文化去迎合其他人嘅言語習慣.
如今嘅粵普之爭,中港矛盾,話係香港人受壓逼搵人出氣,不如話係好多所謂精英同權貴,為咗一己私利,向北京表忠,又要方便自己收割香港人同大陸人嘅剩餘價值,不惜賤割香港嘅文化資產及市民生活嘅利益,棄之如草介,又邯鄲學步咁用大陸嘅文化來取代,磨平香港原有嘅語言文化特式,而引起今日嘅反彈.不過,土豪劣紳奸官庸吏之所以得到掩護,可以繼續作惡,正正係因為大陸文化取代香港文化唔單只對大中華敍述毫無沖突,中港融合嘅表像更乎合咗大中華膠潛意識入面「中華民族一家親」嘅完美想像而姑息歪風,轉而評擊反抗嘅人威脅大中華和諧局面.謝志峰為自己嘅立場辯解時,口口聲聲話自己明白香港嘅現狀,之但係睇真啲,中港矛盾嘅嘢,你識條春咩?


text:
收睇連結:https://www.sbs.com.au/ondemand/program/new-gold-mountain
原報道:(新金山)教演員講「最地道廣東話」 年輕對白指導如何克服挑戰?
澳洲SBS劇集《新金山》喺10月13日首播,可能係澳洲電視史上首部最多廣東話對白嘅劇集,而令到呢件事成功嘅幕後功臣都唔少,劇集嘅場務兼廣東話對白指導關晴怡(Sam)更加係功不可沒.
「新金山」主要描述十九世紀澳洲淘金時期,喺一個中國人營地發生嘅故事,因此需要用上大量粵語對白,而Sam喺《我唔係名人》環節裏面透露,《新金山》或者會係澳洲電視史上最著重廣東話對白嘅劇集.
「我估有接近三成嘅劇情會用到廣東話(或者中文),一來,唔少華人角色係由亞裔演員擔當,佢哋或者需要同時以中英文講對白,或者要喺英文句子入面夾雜廣東話嘅地名或者人名等嘅名詞.所以廣東話嘅比重都算係好大;同時,唔少訊息都會收埋喺廣東話對白裏面,所以廣東話會喺劇集裏面好重要.」
由於故事講述嘅時代係十八世紀嘅澳洲,而當時移居嚟澳洲淘金嘅廣東人所講嘅粵語,同現代廣東話有好大分別,雖然Sam本身並唔係從事語言或者教學工作,但為咗呈現呢一點,Sam亦花盡心思,希望可以將十八世紀廣東移民嘅用語同埋語調,喺劇集上重現.
「演員用嘅廣東話,其實亦同現代粵語有好大出入,當然唔能夠太口語,反而會有武俠片對白,或者比較老積嘅感覺,而口音亦會偏向廣州嘅粵語,因為當時香港嘅主流語言仍然係圍頭話,所以當時嘅粵語同現代人嘅理解可能會有好大嘅出入.」
「我唔係讀歷史出身,所以要花嘅功夫亦唔少,例如,我亦要去圖書館參考以往書信嘅格式,以及觀察佢哋嘅用字,我亦會返睇一啲舊劇集,從中獲得靈感.」
對Sam嚟講,當中最花心思同時間嘅,係同一啲主角做長時間嘅一對一練習.
「由於演員嚟自唔同背景,其中有人嘅屋企嚟自澳門,亦有廣東移民嘅後裔,其中有一位主角,本身屋企只講北京話,所以對廣東話基本上係一竅唔通,所以我哋必須花好多時間透過Zoom嚟為佢哋練對白.」
「我亦向佢哋教授讀音,等對方邊聽邊練,亦會標注一啲拼音等佢哋可以查閱.有趣嘅係,演員會用羅馬數字1,2,3,4去為自己注音,或者佢哋會作一啲只有自己明嘅符號去幫自己學.因為即使廣東人亦未必一定會識得用9聲6調嚟標注音調,因此,佢哋唯有用自己嘅方式去記得啲字嘅高低音.」
「而我對佢哋嘅主要要求係喺『咬字』方面,希望佢哋會避免到現代人嘅懶音——即可能會混淆N同L等嘅聲母,我亦會要求佢哋必須注意清楚發音.」
「就好似以前嘅人要學好廣東話,就要咬著筷子嚟學,雖然我哋仲未嚴厲到嗰個地步,但我會確保佢哋嘅發音正確.」
現時喺一間商業媒體公司從事「影片剪輯」工作嘅Sam表示,佢其實一直有參與拍劇現場嘅製作,今次她參與《新金山》嘅製作,係因為導演喺網上召募製作團隊時,佢認為自己嘅條件適合而應徵.
至於另一位幕後功臣,就係SBS廣東話節目組嘅資深廣播員同製作人溫楚良(Aaron),因為製作團隊亦一度要求Sam全權 2000 責翻譯嘅工作,但Sam認為自己嘅中文程度或者未能勝任而婉拒,因此,製作組亦誠邀Aaron參同翻譯工作,等Sam可以專注指導角色.
「廣東話對白嘅第一稿主要由Aaron翻譯……但因為我同演員長期工作嘅關係,我比較理解每個人嘅能力,同埋角色嘅要求,所以,最後我仲係做唔少翻譯嘅工作,令到佢哋能夠更貼切噉做個角色.」
「我嘅現場工作,係同演員排練廣東話對白,幫佢哋理解自己嘅廣東話對白,解答佢哋嘅疑問,指導現場,處理一啲臨場狀況,例如,有時導演想即場改一啲細節,我就要喺現場為佢哋翻譯……而現場所有道具,裝飾,所有有中文字嘅嘢我亦要負責跟.」
「之後我亦會提出一啲建議,譬如我哋要經常喺電話度傾點樣改善,有咩字眼會更加適合,之後我哋亦要將有關翻譯,再交畀另一位對白總監(Script Coordinator)審視對白同英文原意係唔係有好大嘅出入.」
而一眾演員嘅廣東話表現又係否達標?想知就要留意今個星期三播出嘅SBS新劇集「新金山(New Gold Mountain)」.
《新金山》將會提供正體中文,簡體中文,阿拉伯文,越南文同韓文字幕,並將會放入SBS On Demand字幕合集嗰度.
《新金山》將會喺10月13日星期三晚上9點30分喺SBS頻道同SBS On Demand平台播出首集,並且喺10月14日星期四,20日星期三和21日星期四晚上9點30分繼續播出.
整理:Alan


text:
是咁的,其實小人真係好少去旅行(節儉是美德呀),一生人搭飛機都係3次咁多,不過其實我一家有個地方好鐘意去,唔係大陸,而係澳門呀.
我地基本上復活節同暑假都會去澳門,話咁啱今個復活節又去左⋯⋯
去澳門不外乎係去賭錢同大三巴啫,但係我地呢,其實去左差不多十次去只係去過一次大三巴咁多(不過賭錢就次次都有,唔係我咁啫).我地去澳門,係去酒店同商場行的(唔好問我點解).
不過今個復活節呢轉澳門,我覺得好難忘,點解?因為呢一轉有好多新嘢玩,有啲甚至仲係基本上無人會去嘅地方添.
行程一共三日,重點係不嬲嘅酒店商場行,同埋玩新野,仲有,去旅行實有嘅意想不到嘅事.
第一日重點係酒店商場,我自問港澳商場都算行得多,但係除咗奧海城個圓方,我嗰日行嗰啲商場真係可以話係最令我深刻.首先係新MGM,除咗人地有勁多獅子擺設好有佢主題,最正嘅係中間有個大廣場(跳廣場舞一流),四周圍有少少草木咁,再加上少少(應該係)天然光,令人就算處於室內都唔會覺得點樣(形容唔出,因為真係無嗰種感覺),反而好舒服.重點係,廣場中間有間比較開放式嘅甜品店,甜品店出面有個噴泉,噴嘅唔係水,而係朱古力泉,有白朱古力,牛奶朱古力同黑朱古力.你可能會覺得香港都有啦,真係成個大鄉里出城咁,不過我諗整得咁靚同華麗就真係未必多.跟住就係我最難忘嘅一個商場,永利皇宮喇.
點解我會咁難忘?有兩個原因,首先,纜車.如果問我細佬妹,去澳門最鐘意咩?我好肯定佢地一係答纜車,一係答酒店(唔知點解好像大家都有酒店情結).
一開始上去搭我真係嚇到心都離一離,因為我其實有少少畏高,加上佢個樣真係無咩安全感(但個設計又有龍其實好靚),下面仲要係個湖(法官大人我唔識游水架),但係搭完之後覺得佢基本上有少少似一個遊樂設施,轉彎嘅時候都幾刺激,而且有景睇有音樂聽,真係幾成功.到左夜晚,佢仲有兩三場特別嘅表演,下面個湖會開始表演(即係啲水噴上黎咁),加上燈光,然後周圍會響起鐵達尼號首主題曲,營造一個好浪漫嘅場景.
第二個原因就係佢華麗嘅室內設計,唔知大家有無聽過Taylor Swift 有一首歌叫 delicate,個MV場景係一間都算華麗嘅酒店,唔知點解入到去我好有身處當中嘅感覺,而且你行幾步就有一嚿比較大型嘅裝飾擺設,打卡一流.
到左第二日,我地係想去睇新濠影匯個恐龍展的,點知係行下行下嘅時候,成全左我呢一趟最難忘嘅回億⋯⋯
我地唔知點解行下去左一條名為「海邊馬路」嘅馬路(其實係一個地方?),好有墾丁民宿同迪欣湖嘅感覺,又有一啲白色藍色嘅小屋,再加上一個蓮花池,個地方又少人,好有詩意,令人不自覺想放慢腳步.突然抬高頭,除咗見到蔚藍的天空,仲見到一個奇怪嘅東東?!藍藍地銀銀地,好似一部升降機,我一開始以為係工程用,點解一行人行到去,搭得嘅?!上去嘅過程中,我有少少戰戰兢兢嘅感覺,嗰個地方真係冇乜人,好似冇乜保證⋯⋯到左之後,我地第一眼見到嘅竟然係⋯⋯一部汽水機?!再向遠處望,有一個平台(同屋苑樓下嗰啲一樣只差個遊樂場),特別嘅係,幾乎全個澳門都在閣下眼底.賭場,大街小巷,近,遠,頭先經過嘅,熟口面嘅,都在眼底.
停留咗一陣,我地決定繼續前進,去睇恐龍展.
個恐龍展又係一個新奇嘅體驗,即場下載一個程式,然後用擴增實境同恐龍影相,又有實物嘅模型睇,仲有聲效(我聽到都無啦啦嚇咗一跳),又係一個打卡嘅好地點.
至於第三日,我地基本上又係去咗坐纜車,再去碼頭食個飯(個雲吞麵又幾好食),就咁返香港⋯⋯唔知點解,一陣莫名嘅失落感竟然會喺我嘅心入面.
我自己覺得,去澳門,我最鐘意嘅除咗係去玩,仲有同一齊去嘅親戚相處嘅時間,一齊去發掘新嘅地方,十個人坐埋一齊享受堆滿一桌嘅美食.其實無左佢地,我去玩唔會咁盡興咁興奮,亦唔會有一種充實嘅滿足感.去完一趟,代表又要等到下一次聚首一堂嘅時候先一齊又玩過.
寫到呢度,又心郁郁想去澳門~好彩仲有一個月就聖誕節, 又可以返去故地重遊感受一番.
邊個話旅行一定要去咁遠?對我嚟講,去澳門仲正過去日本.
(文章為港語學第三屆廣東話徵文比賽參賽作品)


text:
當日聽到葉劉在立法會回答慢必,話牛丸可以唔洗理真定假,好食就得,真係聽到火都來.大家可能都覺得葉劉咁答真係擺明搏打.喂,大佬人地大陸用三聚青氨整的奶粉都好有奶味,你係唔係同我飲左佢?之但後你又可能話兩樣野唔可以相題並論呀年輕人,兩個例子對身體的影響有好大分別架﹗三聚青氨食到生腎石架,但係牛肉丸啲牛肉變左豬肉都一樣好有肉類營養呀,你點可以用一樣食得死人的野來同啲完全對人體無害的野食來做比較呢細路,好食就得啦~擺明呃like呀你~
之但係你都係錯囉,葉劉.豬肉做的牛丸入面係加左啲野搞到佢好似牛丸咁囉,你鬼知食左係唔係對你真係有益?仲有你知唔知呢個世界有人唔食得豬肉架,可能佢地係對豬肉有敏感,更加可能係佢地係回教徒.信回教啲人食左豬要落地獄架.你有冇唸過如果香港有個信回教的人行街肚餓唸住食牛丸醫肚,食完先知係豬肉做,佢會有咩感覺?佢直頭覺得你殺左佢呀~
其實講到尾,真假同味道都係偽命題.最最最重要果樣野,亦都就係假牛丸同假普選係一樣,都係冇尊重人對價值的自由選擇.點解牛丸唔可以做假,係因為要尊重想真係食到牛肉丸的人的選擇,等佢地可以響公平公開公正咁選擇到啱自己食的野,有就有,冇就冇,唔係唔覺唔覺咁俾另外啲野「頂住先」,咁樣食果個係唔會覺得自己的選擇受到尊重;就好似普選一樣唔可以假,因為要尊重每一個香港人都有一樣公平的被選,提名同投票的權利一樣,俾候選人公平競爭,選民用選票響公平公正公開的選舉入面選擇香港的特首,選到就選到,選唔到就選唔到,唔係俾啲人用啲奇怪的標準揀過先到我揀,咁做法一樣都係唔尊重香港人對特首的選擇.


text:
今日全力去位於荷蘭嘅高費呂韋國家公園內,一個叫庫勒穆勒博物館嘅梵高畫區.
呀!有好多梵高嘅作品!第一幅撼動我嘅係 ,簡介話幅畫係獻畀已故嘅老師,原因係基於歡欣而唔係一啲嚴肅嘅話題.畫作富有生命力,喺側邊睇埋去會發現油彩好厚,整幅畫好立體.之後見到 !其實我最鍾意梵高畫絲柏,好詭異,存在感好強,好似好赤裸咁觀察梵高.墨綠到黑嘅筆觸既短且粗,如火舌一樣步步進逼,每一劃都想要逃離畫紙,感覺好不安.但留意返夜空,一整片嘅藍讓人放鬆落嚟.黃色嘅線條慢慢有規律咁變成一個個漩渦同圓形,化為柔和嘅月光及星光,事實上狂亂嘅梵高心底都想得到平靜吧?而每當抬頭望向夜空,佢心情都會舒暢一啲嗎?另外亦欣賞到名畫 及 ,一啲自畫像,人物畫,風景畫同靜物畫.梵高係一個好好學,好努力嘅人,佢視米勒為偶像,所以臨摹咗 好多次,收藏館內嘅係佢最鍾意嘅畫作.之後又睇到著名嘅 ,依幅有一個人背坐,另外有梵高練習5位主角嘅特寫,幾有趣.
庫勒慕勒仲收藏咗好多名畫,由印象派到當代嘅藝術品都有(再講我就露底牌),亦有好多雕塑,所以吸引好多人參觀,甚至有日本嘅公公婆婆組團嚟睇.之後發現戶外有個雕塑公園,維基話庫勒慕勒想反映出有關藝術,建築與自然共生嘅理念,所以藝術品建築物同花草樹林融洽咁放埋一齊.雖然叫公園,但懷疑有成個銅鑼灣咁大,甚至更大,職員需要踩單車巡視,你就知成件事有幾嚴重.事前無做功課,所以只跟路標指示走,居然發現Jean Dubuffet嘅Jardin d’email,可惜維修緊.時間無多,職員開始提醒遊客離開,因為有野生動物嘅關係,你唔小心遺留喺度,就可能見唔到翌日嘅日出.當職員見到我稍稍唔係向出口前進,都會提醒我走錯方向,可能佢感覺到我仲想周圍去同亂闖長命樓梯.佢踩紅色單車,我行路,傾偈得知佢好鍾意自己份工,佢話可以喺一個咁靚咁有藝術氣息咁自然嘅環境下工作,令人心曠神怡,希望將來我都搵到一份好鍾意嘅工作.
佢成功護送我返出口之後,見天未黑,就踩園內提供嘅白色單車去買手信.喺一個抬頭只見到樹葉,向前望只有樹幹嘅森林踩咗9分鐘之後,終於去到望得返天空嘅遊客中心,但畀我發現隔離有個關於地質學同生物學嘅博物館.佢有一個特色,佢無砍咗棵大樹,畀棵樹貫穿建築物,完美表現出公園想自然與建築物共生嘅概念,亦有好多資料同動物標本,可惜夠鐘閉館,所以返去手信店.
買完手信,全部都係買畀自己,哈哈.見天未黑(依句熟口熟面),就貪心去埋聖胡伯狩獵住宅,喺途中偶遇到一兩隻野生動物就更好.咁又開始踩單車,曾經有一段時間聞到好強烈嘅野獸氣味,但最後都緣慳一面.終於見到住宅了!住宅用料好樸實,但好有氣派,可能建築物嘅中間部分高咗出嚟吧.圍繞住宅走一圈,發現每個位置都有唔同嘅美景,正值黃昏,住宅有蔚藍漸變為橙紅色嘅天空做背景,有一大片森林包圍,屋前湖泊又映照返色彩鮮豔嘅夕陽,以及樹木翠綠嘅倒影.為仙境留下倩影,得返20分鐘趕去巴士站,但踩咗一陣單車,心諗咁遠望返去住宅會係咩光景呢?嘩,完全係一個世外桃源!掙扎咗一陣都係落車影低佢.
上返車又繼續快速死命踩單車,由森林踩到去沙丘(點解個變化會咁大),個天由藍色慢慢變成紅色,沙丘嗰條路踩咗勁耐都仲係得沙丘,又要望住太陽,曬得好辛苦,但踩到個天變黑,又好難搵路.當自己嘅gps愈嚟愈近巴士站嘅時候,見到單車停車場,心入面忍唔住講粗口!咁快手泊好架車跑出去,但趕得切嘅機會真係好渺茫,不過都無完全放棄.跑咗分幾鐘,真係頂唔順,揹背囊又長褲長羽絨褸,可能有人見我跑緊,預計我趕時間,就有架私家車駛埋身邊,問坐唔坐順風車,雖然佢話可以送我去更遠嘅地方,但坐陌生人嘅車太耐不免有危險,就婉拒咗.好快就到巴士站,架巴士仲喺度,真係好感激佢,所以就算落咗車都向佢揮咗一陣手多謝佢幫忙.
因為咁,我就好順利咁坐車返去宿舍附近,仲有時間食餐好慰勞一下自己添,完.
(文章為港語學第三屆廣東話徵文比賽參賽作品)


text:
大家好﹐我係豪豬﹐今日我想同西環嘅故仔.
零至三歲嗰陣﹐我住喺西邊街同第三街交界嘅唐六樓.由於嗰陣太細個﹐我對嗰度冇乜記憶﹐只係知道嗰度有個天台﹐所以我對嗰度冇乜回憶.三歲到十四歲﹐我喺正街源記唐六樓住.我記得嗰度有個天台屋﹐而個天台屋仲可以種植物﹐我喺天台可以望到海.雖然嗰度有啲嘈,日頭就聽到巴士引擎聲同叉燒佬斬嘢嘅聲﹐夜晚聽到就電車嘅叮叮聲同新三興啲宵夜客嘅大笑聲.不過﹐嗰度啲人都好友善﹐大家見到面都會閒話家常﹐有時隔籬天台嘅貓仲會爬入嚟屋企廚房搵嘢食.不過﹐隨著香港政府強制清拆僭建﹐正街嗰個天台屋被逼清拆﹐咁啱我同我家姐升中,又咁啱我阿爸喺般咸道搵到個平靚正嘅大單位﹐所以十四歲嗰陣我屋企就咁搬咗上所謂嘅半山直到呢家.
當初搬去般咸道嗰陣﹐我係好開心﹐因為間屋大咗成倍﹐我又有間房﹐呢個係我人生第一次有自己嘅私人空間.同埋﹐般咸道啲人好有禮貌﹐唔似得正街啲人咁粗魯.最重要嘅係嗰度真係好多好得意嘅狗﹐好啱我呢啲狗痴住.唯獨係零用錢冇咁見洗﹐因為我讀 TSK ﹐日日要坐 23 同 56 號返學﹐而 23 同 56 號係貴 5 號成倍﹐同埋我要早啲起身同啲師兄弟姐妹爭位坐.當初﹐我都仲有啲優越感﹐因為覺得自己住喺半山個人會唔同啲﹐畢竟可以吸吓嗰度啲靈氣.但漸漸地我體會到嗰種港式中產嘅虛偽﹐加上啲同學叫我做離地撚﹐令我開始有啲迷失.我覺得自己其實出身唔係咁中產﹐只係機緣巧合下住喺般咸道﹐點解啲人會標籤我係一個有錢人?呢個問題喺我個腦揮之不去……
大個咗﹐我返咗家族開嘅海味舖幫手﹐我發現日日屈喺西營盤真係好悶﹐同埋西環啲人好八卦﹐見到面就會問長問短﹐有時仲會將你啲野傳開哂.佇如佢哋見到我身邊有女性朋友﹐啲姨媽姑嗲阿叔阿嬸就會同我屋企人講﹐令我不勝困擾.同埋﹐我都想放咗工有私人空間﹐而唔係每行一個街口就俾人問長問短,我成日講笑我帶晚吹頭盔出街都會俾人認到.同埋﹐我中學啲老死好多都住喺灣仔﹐我想同佢地住近啲﹐所以我想搬離西環﹐但我發現自己睇嚟睇去都係西環啲租盤.我喺度諗﹐點解我會咁樣?係唔係我忽略咗自己內心嘅聲音?我仲會喺「西環變幻時」Facebook group日日些牙舖頭貓.究竟﹐我鍾意西環啲乜?有一日﹐我諗起帕慕克喺伊斯坦堡:一座城市的記憶講過:「所謂不快樂﹐就是討厭自己﹐討厭自己的城市」﹐我諗我內心仲係好鍾意西環﹐同時都有啲自戀.不過﹐可能人大咗﹐開始識得珍惜西環嗰種獨有嘅人情味.
雖然﹐我久唔久都想逃離西環.不過﹐無論去到邊﹐我都會同人講我嚟自香港西環﹐而西環係我嘅鄉下.或者﹐「西環」呢個身份早就融入咗喺我嘅血度.


text:
成日話「香港文學水平低」.考評局三年出閱讀理解卷,都係出台灣文.本地「文化人」更加睇低香港文學嘅水平,周不時呻吟話政府漠視文學,香港文學缺乏生存空間.我睇現今文學萎縮,無法同大眾溝通嘅局面,有兩個病因:其一,封閉喺資助藝術嘅小圈子裡面,唔需要面對市場大眾而圍威喂,呢樣我之前喺輔仁寫幾篇文都講到口臭.而根本影響作品質素嘅問題係,香港文學強求「文藝筆法」,越黎越貼近北京話,結果脫離大眾語言,無辦法普及.
揭開文學雜誌,就知宜家文學界發生咩事.年輕一代嘅作家,明明係香港人,寫文章偏偏要滲雜北方口語,「啥啥啥」咁寫文章.明明係蕃茄,係都要寫西紅柿;明明係冷氣機,係都要寫空調.今日嘅中學教育用分數灌輸畀新一代:口語入文係錯誤,北話就係書面語,書面語先係文學可以用嘅語言.
香港「文化人」一面倒咁膜拜大陸,台灣文學,更加突顯文學界對自己語言嘅自卑感.佢地好努力咁北上,又請兩地學者翻黎交流.有請翻黎嘅學者比如余光中,好多年前都曾經喺香港文藝活動上講:「香港學生的普通話要多努力,這才可以在寫作時,減少一點香港文化.」上年又話:「這就是香港發展文學的一個劣勢,即粵語口語和白話文寫作有區別.」今年農曆新年,《字花》偏要寫「春節」嘅文藝活動.用「春節」呢個名搞文藝活動,感覺上係咪會文藝啲?領頭嘅文藝人提倡去除口語字眼,做後輩嘅緊係跟貼,成個文藝圈揮舞「本土文學」嘅旗幟,踐踏「本土文化」,「本土語言」嘅屍體前行.
今年二月廣東話法定語言風波,文化人又跳出黎,話本土文學混用廣東話創作,係保留本土文化,我睇係笑話一則.睇鄧小樺嘅文 ,當中引用飲江嘅詩,不妨作為例子討論:
〈樣貌娟好〉 飲江
那麼樣貌娟好的人
喜歡把弄戰爭
難怪你我他 和佢
輕言仇恨
麻子把麻子寫在別人的臉上
小人抓小人墊在鞋底上摔打
鐘聲響起
飛彈從飛彈處飛來
鐘聲在鐘聲裡響起
主佑吾王
主佑吾土
主佑吾民
難怪主說
我頂你地唔順
鄧小樺覺得呢首係用粵語創作嘅好例子,係「背負被統治者的身份而堅持以自己的方式反抗」.我睇「仁而無術,則庸醫足以殺人」.成首詩都係北方口語,直至「我頂你地唔順」,先出翻句廣東話,文化人以為咁就係承傳到粵語?錯,粵語喺本地文學中根本被置於低俗語境,講低俗嘢嘅時候廣東話先大派用場.咁唔會促成語言平等,反而廣東話只會喺書寫上飽受歧視,做個曇花一現嘅小丑,難登大雅之堂.
強調北話嘅正統,造成咗新一代文學嘅書寫混亂.廣東話嘅節奏,語法,用詞,都同北話差別甚大.而香港人嘅思考語言係廣東話.結果就將廣東話同北話混雜,再加上鼓吹實驗文學造成本身已經錯亂嘅結構,寫出黎簡直狗屁不通,混亂之至.或習慣用普通話構思,就算點寫得好,都及唔上台灣,大陸寫得通順.用第二語言寫作同人地第一語言比,就造成香港文學不及人嘅現象.
香港文學要復興,唔在乎有冇幾多個文學館,或者政府畀幾多資助.要創造風氣,必須面向大眾,一個「敢」字.我同文友提起廣東話文學創作,佢地都好驚訝,好似廣東話寫文係一項禁忌.語言係思想嘅載體,用自己思想嘅語言創作,點解會有罪?文章要寫得好,最緊要係「真實咁面對自己」.香港文學一直俾「書面語」封印我地嘅本性.五四運動提倡我手寫我口,其時政權喺北 1ff3 ,所以落到廣東都係「我手寫北話」.點解我地唔夠膽用母語書寫呢?我哋需要一場粵語新文化運動,就要敢於由高語境入手,由文學創作開始,我手真正寫我口!


text:
作者:金啟孮(1918~2004年),滿族.原遼寧省民族研究所所長,教授,《滿族研究》雜誌主編,國內外著名女真文,滿學,清史,蒙古史專家.金啟孮姓愛新覺羅氏,名啟孮,字麓漴,為清乾隆帝第五子榮純親王永琪七世孫,五世祖母為清代著名女詞人顧太清,父金光平(恆煦)為女真文同滿文嘅著名學者.
我哋都知道日本人講英文講得好唔正,但如果日本統治咗英國,噉統治者嗰種唔正嘅英文就會成為通用嘅語言.呢種天方夜譚嘅事情就發生咗喺中國.現時嘅普通話,其實係阿爾泰語系嘅蒙古族,鮮卑族,女真族等等嘅遊牧民族,喺學漢語時所講嘅歪音漢語,但由於佢哋成為咗統治階級,於是佢哋講嘅非純正漢語就成為咗國語.
400年前嘅北京話:吳語
北京自建城以嚟經歷過好多次朝代變遷,自古以嚟北京話有過幾多變化?點變?400幾年前嘅明朝末年,由意大利嚟嘅傳教士利馬竇曾經用羅馬拼音記錄咗大量嘅當時嘅北京話,呢啲記錄至今仲保存著.從佢嘅記錄可以清楚無誤噉睇到:當時北京話係有大量入聲字,並且冇zh,ch,sh等嘅巻舌音,證明咗當時嘅北京話唔係而家嘅北京話,亦都唔係現時嘅普通話,因為無論北京話定係普通話都唔具備呢啲特徵.同時亦都證明咗北京話同普通話嘅歷史都超唔過400年,400年前嘅北京話係明朝嘅官話(考證為吳語).
北京出現第二語言:滿語
滿人入關進駐北京之後,為咗社區安全等等嘅政治因素,就將紫禁城方圓10里之內嘅漢人全部趕走,只准滿人居住,呢個範圍稱為北京嘅內城,而10里之外稱為外城.於是,北京城出現咗兩個社群:滿人社群同漢人社群.從階級,語言同居住地域嚟睇,都係好截然不同嘅兩個社群,於是北京城就出現咗兩種語言:明朝官話同滿語,亦即係內城講滿語,外城講明朝官話.
滿語嘅分支——滿式漢語
由於滿語係一種北方民族嘅語言,再加上滿人原始生活喺草原,叢林,以及滿族得短暫嘅歷史文化,都局限咗滿語嘅成熟水平.可以話,滿語係一種比較原始嘅語言,無論佢嘅發音,詞彙以至語法都好原始,唔成熟.即使喺北京,滿語亦都難以滿足日常嘅需要,北京嘅動植物,建築,日用品等好多嘢都係滿人見所未見,聞所未聞嘅,呢啲嘢都好難用滿語描述同交流.喺滿人同漢人之間係噉樣,喺滿人同滿人之間亦都一樣,無辦法將日常生活所遇到嘅嘢表達清楚.至於漢人嘅建築工程用語,藝術語言,醫學以及其他科技用語嘅高階嘢就更加無法表達,當時嘅形勢係滿語喺北京面臨無法交流嘅危機.面對有幾千年曆史,千錘百煉而成嘅漢語,滿人雖然奪取咗中國嘅政權,但係佢嘅語言難以勝任統治中國嘅使命.滿人作為中國嘅統治者不得不面對要使用語言嘅生活同政治現實,小至為咗自己日常生活嘅表達,大至為咗統治中國嘅政治需要,滿人都迫切需要一種能夠好好表達自己周圍生活嘅語言,改造滿語已經係等唔切,滿人除咗學習同模仿漢語之外就無其他方法.因此,套用北京漢人嘅語言(包括詞彙同語音)成為唯一嘅選擇,於是第三種北京話出現咗— —滿人講歪音嘅漢語(暫且將呢種語言叫做滿式漢語)
第三種北京話嘅形成——內城北京話(mandarin)
北京城裡嘅一棵小樹,廚房裡面嘅一件工具,用滿語都無法表達!因為滿族人嘅祖先從來冇見過噉樣嘅植物,從來冇見過噉樣嘅工具,呢個就係當時統治中國嘅滿族人所遇到嘅嚴酷嘅語言現實.滿語要繼續講落去,除咗直接用北京外城漢人語言嘅詞彙同模仿佢哋嘅語音之外,就冇第二種可能!就似日本皇軍學話中國話:「你嘅,八路嘅,幹活?」一樣,北京內城嘅滿人開始咗佢哋艱難嘅模仿漢語嘅歷程.
但係滿語對比漢語有佢先天嘅殘疾.首先,入聲字一下子就冇晒,呢個就係漢語同音字增多最根本嘅歷史原因,用滿語去發漢語嘅音更加係不倫不類,可以肯定嘅係,呢個係發音最歪嘅漢語.但係,歷史就係咁殘酷,滿人呢種唔正嘅漢語比起日本皇軍嘅唔正嘅漢語要幸運得多,隨著使用人口增加,呢種令當時漢人老百姓笑甩牙嘅唔正嘅漢語成為咗清朝統治階級嘅「共同語言」——呢個就係早期嘅普通話(暫時用英文嘅mandarin叫呢種語言,讀「滿大人」).
內城北京話嘅發展——走出北京內城,形成「官話」
隨著北京內城嘅「mandarin」呢種歪嘅漢語嘅形成,喺北 1db2 內城形成一個固定嘅講「mandarin」嘅人口.呢個人口就係當時中國最高統治團體——八旗貴族.「mandarin」成為清朝統治者嘅官方語言——「滿清官話」.
具體嘅時間有待考證,喺《康熙字典》入面嘅語音同今日嘅普通話嘅語音係有一定差別,但係同其他漢語嚟比已經更接近今日嘅普通話.
從「滿清官話」嘅形成史嚟睇,「滿清官話」受滿語嘅影響主要喺語音方面,呢個係一種唔成熟嘅,歪嘅漢語語音系統,而喺詞彙同語法方面受嘅影響就好有限,從語言嘅本質上嚟睇,「滿清官話」應該屬於漢語嘅分支,而唔應該屬於滿語嘅分支.不過點都好,滿清官話都係最差嘅一種漢語.
內城北京話嘅發展——落地生根,形成「國語」
「滿清官話」形成之後,隨著滿清政權喺地域上伸延,講「滿清官話」嘅八旗貴族亦都從北京嘅皇家內城走到去中國嘅每一個角落,於是各地嘅行政首長嘅口音又變成咗當地嘅標準口音,並且喺當地嘅上流社會同平民社會不斷噉滲透壯大,最終使到「滿清官話」成為中國嘅「國語」.
從地域上嚟講,中國嘅北方係滿人活動嘅主要地區,亦都係滿語化程度最高嘅地區.而南方嘅個別地區,好似兩廣,福建等地就由於「山高皇帝遠」而受到較少嘅影響,呢個都係中國南方語言讀唐詩宋詞上嚟比起普通話更押韻,親切嘅根本原因,亦都係清代冇著名詩人嘅根本原因.
有一點要講嘅係,mandarin係從北京內城繞過北京外城直接向全中國滲透而形成滿清嘅「國語」,所以北京嘅外城話並唔係真正嘅「國語」——普通話.雖然「外城北京話」一直受「內城北京話」嘅影響並不斷演變,但係,正如北京嘅內城貴族同外城平民百姓係兩個走唔埋嘅人口,「外城北京話」同「內城北京話」係同階級差別一樣,兩者互不相容嘅語言.所謂嘅「北京話」一直係兩種:「外城話」同「內城話」,而各地方所謂嘅「北京話」實際係指「內城話(即mandarin),而唔係外城漢人所講嘅「北京話」.外城漢人所講嘅「北京話」實際係對中國地方語言冇影響嘅.
內城北京話嘅發展——漢語代表語言嘅地位確立
mandarin經過滿清王朝200幾年喺中國嘅統治,再經過中華民國繼續使用,而又再經過中華人民共和國喺憲法制訂「國家代表語言」嘅條文,普通話——漢語代表語言嘅地位已經係無可動搖.
內城話,北京話喺北京消失
從語言史角度講,普通話唔係北京話,衹係北京嘅內城話.隨著滿清王朝解體,北京內城嘅貴族群體亦都喺北京城裡面消失咗,因而普通話喺北京城嘅真正母體亦都已經不復存在.將普通話硬係講成北京話,噉喺100幾年前可能仲有一半啱,但係今日講嘅話就大錯特錯嘞,因為「北京話」呢個概念變咗,已經唔再係原來嘅「北京話」.
北方話同鮮卑語
南北語言咁唔同,究竟邊個代表傳統嘅漢語?呢層我哋要返到去歷史事實嚟到講.唔講遠嘅,漢族語言文化中心就本來喺黃河流域,東晉嘅南渡同南宋嘅偏安,兩度將文化中心遷去南方.頭一次,喺東晉之後,南方出現咗宋,齊,梁,陳四朝;北方喺鮮卑族北魏統治之後,出現東魏,西魏,北齊,北周.而北魏孝文帝曾經禁止胡服胡語,可見胡語即鮮卑語喺華北甚必普遍.但北齊又因為鮮卑人嘅反對情緒,反其道而行,甚至大加提倡.所以當時山東,河南以北幾乎都成為咗鮮卑語通行嘅地區.第二次,宋朝南遷,淮河以北成為咗金朝女真人嘅統治範圍.據宋人記載當時河南地區,竟然到咗「廬人盡能女真語」嘅地步,講白啲就係「連飯鋪伙記都講女真話」.
鮮卑語詞語喺《二十四史》裏大量噉保存著,仔細對比,同今日嘅蒙古語幾乎一模一樣.女真語係滿洲語嘅古語,對比女真語詞語同滿洲語詞語竟然係六七成似.
鮮卑語同蒙古語差唔多,女真語又同滿洲語差唔多,而滿語同蒙古語不論喺詞語,語法同埋語調方面又非常似.噉呢兩種阿爾泰語系嘅語言喺華北前後竟然統治咗千年咁耐.雖然隋唐統一於前,元朝統一於後,隋唐同元都係帶有極濃嘅北方民族色彩嘅王朝,不但冇完全恢復漢官威儀,所講嘅漢語亦都一早有胡人嘅腔,同南方截然唔同.南方語言中至今保存著嘅「嚟哉!嚟哉!」等極近似古漢語嘅語言,但北方就冇.北方自《元曲》以嚟記錄嘅都係極近似今日嘅白話文.總體嚟講,南方語言近似文言文,北方語言近似白話文.任何文字記錄語言都係記錄當時講嘢嘅情況,因此文言文所記錄嘅係中國古時嘅語言.南方語言近似文言文,可見南方語言代表嘅係傳統嘅漢語.北方語言就係新加入嘅北語(叫「胡語」亦都冇所謂),北人話漢語係「漢語胡音」,呢個早就有人講過.因此北京嘅語音必「胡音」無疑,絕非原本嘅漢音.北京語音調係「胡音」,係漢胡語言嘅「大雜燴」,「大融合」.例如下面呢句:
「我帶著哇單客了一趟車站旁邊的那條胡同,想買點東西.」
呢句說話係北京啲婆婆仲講緊嘅活語言,其中「哇單」(wadnn)係滿語「包袱皮」(兜著啲嘢用嘅),「客」係滿語「去」(gene)嘅篩稱,「站」係蒙古語嘅「站赤」(jam),「胡同」即係蒙古語嘅「浩特」或者「河屯」(hoton).短短嘅一句話,包含咗漢,滿,蒙三種詞語,語法係漢語.詔音同語調卻係滿蒙嘅胡音.邊個諗得到一句北京話會咁複雜.佢本身既係民族融合嘅產物,又象徵著民族大團結.當然,而家有啲少數民族詞語同漢語已經結合到你睇唔出佢唔係漢語.例如:我去過內蒙一條村參觀「水土保持」,呢條村叫「東擀杖」.不為甚解.後來,蒙古族嘅人同我講條村原本叫「東甘珠爾」(「甘珠爾」係藏語),但竟然變成咗「東擀杖」.「擀杖」就係解「擀而杖」,而「擀麵杖」家家有之,易明;相反「甘珠爾」難明,老百姓唔知佢嘅意思,所以取其音,變成咗「擀杖」.呢種情形喺漢語詞語裏面唔知有幾多呢?好多都幾難復原,而且俾人認為係漢語詞語,其實唔係.
所以,清代以京音為基礎發展起嚟嘅官話,必「胡音」無疑.官話通行嘅範圍,就係「漢語胡音」擴展嘅範圍.據語言學家嘅意見,官話方言可分為華北官話,西北官話,西南官話,江淮宮話.而北京官話即係華北官話嘅根據同基礎,佢嘅範圍包括今日黑龍江,吉林,遼寧,北京,河北,河南同安徽北部嘅一部分.我上述自己嘅經歷所得,正同專家區分華北官話地域嘅特點一致.從宏觀嚟睇,上述四種漢語中嘅官話方言,唔計東南閩,浙,贛,湘,粵少數省份同青,藏之外,其他都屬於官話方言區.個面積之大可想而知.
講到呢度我再舉一例:我喺內蒙執教20幾年,所教嘅蒙古族學生本來 2000 唔識講漢語,學識咗漢語之後,一講就係純正嘅北京音,呢件事令我好奇怪;南方學生就唔行,總係帶著鄉音;外國學生更加唔行,四聲都未搞掂.呢度唔係話蒙古學生聰明過於南方學生同留學生,當中必定有佢道理.而家唯一解釋就係蒙古語音同北京語音相近.
噉樣反過嚟證明,北京話嘅語音唔係漢族喺江南保留嘅傳統語音,而係滿蒙語音佔主導地位嘅「胡音」,即係滿族學漢語嗰時所講嘅歪嘅漢語,但由於佢哋係統治階層,於是佢哋嘅語言就成為咗國語.
本文選自《京旗嘅滿族》


text:
呢幾日政府不斷用一個大家都好陌生嘅詞語:「小區」,係咁話要喺深水埗同油尖旺做「小區檢測」.喺此前一年,政府都仲係講緊「社區檢測」.
大家隱約都感覺到(小區)係一個大陸用語,但其實並唔係換個講法咁簡單,因為佢同我哋用開嘅(社區)並唔係相等嘅字詞.
小區直譯自俄文MиkpopaйóH,Mиkpo解細小,paйóH就解地區.佢係特指蘇聯特別設計嘅一種住宅規劃區,有一定施工規則要遵守,例如唔可以超過80公頃.基本上共產主義國家都會沿用呢種概念去設計城市,大陸都唔例外.喺小區入邊有自己嘅公共設施同學校,相對上獨立運作,唔同小區之間嘅來往唔會咁頻繁,等交通負荷唔洗咁重,又容易實行共產式嘅集體管治.
但深水埗,油尖旺呢啲人口超過10萬嘅地區用「小區」嚟形容,香港人聽到就真係諗爆頭.因為香港尤其係九龍西發展咗過百年嘅歷史,地理上來往兩區行路都只係15分鐘,人又會跨區返工,返學,無論人口嘅密集,抑或人群流通嘅程度根本唔係蘇聯式嘅「小區」可以比擬.
唔好以為「小區」同「社區」只係一字之差,稱呼有別;呢種指鹿為馬嘅行徑,更反映抗疫觀念上正走上歪路.
香港一開始係用傳染病學同社會學嘅科學概念,叫「社區檢測」係有啲根據.因為現代人尤其城市人嘅社交接觸唔可以粗疏咁地理關係分類,尤其交通咁方便,一棟大廈嘅人好容易已經一日去勻十八區.現代嘅「社區」其實係以血緣,鄰里,朋友關係同文化構成嘅群體,所以香港一直都會搵「群組」去做檢測,例如有跳舞群組,打邊爐家族等,都有助搵出源頭,阻截病源同埋搵出傳變關係.
但而家香港有現代方法唔用,盲從大陸嗰套,當社區係小區咁以地域劃分;然而油尖旺同深水埗正正就係全世界人口最密集同流動嘅地區,根本唔係捉一兩棟大廈嘅人檢測晒,隔離晒就可以阻截.反而喺呢啲會跨區返工,但同鄰居老死不相往來嘅地區,製造不必要嘅恐慌.
一味跟大陸口風叫「小區」,唔單止係語言上不知所云,奇奇怪怪,更加會令抗疫嘅方向一榻糊塗,離晒大譜.市民要自救,就唔好亂跟呢啲歪風,知多啲概念,喺社區上講返多啲人話.


text:
今日係我同爸爸媽媽去日本旅行嘅第二日.我哋去咗淺草嘅雷門寺同晴空塔,又體驗咗著和服.真係又開心又興奮呀!
首先,我去咗著和服,著咗和服嘅我,真係又青春又靚女呀! 之後,我著住和服去咗雷門寺打卡Post IG.我著住和服喺個廟裏面周圍行,似足個古代日本妹呀! 雷門寺條街裏面有好多好嘢食,有抹茶雪糕,人形燒,草餅,玉子燒,而家諗番都流曬口水呀!當時我下定決心: 一定掃曬呢度所有嘢食!
仲著住靚靚和服嘅我,離開咗雷門寺之後,就直接去咗晴空塔啦.嗰度人唔係好多,所以我一去到就直接上到最高嗰層.一上到去,就見到好靚好靚嘅風景–喺成個東京地圖呀!東京迪士尼,美術館,商場,仲有傳統小木屋,都映入眼簾,令我大開眼界.我心諗,如果我住喺東京,就可以尋找我屋企啦!
我俯望住呢個咁靚嘅風景,突然之間有感而發: 原來由唔同角度望落去嘅景係唔同㗎.其實有好多野都係咁㗎.試下爬高啲,爬遠啲,話唔定會有更美好嘅嘢等住你呢.得閒嘅時候出嚟旅行下,輕鬆下,唔單止可以令到身心舒暢,仲可以擴闊視野.就好似晴空塔咁,如果你淨係留喺塔底,係永遠唔會係知道上咗去之後會有幾咁靚嘅風景㗎!
今次去日本真係令我大開眼界,一幕一幕好似相簿咁,永遠封印係我的記憶當中.我會永遠記得呢度咁優美嘅風景,更加會喺假期嘅時候,多啲同嗲哋媽同朋友去旅行呀!
(文章為港語學第三屆廣東話徵文比賽參賽作品)


text:
唉!點算,真係好掛住,好掛住,好掛住(重要嘅野要講三次)櫻花飄落果一瞬間啊!
講到旅行,其實升左上小三之後就去少左好多,就算去,都係去澳門啊,內地啊,呢啲地方,都冇乜特別.但舊年去日本嘅一個旅行,唔單只帶比我視覺上嘅享受,仲為我上左人生中重要的一課.
其實成個旅行,我只係想講其中嘅一個景點~京都圓山公園.圓山公園係一個好出名睇櫻花嘅地方,當我隻腳踩入公園嘅個一刻,我罕有咁除低個耳機.放眼望去,成個公園地下都係櫻花,好似個海咁大,咁靚.我地係地上面鋪左塊野餐布,坐係上面望住粉紅色嘅仙子,慢慢咁從溫暖嘅家飛舞落黎,即使係我呢個跳舞專家,都睇唔清楚佢地跳緊芭蕾舞,定係拉丁舞,佢地跳舞嘅風格,琳琅滿目,花樣百出,睇得我眼花繚亂.
見到眼前呢一片充滿生機,生意勃然的土地,心入面,不知不覺又燃起左當初開始跳舞嘅初心,果陣時嘅我,咩都唔識,咩都唔想做.我感激當初推我入跳舞學會嘅老師,唔理我有幾反對,唔理我系咪咩都唔清楚,佢都願意一步一步咁耐心教我.就系因為咁,我從一個每次跳起身都會跌低嘅女仔,脫胎換骨,技術急速進步,瞬間變成一隻新蝴蝶,成為校際舞蹈比賽中嘅冠軍.可惜,時間飛逝,因為趕唔上學業進度,媽咪就暫停左我系舞蹈界嘅發展.你問我想唔想停?我自己都唔知.只系知道,呢一隻新蝴蝶引領緊我去新嘅地方,闖出一片新嘅天地.
幻想左一陣,又同屋企人傾左一陣計,好快就已經到左夜晚.抬頭望上天空,星星同月亮互相映照,襯托住黑夜下的‘聖誕樹’.我地坐系地上面,仰望住呢一片咁靚嘅天空,享受住鬧市中嘅一刻恬靜.果一刻,我真系好想問自己:究竟放棄左跳舞之後,我有冇再好似而家咁,清空一切想法,自由自在咁飛舞系專屬自己嘅花叢?而系現實中,放低一切顧慮,重拾起自己嘅興趣,飛舞出自己精彩人生,究竟有冇可能?
(文章為港語學第三屆廣東話徵文比賽參賽作品)


text:
上年暑假,我同屋企人一齊去左宜蘭,好多人都話個度有好多猛鬼,但上年暑假令我覺得依個講法有啲好笑……
我最鐘意嘅景點就係星空草原.行到入去,我地就企係一條樓梯嘅最上,四周都係綠油油嘅草地.行左幾步,我就見到前面有啲同其他綠油油嘅草地吾同,吾通前面就係傳說中嘅星空草原?星空草原係用數以萬計嘅光碟打造嘅星空,當我地行到去一個清楚見到星空草原嘅位置,個一刻每個人不約而同甘講同一隻字—哇!星空草原同梵高嘅畫作風格差吾多,依個簡直係一個神作,電腦整嘅都無甘靚,但點人手逐個逐個油,逐個逐個貼都可以甘靚.加上係陽光嘅照耀下,成幾百萬嘅光碟片反射太陽光,成片草原七彩炫目,令大家都目不暇給.相信每個人望到心中都一定有一條問題:點解可以整得甘靚架?依個星空草原簡直令我依個梵高迷甘拜下風!
係星空草原隔離係一個滑草區,我同細佬就借左滑草板,諗住山長水遠嚟到梗係咩都要試下㗎啦!細佬同我怕會撞埋一齊,所以我同佢就隔遠啲.滑落去嘅時候就好似打千秋甘啲風迎面吹嚟,真係好正啊!咦?啲風呢?去哂邊啊?「滴……」我件衫開始變濕…… 啊!係落雨啊!我同細佬即刻搵個地方避一避雨,佢啲眼淚就嚟流出嚟!佢一喊依度一定變水塘架!點算呀?「哇!雨過天晴啦!」好彩係佢喊之前太陽出返嚟,如果吾係真係不堪設想啊!
不嬲我都淨係聽到宜蘭有幾猛鬼,真係未聽過宜蘭有令人賞心悅目嘅一面.講真,本來我聽到屋企人話去宜蘭,真係怯左下架!但之後上網睇先知原來宜蘭甘靚,所以大家吾好盡信宜蘭猛鬼依樣嘢啊!
(文章為港語學第三屆廣東話徵文比賽參賽作品)


text:
「YiGeRen?LiangGeRen?(一個人定兩個人?)」啱入尖沙咀嘅重慶大廈,一班非華人就湧埋我身邊度問我是否要住宿,並且操住一口我呢位深圳人都聽唔明嘅普通話,雖然已經有心理準備,但多少都係有啲新鮮感.
「對不起,聽不太懂,你可以說廣東話的.」我自信地咁用普通話問咗呢個問題.雖然我嘅普通話對於北方人而言,依然有濃厚嘅廣東口音,但亦算得上係標準,尤其係喺呢一位唔知嚟自邊度嘅外國人面前……
「呀個仁?(一個人)」頂啊,乜原來你廣東話仲衰過普通話?真係有趣.
最後,我哋都係用英文解決咗溝通問題.雖然佢哋講嘅英文中帶住濃厚嘅咖喱味,令我有啲不知所措,但係對我嚟講真係非常新鮮嘅經歷.
我嘅香港之旅,亦就喺重慶大廈呢個神秘之地拉開咗帷幕.
香港嘅面積只有一千幾平方公里,差唔多係深圳嘅一半,上海嘅六分之一.而其中已開發嘅地區先一百幾平方公里.大陸人經常稱香港為「彈丸之地」.但係,香港嘅城市競爭力長期排名世界前列,創造過傲視全球嘅經濟同流行文化,富豪密度全球第一.
反觀依家?九七年香港GDP佔全中國嘅比例係15%以上,到咗一四年,已經跌到2.6%.顯然,香港對於中國嘅地位已經今非昔比.
有一日,當我經過旺角時,抬頭一望,見到大多數大廈已經係老舊不堪,四周圍似乎都喺度翻新緊,即使係銅鑼灣,灣仔都係一樣;港鐵亦係如此,一落雨,破舊嘅東鐵線嘅列車門口都會漏水……
隨後,我求其入一間旺角嘅茶餐廳,大家都已經可以講較為流利嘅普通話.香港人多掌握一門語言,當然係一件好事,但我依然感性地認為香港嘅特色喺度慢慢褪去.
今次我去過嘅所有茶餐廳,入邊嘅枱本身面積就唔大,仲通常要同其他陌生顧客逼喺張枱度一齊食飯,食完飯我都唔好意思坐太耐,連同朋友坐低慢慢傾計嘅機會都冇,同人逼一逼,坐低,食飯,走人,仿佛係工廠流水線,一氣呵成.
香港嘅城市發展已經接近飽和,社會階層都接近穩定,社會上忙碌嘅氛圍連我呢種遊客都可以感受到,香港人似乎唔係人,係機器,呢種環境之下,會降低香港人嘅創造力,令到香港變成一個失去靈魂嘅城市.香港人,是否生活得太逼,太攰,太忙?
多數香港人仲糾結於身份認同,政治迷局,地域對立,雨傘革命之後,社會撕裂情況更係嚴重,香港已經變成一個名副其實嘅政治城市,而呢啲因素都多少會限制香港人嘅格局.變態且無解嘅樓價,令到香港人冇曬退路,未來只會有更多嘅政治思想誕生.將來,我唔知香港要憑乜嚟同世界其他大都會競爭.
令人遺憾嘅係,香港嘅沒落係全方位嘅.喺旺角街頭,我繼續行,街邊唔少鋪頭都擺咗電視,我見到電視上播緊電視劇,唔少係大陸電視劇,或者大陸同香港合作嘅電影,總之純正港味嘅電視劇似乎已經消失咗,已經畀香港人所遺忘,我腳底下嘅呢個性格,同我想象中嘅香港似乎越行越遠.過去,TVB嘅電視劇喺大陸一次次造成萬人空巷,如今,係大陸嘅電視劇同埋節目喺香港熱播,而TVB已經冇乜電視劇可以再次北上.我哋呢一代大陸人同上一代人所成長嘅時期,大陸流行文化啱開始發展,喺呢段空白時期,大部分大陸人係喺香港流行文化嘅氛圍之中成長嘅.如果冇香港嘅影響力,廣東可能早就已經冇乜人講廣東話,早就變成下一個上海.我哋感恩香港,愛香港,所以當我嚟到香港,真正感受到香港嘅沒落,香港文化嘅式微,我更為痛心.
重慶大廈離維港非常近,晚黑,我決定去見識一下凌晨嘅維港夜景.好快,到咗維港,對面港島已經熄曬大廈嘅熒光燈,全靠大廈內部嘅燈內透,呢種乾淨且別具一格嘅夜景,令我嘅心舒暢好多.雖然已經好夜,但仍然唔少人喺度演唱,冇曬日頭嘅燥熱,大家靜低個心,欣賞且陶醉於夜景同埋歌聲.行多幾步,有人坐喺江邊,似乎同朋友傾緊未來嘅打算.
大家嘅表情充滿自信與快樂,普普通通,但係每個人身上都發緊柔和而令人舒服嘅光,同周圍嘅美景融為一體,我堅信呢一幕係我今日見過嘅最美好嘅風景,日頭逼地鐵逼茶餐廳行喺高層建築物之下嗰種逼仄到無法呼吸嘅心情,喺呢一刻蕩然無存.
翻到去重慶大廈時,我去咗樓下嘅士多買水,我一時好奇,問咗士多阿伯對重慶大廈呢啲「鬼佬」有乜諗法,點知阿伯直接火滾,大鬧班鬼佬如何如何影響香港治安.雖然阿伯嘅講法只係佢個人睇法,唔算得上係全部事實,但至少,我睇得出阿伯佢係好愛香港.
凌晨時喺維港唱歌嘅嗰班後生仔同埋觀眾,佢哋意氣勃發嘅笑容,似乎透露緊對身為香港人嘅傲氣,我相信佢哋都一樣,熱愛香港.
我翻到床上,打開Facebook,見到一個香港朋友發訊息問我今日去咗香港邊度玩,仲推介好多地方同埋唔錯嘅飲食鋪畀我,最後仲問我鍾唔鍾意香港.我覆咗「鍾意啊!」雖然覆得比較遲,但佢又好快覆翻我「太好啦!」簡單但又得意單純嘅訊息令我心動,我相信我呢位朋友都一定係好愛香港.
仔細回想一下,我身邊唔少香港朋友同我抱怨過香港嘅各種問題,佢哋嘅政治立場不盡相同,但係又從來冇一個人同我講過佢哋真係唔鍾意香港.
香港好唔好,當然係生活喺香港嘅人最有發言權.香港有大量且各樣嘅不足同埋問題,但係香港人對香港嘅熱愛,恐怕多數城市都難以企及.而呢種氛圍形成嘅強大氣場,吸引緊世界各地 1ff3 人嚟到香港.
只要香港人喺度,香港就喺度.呢度唔係中國嘅乜一線城市,香港就係香港,香港屬於世界.我知,香港嘅未來不容樂觀,咁又如何?身為遊客嘅我,無論香港未來變成點,我都有鍾意香港嘅權利,我都可以喺自己力所能及嘅範圍內,為我愛嘅呢個城市做啲乜.喺太平山頂,我望住港島同埋九龍一帶,感歎上個世紀香港人創造嘅奇跡,我相信今後香港人一樣可以創造出奇跡.喺困難之中諗盡辦法逆流而上嘅香港人,浪漫至極.
(文章為港語學第三屆廣東話徵文比賽參賽作品)


text:
同老公結咗婚都已經十九年,個仔都十六歲喇,終於都可以完到我地嘅蜜月夢!
今年呀仔學校攪咗個台灣遊學團,我老公話,我地可以襯呀仔遊學期間去吓旅行,咁就唔怕比人告獨留兒童在家!當年結完婚,錢都用得七七八八,邊度再有錢去旅行吖,再儲吓先啦,點知儲儲吓有咗!有咗蘇蝦,唔好話去旅行,就連星期日去商場行個街都煩,由蘇蝦變小朋友,由小朋友變年青人,將啲心機放晒喺個仔度!呀仔去台灣遊學,老公話不如我地去日本渡蜜月!
日本,當年我未嫁嘅時候同老豆媽咪去過,不過都係好耐之前喇,起碼廿幾年前嘅事!我地諗下去日本邊度好,而家度度都好多遊客,聽啲朋友講,東京撞口撞面都係講普通話,大阪左穿右插都係講廣東話,終於老公話去京都.京都唔係冇遊客,只不過比起東京大阪少咁啲,我地仲要去京都周邊嘅地方,唔係咩大景點,只係自己買張鐵路飛,仲要係無限次搭果種,我地站站落,行個圈,有感覺就行入啲,冇乜特別就上返車去第二個站,咁樣玩都幾特別,我地冇買旅遊書,冇睇有咩食肆好介紹,去到唔同國家,事但入一間舖頭,啲嘢食都係新嘗試!鄉郊地方,當地市民比較清純,日本人嘅禮貌真係無得頂,特別上咗年紀嗰批,鞠躬鞠到我地都好唔好意思,買少少嘢都包到好靚,雖然好似好多包裝,不過包裝用品全部又可以環保回收,佢地嘅公民教育真係好值得我地學習.
雖然話就話冇買旅遊書,不過遊客資訊就點都唔少得,日本既車站,往往都會有資料可以拎到,記得去到一個叫鞍馬嘅地方,落車喺車站睇吓有冇啲有用資料,點知就比我地睇到可以去食流水素麵,當日冇乜遊客,只有一兩枱當地人,我地坐喺山邊,慢慢品嚐,品嚐素麵,品嚐環境,品嚐寧靜,有山有水有飲有食,仲要最愛嘅人喺身邊,夫復何求!
京都好多神社,添添香油,拍拍手,鞠個躬,雖然我地去咗好多間神社,不過許下嘅都係同一個願望,就係希望各個家人都身體健康!人大了,未算老,不過都唔後生,緊張嘅唔係要咩大富大貴,只求身體健康,有健康嘅身體先可以做到自己想做嘅事,拖住愛人通山走,冇健康嘅體魄點走?!
日本蜜月之旅玩咗五日四夜,同老公玩得好開心,好享受,呢篇遊記唔合格,因為都冇乜點寫我地遊過啲乜,反而抒發心情嘅感覺仲多!只因為呢個係蜜月遊,同老公一齊,好老土咁講,其實去邊都一樣咁開心!
同呀仔喺台灣回程係同一日,我地仲可以喺香港機場相約接機!我們仨一齊返屋企,交換手信開心無比!
(文章為港語學第三屆廣東話徵文比賽參賽作品)1ffa


text:
一個署名李安(Li An)嘅程式員喺科技網站Protocol爆料,揭露抖音母公司字節跳動(ByteDance)點樣利用程式喺互聯網做政治審查,以及禁止非普通話嘅內容.
李安話自己曾經喺字節跳動嘅中央技術團隊工作,專門研發技術公司喺中國境內境外做內容審查,包括抖音.技術團隊入邊有100個至150個程式員,此外仲特登請來自全國各地嘅2萬個審查去審查好似抖音咁嘅境內社交平台,部分審查工作會外判.
佢又話都試過收到指示話要自動偵測抖音嘅用戶幾時講維吾爾話,一講就會中斷直播,係因為佢哋唔識得普通話以外嘅語言.唔用普通話嘅用家會收到警告,要求改用普通話;再唔聽話,唔理講緊咩內容,都會俾管理員手動中斷直播.要研發呢啲程式係想避免為「分裂家」或者「恐怖主義」嘅內容負責.最終開發小組都冇咁樣做,因為系統唔夠維吾爾話嘅數據,而最多人睇嘅直播室長期有人嚴格監控,無須多此一舉.
事實上,政治內容只係佔刪除嘅 一小部分,因為中國網民本身都慣咗自我審查.字節跳動嘅眾多短片程式(抖音,頭條,西瓜,火山)都係圍繞娛樂,所以審查嘅都係中國政府認為有道德問題嘅內容,例如色情,淫穢嘅對話.
佢又話因為字母跳動係新公司,喺政府唔夠「關係」,所以特別重視政治審查,為免受牽連請成20,000人去審片,投入嘅資源係其他科技公司望塵莫及.
另外,佢又話每條片都會自動轉錄成文本,再拎去同「敏感字詞單對」嘅對比,咁就會提醒管理員去禁言甚至停止帳戶.喺每年10月1號(中國國慶),7月1號(共產黨黨慶)同6月4號(天安門屠殺紀念日),就會搵專人去睇住啲有影響力嘅頻道.
不過,都有啲特別受歡迎嘅KOL,佢哋會喺政府嘅「白名單」上面,只要「遵守規定,都唔需要受任何審查」.
佢仲話,理論上啲程式係用嚟偵測假新聞,但實際上主要功能係「清除一啲重大事件嘅集體記憶」.例如當武漢醫生李文亮警告有新病毒爆發嗰陣,好多中國科技公司就會積極「刪帖」,因為呢啲記錄同相片唔屬於中國政府批准嘅「集體記憶」.李安慨嘆話:「如果有任何社交平台當時可以拒絕政府審查嘅指示,保留李醫生同其他人嘅警告,咁幾百萬人就已經唔使死.」
上年3月,已經有廣州網友向港語學投訴,指近日喺大陸社交平台「抖音」上有主播進行廣東話直播期間,竟然俾抖音封禁;系統訊息更加列出「整改建议:请尽量使用普通话」.投訴信附上電話截圖,訊息指該主播「違反直播行為規範」.


text:
市民早前喺銅鑼灣時代廣場發起「和你Lunch」,其間有「正義姐」之稱嘅教師藍雪寶同埋佢嘅同伴帶國旗踩場抗議,同示威者爭執繼而被「私了」.現場有一個男仔涉於現場多次用手機毆打藍嘅頭部,另一名女商人就涉推撞在場人士,又用國旗施襲;兩人分別被控傷人同埋打鬥罪昨受審.男被告係聽障人士,庭上聽取證供有困難;法庭知情後表明會調配人手同埋器材,透過即時字幕顯示聆訊嘅內容,但安排需時.案件將會押後到下年3月11日續審.
男被告蔡俊軒(23歲)昨答辯嗰陣,傳譯員企喺枱前宣讀控罪,同蔡相隔一段距離.蔡首先係點頭,之後喺傳譯員提示下,用唔太準確嘅發音答「唔認罪」.然後,辯方表明蔡係聽障人士,傳譯員聽到後就再行近蔡,用較大聲嘅聲線,以確認佢可以聽到,並再次宣讀控罪;蔡續表示唔認罪.審訊以英語進行,蔡戴助聽器,由傳譯員將聆訊內容繙譯成廣東話.操普通話嘅女被告宋晞綸(45歲)就由另一個傳譯員將聆訊內容翻譯成普通話.休庭期間,蔡獲法庭安排測試耳機,佢表示聽到傳譯員講嘢,但聲線有啲「虛」.
裁判官張志偉再開庭後表示已經了解情況,並表明會安排職員將聆訊內容用廣東話輸入,再即時顯示喺屏幕上俾蔡閱讀,但安排需時.辯方一度提出由事務律師坐喺蔡身旁打字顯示聆訊內容,惟張官明言唔可以依賴事務律師輔助.
曾有失聰者完全聽唔明聆訊內容
張官指曾經有其他案件嘅被告獲安排傳譯員喺佢身邊覆述聆訊內容,但喺聆訊結束後表示唔明白庭上嘅所有內容,事後就有人提出意見,所以傳譯員先提議安排即時文字傳譯.早前有個20歲聽障男仔被控襲警,受審嗰陣誤將「冇」聽成「有」,搞到答錯問題;惟該案主審裁判官鄭紀航唔接納辯方解釋,裁定男生罪成.控方開案就話,蔡同其他反政府人士今年2月21日下奏喺時代廣場參與未經批准集會.女被告同事主藍雪寶等親政府人士其後帶同揚聲器同多支中國國旗到場.女被告不停將國旗指向反政府人士,有同佢地爭執,又同其他人邊揮國旗邊跳舞;藍就用拍攝現場情況.
其間女被告突然推撞現場一個男仔,再用手上嘅國旗襲擊人地,之後又同另一個黑衣女子爭執,雙方隨即打鬥.其間蔡走進人群,搶走藍手中電話,藍則拉着蔡嘅背囊,阻止佢走,同一時間蔡多次用手機打藍嘅頭部.
港語學發言人李志宏表示,法庭漠視失聰者喺庭上嘅需要,更甚至令到佢地接收到錯誤嘅訊息,係會直接影響到法庭嘅判決,同埋被告嘅命運.因此,法庭應該要有更完善嘅設備同規例去照顧殘障人士,佢地有權利用語言捍自己嘅利益,以達到公平嘅審判.


text:
阿富汗打緊仗,阿仙奴踢緊波,瓦努阿圖係我想住嘅地方,但香港人就冇得周圍飛,可以講嘅說話越嚟越少,香港人壓力如何宣洩?
本地設計師Andrew Chan就設計咗件屌晒世界T裇,遠睇就係一幅平平無奇嘅世界地圖,但如果行前一步睇真啲,原來全世界都充滿個屌字.原來係呼應緊連登討論區表達最大怒氣嘅一句:「我屌晒全世界!」
Andrew 話,特登設計呢件衫低調而不失態度嘅衫,係方便啲人返工著,開crew著,行街著,對住男女朋友著.本身讀生物醫學嘅Andrew話:「有科學實驗試過,搵好多人將手擺喺冰水入邊,講住粗口嘅話係可以擺得耐啲,因為講粗口令人更加有忍耐力!留喺香港嘅朋友,都可以靠住粗口保持態度咁撐落去!」
設計師仲話,呢件衫絕對唔係喺大陸印製.唔係驚審查問題,而係因為啲「屌」字咁細隻,需要師傅好精細嘅工藝先係印到,團隊試咗好多間香港廠先做到理想嘅效果!
咁潮嘅T裇只係賣$150咋!而家喺港語學網站購買,憑住電子coupon折價券「DIUTHEWORLD」仲即可享有每件減$20嘅折扣.快啲揀啱自己個size啦!
零
2000
售店:港願樹 深水埗西九龍中心6樓蘋果商場6067號舖
營業時間:1200-2000


text:
一月,新年伊始,放眼都係更新嘅萬象.但對學生嚟講,依然係考試嘅寒冬.試前試後,同學時常抱怨中文科好難,欲哭無淚.呢個時候,我往往會分享一個俄羅斯人學中文,真實嘅小故事:
你有冇見過喺香港街頭上流浪嘅白人?疫情前,周街都有.佢哋有啲彈結他,有啲唱下歌,有啲靜靜地訓喺到,而佈置都不約而同:放頂小帽或小盒子喺地下,等路人課金支持.如果你停步片刻,你會望到旁邊硬係有張紙牌,上面寫住流利嘅中文,講述佢哋嘅故事:為咗音樂夢環遊世界,但唔好彩俾人打荷包,仲唔見埋證件……
我一直很好奇,佢哋喺邊到學中文嘅呢?直至有一日,謎底先至解開.我偶然走上唐樓屋企嘅共用天台,竟然見返佢哋,仲紮埋帳篷,圍圈飲酒傾偈.當然,天台玩到污糟邋遢,我都好炆憎,但我都忍住道氣,同佢哋水吹,懶係好奇咁問:「你哋好犀利,點解會寫漢字嘅?」
「我哋睇都唔識㗎,但我哋會用Google Translate,將想寫嘅嘢譯做中文,然後一筆一劃將啲符號喺紙皮上描畫出嚟.」而且,佢哋夜晚喺我嘅天台上面交流寫文心得,切磋砥礪,力求文章寥寥數句就立意深刻,用字務求真摯,打動人心,使睇到嘅香港人都忍唔住課金.
講真,我好不滿佢哋整污糟我個天台,又作故仔呃人.後來,我同鄰居拉牛上樹咁,滴住汗來回攀走八層樓梯幾轉,先將佢哋嘅酒樽,垃圾清理乾淨——但對佢哋學中文科嘅決心,我真係佩服得五體投地.我同學生講:「人哋半隻中文字都唔識,又冇人教,又唔使考,都盡力用寫文.你呢?你點可以隨便就放棄,留空晒啲答案,三條橫線寫得一行?」
所以,當你覺得閱讀理解成篇都睇唔明,想放棄趴喺張檯瞓嗰時,諗下嗰啲俄羅斯人啦!你起碼都好似佢哋抄Google Translate咁,將睇落重要嘅句子抄一轉.每當你想放棄嗰陣,諗下嗰啲一筆一劃咁,描繪住漢字嘅俄羅斯人啦!
共勉之!
作者:Ken Sir(八本文化教育導師)
#kensir #kensir中文 #中學生 #dse中文 #廣東話 #港語學
(按:圖中寫字嘅話就話係烏克蘭人,但同我傾偈嗰個,甚至自稱係法國人.當然,我沒權查護照,無從稽考佢哋嘅國籍,不過為咗令學生容易理解,就當係俄羅斯人啦.)


text:
今日喺香港社交媒體廣傳一張疑似由浸大向住宿學生發出嘅通告,指男廁去水管入邊,被精液塞滿而需要維修,建議學生唔好喺廁所自慰(俗稱「打飛機」),否則會拎啲精液驗DNA以作追究.浸大宿舍組喺夜晚通告同學,指呢張通告只係一個來歷不明嘅惡作劇,希望宿生唔好再傳幅圖出街.
呢封《自慰告示(Mastrubation Notice)》以Hall Life Education Team 為署名,指「男廁自慰產生嘅精液喺去水管結成硬塊,令到舍方要嘥幾百 2000 維修,所以舍方建議同學唔會喺浴室打飛機;有見及此,舍方已經將禁止自慰加喺校規,並且會將精液做基因測試,發現精液主人後暫停3日住宿以作懲罰.」
但事實上,浸大宿舍係兩間房共用一個廁所,而非分為男廁,女廁.舍方亦都係當晚出通告,指「見到有幅不明來歷嘅『自慰告示』廣泛流傳,但該電郵並非屬實.希望各位唔好再散播假告示.」
浸大嘅自慰問題唔係第一次被廣泛討論.2013年,有學生喺校內民主牆貼上「給我一個不能在宿舍做愛的理由」大字報,引來對宿舍學生性愛權利嘅問題.及後有女學生喺浸大宿舍門外廣場進行行為藝術,瞓喺地上模擬自慰動作,飲紅酒,並邀請同學寫低唔可以喺宿舍做愛嘅理由,最終驚動保安報警,救護車同警察到場中止有關行動.
呢個「自慰告示」惡作劇並非浸大獨有.喺外國其他大學宿舍,都經常出現類似惡作劇.
#浸大山神 #浸大 #自慰 #大學生 #惡作劇 #性愛 #大學宿舍 #浸大宿舍 #香港浸會大學 #HKBU #打飛機 #港語學


text:
保衛粵語,我哋最近打鑼打鼓咁做,粵文呢?
白話文唔係新鮮事
南北朝起,文言開始分離,古人開始無法我手寫我口.手口不一令古代文人覺得頗爲唔自在,所以唐代開始,出現咗通俗嘅口語文體:變文.因爲中華文化泥古嘅幽靈纏繞不去,書寫同口講漸行漸遠.到明代,白話文學已經出現經典嘅四大名著,成爲中華文學嘅一塊重要基石.
新文化運動後,我手寫佢口
眨下眼去到近代,西學衝擊下掀起咗波瀾壯闊嘅五四新文化運動,喺幾代文人深耕之下,現代白話興起,革咗文言文條老命.
當時全國各地文人積極呼應「我手寫我口」原則,各地語言入文百花齊放.但漢人受大一統思想荼毒太耐,好快因爲政治正確,北方白話文抹平晒各地剛剛泛起嘅地方語文波紋.
我哋爲咗能夠我手寫我口而推行新文化運動,廢除咗文言文,但事實上,對於非北方官話母語嘅南方漢人嚟講,情況根本係冇改變,換湯唔換藥.
手不對口,週身唔聚財
打開whatapp,facebook,上網上討論區,相信九成以上嘅香港人文字,都係直白嘅粵語白話文.明明我哋從細就學習「書面語」,應用絕對冇難度.但香港人偏偏咁犯賤,走去用一套冇標準可言,約定俗成嘅文字.箇中嘅因由,幾何有人思考過?
其實理由好簡單,因爲用文言文或者北方白話文,根本冇法完美咁表達我哋心入便嘅諗法同感受.
每個人一出世學識母語之後,佢就會用佢嘅母語思考,所以一切喜怒哀樂,都係用母語作爲基礎.當我哋寫文,往往要係腦入便進行一次翻譯,變成北方話爲主體嘅官話白話文.係翻譯之後,無論文法,語氣,用詞都截然唔同.相信大家都有感覺,如果你朋友突然用“書面語”同你講嘢,你往往會覺得一定發生咗某啲事,令到佢語氣非常嚴肅認真.係日常交流範疇,官話白話文並非我哋常用嘅語境(Language register).
係文學創作領域,能夠抒發自身感情,令讀者產生共鳴,身同感受者爲佳作.我哋係寫作嘅時候往往無法良好咁抒發我哋自身,就係因爲俾“書面語”嘅框框困住.如果我哋能夠打破呢個框框,香港文學必定有一番新面貌.
標準規範,邊個釐定
係學校我哋經常畀人捉錯字別字,誰不知係漢字歷史上根本就冇一個硬性標準,只有約定俗成嘅通用標準.文字係溝通媒介,本身並冇對錯.如果我哋用粵語字同詞彙係寫作入便係錯,咁點解簡體字又可以接受?粵語字嘅出現可以追溯到幾百年前嘅粵語文學同戲劇劇本,好多一直沿用至今.好多簡體字嘅歷史嘅歷史相對更加短淺,例如個「卫」字就係共產黨發明嘅象形字1,毫無歷史脈絡可言.相對而言,「係」字係文言文入便用左上千年,成個中國無論南北都用,直到新文化運動用「是」代「係」.而家係學校做功課考公開試,寫「卫」可以接受,但寫「係」必定招致一個大交叉,加一句不能用口語嘅評價.孰是孰非,邊個話得準?喺教育排擠下,粵文同粵字係民間仍然擁有巨大生命力而且不斷發展,可見粵文可以有好大嘅發展空間.
交流溝 2000 ,不足為礙
反對者可能會講,官話白話文係現代華人共同溝通用嘅文字,粵文會窒礙華人之間嘅溝通.
首先我哋要諗下我哋同寫作想同邊個溝通.如果我係寫畀香港人睇,基本上係唔會有任何問題,因爲溝通只限於粵語母語使用者.就好似你係香港唔會無啦啦同本地朋友講普通話一樣,如果有人話你係屋企講廣東話,會窒礙同大陸同胞嘅交流,你即刻覺得佢代表香港政府發言啦!再者,究竟北方人係唔係真係睇唔明粵文呢?雖然我哋有好多粵語字,但絕大部分嘅詞彙都相似,而且粵字本身同官話白話文有對應關係,北方人只要學十零個粵字,就可以流暢閱讀並掌握文意.
係  >> 是
哋  >> 們
嘅  >> 的
等等
如果溝通交流係構成一個合理理由嘅話,點解我哋當初要廢除文言文呢?大家唔好忘記文言文曾經係東亞文化圈嘅共同書面語,無論中國南北,越南,朝鮮同日本,識字嘅都可以用文言文交流,打破語言藩籬.更進一步,英文可以話係世界通行嘅共同語,其次係西班牙文同法文.如果溝通真係咁重要,點解我哋唔廢除中文,全盤西化呢?
講到底,點解我哋要委屈自己,去遷就其它地方嘅人呢?明明我哋好多時候書寫嘅時候對話對象都係同聲同氣嘅香港人,偏偏要係自己腦入便先翻譯成爲書面語,然後讀者再係心入便翻譯返做廣東話,成件事係好累贅好戇居.
粵文應進入更高語域
喺語言學入邊,會根據語言嘅用途劃分唔同嘅語域(language register),譬如英文都有分正式(formal),半正式(semi-formal),俗語(slang),粗俗(vulgar)等多個層面,就好似你寫英文信件畀法官唔會寫“Hi there!”而會寫“Dear Magistry”一樣.同樣情況都可以套用係粵文,勁過多年香港社會發展之後,粵文已經盤踞日常生活嘅通俗語域,但高階嘅文學同正式語域依然係白話文同文言文嘅天下.舉個例子,粵語流行曲作爲本地文學嘅代表,其文法詞彙依然係係官話白話文嘅天下,雖然有小部分例子於許冠傑嘅《半斤八兩》徹底使用粵文作爲譜詞語言,但主流歌曲一但出現口語化嘅粵語辭彙,大眾會覺得奇怪同唔自然.但歸根究底,呢個只係長時間耳濡目染下嘅偏頗印象,一如五四運動之初,北方推行白話文都畀人批評唔入流,直到好多文學家用力推廣,先扭轉大眾嘅印象.
本土文學係香港其實尚屬萌芽時期,隨住網絡小説嘅興起,俾咗好多機會新一代作家去打破傳統出版及媒體嘅壟斷,用自己熟悉親切嘅語言文字去寫出心中所想.
本土文學,自由嘅土壤
同北方五四運動一樣,我哋並唔需要拘泥於寫作嘅方法同方向.無論你用正字俗字,夾雜文言定夾雜北話,有廣闊嘅空間去嘗試開拓.呢個係一個文學嘅新領域,而我相信,通過無數嘗試,最終會煉成好正嘅粵語新文學,文法用字都會約定俗成.呢個係一塊新既瘦田,耕開有人爭!
- 譚慶生提出商榷,「卫字係象形字」呢個講法相傳係南懷瑾講的,只係都市傳說,日語片假名「ヱ」古已有之,從「惠」字而來,「衛」略寫為「卫」應是借用「衛」之日語音讀「ヱイ」,估計清末民初留日學生眾多時已傳入中國.


text:
香港中文大學一個基因同廣東話聲調感知能力關係嘅研究發現,講廣東話嘅能力原來同我哋嘅基因有關,有ASPM基因嘅人,喺廣東話聲調感知方面表現較理想,而非呢種基因型人或可透過音樂訓練改善相關能力.研究成果已刊登在國際期刊《科學進展》(Science Advances).
研究由中大語言學及現代語言系,大腦與認知研究所所長黃俊文講座教授帶領嘅團隊進行.2015年起,團隊招募超過400名以廣東話為母語人士參與研究.結果顯示,約7成測試者嘅ASPM基因攜帶一對等位基因T,即「基因型TT」,佢哋具有較高嘅廣東話聲調感知能力.約3成測試者屬於其他基因型,佢哋喺廣東話聲調方面表現較差.
另外,研究亦顯示「基因型TT」喺各種測試行為中,只與廣東話聲調表現有關聯.至於其他與腦生長和語言相關的基因,則與廣東話聲調表現無關.
研究又話,由於大部分中國人嘅ASPM基因屬於「基因型TT」,因此佢哋傾向喺漢語中採用詞彙聲調,同時亦令呢種特性喺語言演化過程中得以採用同保留.同時,音樂經驗似乎能改善聲調感知能力,屬於「基因型TT」嘅測試者,無論曾否接受過音樂訓練,佢哋喺聲調感知測試中嘅表現同樣理想.
黃俊文指出,研究表明適當嘅干預,例如音樂訓練,可改善人們對聲調感知嘅表現.研究ASPM基因篩查可能可及早識別語言障礙疾病,以及進行早期干預的臨床標誌,及早進行治療.不過,仍需要更多嘅評估才能支持相關結論.
相關


text:
喺呢一個星期日,我哋一家人同平時嘅星期日一樣有一個家庭聚會,就一致決定去大帽山到放航拍機.
我哋好早就起咗身,經過一番龍爭虎鬥,我哋終於執好啲袋,之後就出門口啦.我哋攀山涉水,好努力咁樣,終於登上左珠穆朗瑪峰,隔離再隔離嘅大帽山嘅瞭望台.我哋放低左我哋嘅隨行行理之後,就周圍行吓,視察一吓呢個環境適唔適合玩航拍機.
雖然現場環境唔係好安全,但係我哋再按奈唔着自己想玩嘅慾望,於是就喺袋入面攞左架航拍機出來,向住嗰個無盡嘅懸崖,拎起呢個叉滿電嘅遙控.
望著這架航拍機向吓上,向吓下咁樣飛來飛去,搞到我都好想玩,於是,我求啊哥比我玩. 但係佢當然冇畀我玩,於是我就諗住一手搶咗個遙控返來,但係身手敏捷嘅阿哥就避開咗. 跟住我哋就不停跳來跳去,爭來爭去,咁樣喺度爭個遙控. 係呢個時候阿哥突然失手, 控制唔到架 航拍機, 家無人駕駛機就喺天空跌咗喺欄杆出面嘅地方. 阿哥當然會責怪我,而且要我同爸爸一齊落去欄杆出面危險嘅地方執番架 航拍機.
好要面嘅我於是就跟住爸爸落去欄杆出面嘅地方, 我好驚,慢慢咁樣跟住爸爸落咗去. 落到去之後搵極都搵唔到架 航拍機, 但係經過我哋嘅地氈式搜查之後,終於畀我哋喺草叢最入,最近懸崖嘅地方執番架航拍機. 當我行到懸崖嘅邊緣嘅時候,我網咗落去,發現原來下面也偏好靚嘅景象,我即刻嗌住爸爸,同爸爸一齊享受夕陽下嘅美景.
喺呢一件小事裏面,雖然對你嚟講可能淨係執下飛機咁簡單,但係就令我明白咗一個道理,就係所有嘢都要放膽去嘗試,去做,先會有機會欣賞到一番美麗的景象.
(文章為港語學第三屆廣東話徵文比賽參賽作品)


text:
當日,我望著嗰個咁靚嘅海,喺心裹面發誓:我未來一定要再返嚟!但喺依家,我望住呢幅我同我嘅朋友企喺海前面影嘅相,心入面很無奈.我知道好永遠都唔會返倒去嗰個地方,但係我永遠,永遠都唔會唔記得呢個俾咗我咁多回憶嘅地方.
三年前嘅今日,我同我啱啱落船,到達咗被人稱為人間天堂嘅馬爾代夫.馬爾代夫有呢個美名,係因為佢清澈純潔嘅海水,綠得透亮,柔軟细致嘅幼沙白得无暇,美到極致的景色等等.喺我掂到地下嗰一秒,我就感覺到一種親切感,係我去過其他嘅國家都感受唔倒嘅感覺!我彷彿進入咗天堂,超現實嘅視覺伴著溫暖的海風,我嘅心徹底被藍天綠海俘虜了.
當我同我嘅家人朋友喺酒店擺低左啲行李之後,我哋就喺度上邊周圍走下,揮霍時間,欣賞下周圍嘅景色.馬爾代夫不愧係人間天堂!喺海邊,我哋完全被眼前所見顏色所迷惑.綠和藍竟也有如此多的層次:海水從近處嘅淺綠,翠綠,藍綠,演變至遠方嘅湛藍,再同天空嘅水藍彼此交融,同雪白嘅浪花碰撞出無與倫比嘅完美!我嘅內心深處滲出了無限嘅感動.喺香港嘅海灘入面,你淨係會見到垃圾,垃圾同埋垃圾,而海中則漂浮着好多嘅死魚.
第二日,我同我啲朋友一齊去咗海邊浮潛.我當時從來都未試過浮潛㗎,所以我嗰陣真係非常,非常,非常之激動!當我迫不及待將我嘅頭探到水底時,眼簾盡係一個色彩斑斕嘅海底畫面!馬爾代夫有呢個咗靚嘅海同埋啲千姿百態嘅小魚同埋珊瑚群;相反,喺香港嘅海灘入面,你淨係會見到垃圾,垃圾同埋垃圾,而海中則漂浮着好多嘅死魚,我哋根本就見唔倒馬爾代夫般嘅美景.魚兒們唔應該活喺玻璃缸中,牠們本應屬於自由嘅海洋;而我,原來一直生活在自設嘅牢房中,多年來錯過了如此美麗嘅風景⋯⋯
第三日早上,我哋就踏上船,離開咗啦個人間天堂啦.雖然我淨係喺度留咗一兩日,但係我已經對呢個地方嘅印象加深左好多.由於地球嘅水位一直逐漸上升緊,所以好似馬爾代夫咁水位低嘅地方好快就會沈到海中.雖然我知道好永遠都唔會返倒去嗰個地方,但係我永遠,永遠都唔會唔記得呢個俾咗我咁多回憶嘅地方.
(文章為港語學第三屆廣東話徵文比賽參賽作品)


text:
當日我望住後面微波粼粼嘅人工湖,成個地方山明水秀,鳥語花香,眼入面充滿希望,我話比自己聽:我一定會再返嚟.但係如今,我想再返都返唔到,因為依個城市,已經就快消失左,我依家擰轉頭,見到嘅只係「石屎森林」,嘈雜嘅汽車聲,人與人之間嘅爭拗聲.要去感受呢個世界,已經唔係之前咁容易.我講你一定唔會信,我去咗邊個地方,你一陣間就會知.
世界上所有嘢,都有機會發生.你有冇諗過我哋身處嘅地球——一開始係有一粒粒小塵埃而組成?有冇聽過「世上無難事,只怕有心人」?無論任何幾冇可能發生嘅嘢都有一定嘅機會有機會發生.我唔係講假架,因為,我就曾經經歷過啦.我曾經去過馬爾代夫——一個超靚嘅地方.
我自細都想做一個導遊或者探險家,因為我想去探索呢個世界美麗嘅一面.所以,我二話不話,就拉咗我三個探險家朋友同我一齊去.
經過一陣風浪,我地眼前出現一個島嶼,遠睇已經見到有一種好warm嘅感覺.其實我都唔係好識形容,因為嗰度實在太靚啊.遠睇,佢好似一個生機勃勃嘅少女,身上一棵棵樹向遠來嘅旅客招手.我哋慢慢靠近,深藍嘅漸漸變成湖水綠色,漸漸變成黃綠色,跟住就係一個一望無際嘅沙灘,簡直令人飽覽無遺.我哋幾個踏入嫩滑嘅沙灘,行入我哋居住嘅酒店.在喺酒店入面,湛藍嘅海水盡收眼底.我哋換一套衫,就走去水面啦.
我哋就入水入面,一對魚群即刻散開,好似有怪獸入侵咁樣.我潛入去之後,睜開自己對眼,哇——簡直唔敢相信世界上有咁樣嘅世外桃源,水底嘅世界.突然,一條鯊魚係我面前游過,咦?點解佢冇食我嘅?原來依度啲鯊魚經過長時間嘅培訓,只會食人類比嘅肉但係唔會食人.有條海豚又過嚟我嗰度,叫我捉住佢,然後跟住佢一齊游.
我捉住隻海豚,原來啲海豚嘅叫聲,係:「we we」我覺得海豚真係好聰明,佢哋用聲波嚟傳送自己嘅訊息.一隻巨型魔鬼魚係我下低經過.
我哋上咗岸,陸地景色睇下都好.木板做嘅碼頭,陽光係樹影婆娑之間射落嚟.我哋一路行,個碼頭就好似一隻溫暖嘅手保護着我哋.多謝神賜比我地咁美好嘅天氣,多謝神賜呢個旅程俾我.
咁美好嘅大自然唔通就比啲全球暖化而糟蹋?如今,全球暖化愈嚟愈嚴重,南北極嘅冰塊逐漸融化,海平面上升,都就快要淹沒一啲低窪地區,好似馬爾代夫咁.唔通你忍心比呢個咁美好嘅地方消失?所以,我地要有保護地球嘅意識,由小做起.我地要有低碳生活,減少垃圾同碳排方.我地仲要注意電器上面貼嘅能源標籤.
我地地球嘅天然資源就快要耗盡.我地要好好保護地球,唔可以再被人破壞啦!再破壞,所有美麗嘅地方,所有世外桃源,都會比我地毀於一旦.我地各國要携手合作,守護我地嘅未來.馬爾代夫,我一定會救你㗎.
(文章為港語學第三屆廣東話徵文比賽參賽作品)


text:
阿爾巴尼亞,歐洲最窮嘅國家,當地人窮得嚟但又好和善.
呢個國家係我喺巴爾幹嘅第六站,由科索沃入首都地拉那.事前有晒心理準備,阿國交通係出名嘅,出名亂嘅.喺普里茲倫上咗架殘殘哋嘅錢七,東巴爾幹主要以呢類十幾座嘅小巴為交通工具.車身已經好火舞黃沙,好電影感.而避震同美食展個夾一樣,都係壞咗啊,扽足成程.司機自信手車辣過秋名山車神,掟彎掟到飄移咁,有幾次驚會飛落懸崖,心入面係咁叫媽媽咪呀.
坐車,係考驗大家信任嘅時刻.
幾個鐘嘅高山低谷之旅後,喺入城前嘅高速公路,架車停咗.啲人落晒車,我仲戇居居咁坐喺入面,以為係放風時間,直到司機同我講要轉車先知咩事.於是孭住大背囊,手攞行李袋,喺車來車往嘅馬路搭另一架小巴.
上到架車,嗚啊,真係喊三聲!烈日當空,陽光隔窗射入嚟,三十幾度嘅車廂,得車頂開咗細細嘅窗仔,其他就鎖死晒.一路體驗過山車嘅刺激,一路享受免費嘅桑拿,混雜絕望後便是「汗」水衍生出心碎,大汗耷細汗咁,呢啲咪叫青春囉.
入到城,用手機打開地圖睇.無論用咩程式,都睇到一個個巴士站嘅標誌圍滿成個城.密得好緊要,唔好講話主站,連市中心喺邊都見唔到.觀緊星嘅我,個刻諗起天王句「核心外圍係核心內圍」.
弱水三千,只取一瓢,喺茫茫嘅標誌中,架車終於停低咗喺地圖上冇顯示係巴士站嘅巴士站度.
地拉那嘅巴士站多到數唔晒,多數又冇巴士牌,停車憑感覺,城內城外跨國嘅巴士站各據一方.但當地人就認為好有系統:巴士只開單一方向嘅循環線,南面嘅站絕對唔會有車去東面.大巴行得好慢,入唔到窄街,好冇效率;反而小巴細,流動性高,上落客夠快,所以當地先會咁多.
有日去首都附近嘅克魯亞古城.上車坐低後,啲人係咁望住我,不過都慣晒,自科索沃起,東巴人對亞洲面孔相當好奇,有試過俾人當係明星咁要求合照.車上好多都係老人,只識阿國語言或者俄文,但又對我好好奇,於是有個後生仔幫手翻譯.佢哋啲問題多過施政報告答問大會,由去邊度旅行,來自邊度,幾歲到結咗婚未,沒有問不到,只有想不到,見工嘅面試官都冇問得咁多.
後生仔同我講自己喺意大利讀工程,畢業後喺個邊返工賺錢,放假返嚟探屋企人.阿國嘅青年就算喺當地讀書幾叻,揾嘅錢都唔多,上唔到位,筍工俾權貴霸晒.所以有機會去外國浸鹹水,就盡量喺當地揾工,改善生活.
聽到呢度,真係好想喊:香港,亞洲金融中心,我哋面對嘅問題同歐洲最窮嘅國家一模一樣.
佢俾我嘅感覺好博學,知我會南下「千窗之城」培拉特後,就同我講座城嘅歷史,對鄂圖曼統治嘅歷史相當熟悉,仲清楚過谷歌大神.一路講一路自豪國家曾經嘅輝煌,睇得出佢仲好愛呢個地方.
首都交通真係會嚇你一跳.同樣,又要轉車.我要去山上嘅古城,但停喺山下嘅新城.佢就揾咗同車幾個都要上古城嘅阿姨,叫佢哋帶我去.冇幾耐架車到,啲人當係最後一艘方舟咁湧上去.嗰幾個阿姨俾我上車先,之後坐喺我附近,驚我唔知落車.佢哋唔識講英文,但我哋仍可以做手勢同身體語言簡單溝通.
司機副手開車冇耐就過嚟收錢,圍返都係港紙幾蚊,我執緊散紙出嚟時,佢哋二話不說咁幫我俾咗.我個樣完全係黑人問號,即刻俾返錢人.不停塞錢過去,佢哋不停推返嚟,大家好似玩黐手咁,最後都係唔收.摷勻成個背囊都冇咩嘢有紀念價值,只好送個掛咗喺背囊,有自己個姓嘅熊仔俾同行個細路仔,當係小小心意.
一齊落車,佢哋同我道別後就行返上古城,感覺好唔真實.阿國人出名窮,但可以無緣故嘅熱情,完全唔計較,好有趣.
做咗咁多年香港人,一毫都計到盡,專業過精算師,俾錢一個三唔識七嘅人搭車,傻的嗎?但去到好窮,真心對人而且淳樸嘅國家,自己就變成咗心靈上嘅大鄉里.任你走過幾多浮華大地,影過幾多靚景,一段時間後就煙消雲散,反而人與人之間互動嘅內心感受就好難遺忘.
阿國嘅交通,都係窮遊嘅一種體驗.雖然神奇頂級超卓得過份,但永遠越混亂嘅經歷,之後諗起就越特別.
去旅行,每件小事都可以觸碰到內心深處,要記住,世界有壞人,亦有好人.
(文章為港語學第三屆廣東話徵文比賽參賽作品)


text:
中西區響呢十幾年變咗好多,好似每隔半年就會有一次大轉變.呢種改變唔單只俾我感覺到歲月嘅流逝,同時,都俾我知道,呢個世界上有好多嘢都響度慢慢咁改變緊.可能再過多十幾年,當我再去中西區嘅時候,已經認唔出呢個陪我成長嘅地方喇.
呢個禮拜趁住大學仲未開學,我決定去中西區度行吓,再次感受吓中西區嘅文化氣息同當初留俾我嘅記憶.
胡叔
呢一日,我再次黎到了見證住我成長嘅小學.望住米白色同綠色相間嘅外墻,摸住啡色沉重嘅大門,突然間好多腦海中嘅回憶一下子飛曬出黎.呢間小學留俾我嘅回憶實在太多喇,唔可以一一詳述.但係,呢間小學有一位人物實在令我非常欽佩.呢位人物唔係小學班主任,亦都唔係其他小學老師,而係一位校巴司機-胡叔.
胡叔係一位專門負責西環線嘅校巴司機,佢同佢老婆一直服務於西環線.仲記得當初喺我第一日搭校巴嘅時候,校巴上冇曬其他位.因此,我只可以坐響司機位隔離嘅長凳.小學時候嘅我最鐘意坐長凳,因為長凳係唯一一個位置可以望到前面嘅道路情況.呢種感覺對小學生黎講,真係好得意,好似每次自己都係做緊司機咁.
宜家諗翻起,其實當初一年班嘅我自己坐都係好事.因為萬一身邊嘅同學係高年班,好多時候都好容易俾人蝦.與此同時,正因為呢個位置都拉近咗我同胡叔胡嫂之間嘅距離.
由於我細個住嘅地方同學校都有少少距離,所以放學嘅時候我都係最後一個先翻到屋企.雖然每日放學都係最後一個翻到屋企,但係當初嘅我冇因為咁而唔開心.因為一翻到屋企,就代表要開始做功課同溫書.特別係考試嘅時候,我唔想咁快翻到屋企.因為每次考試都考得好差,早啲翻到屋企就代表早啲俾人鬧.因此,考試時期搭校車,我個樣都會唔係好開心.
可能胡叔都察覺到我個心情,所以當其他同學落曬車嘅時候,佢就會同我傾吓計.佢每次嘅話題並唔係鼓勵吓我努力讀書咁簡單,而係傾吓我最近睇緊咩卡通同玩緊咩玩具.雖然佢對我嗰陣啲卡通同玩具唔係咁熟悉,但係佢都會好耐心咁樣聽我介紹每個卡通人物嘅性格.
每次同佢傾計,我都有一種好開心嘅感覺.因為我真係感覺到自己嘅壓力會少咗好多.因此,我每次都好鐘意放學嘅時間同胡叔傾計.而胡嫂呢,佢就會負責同我講讀書嘅事,佢成日都鼓勵我努力啲讀書,將來就唔會走咁多彎路.因此,每當我有咩壓力同佢哋講,佢哋都會比少少建議我.胡叔同胡嫂響心理層面上幫咗我好多,令到我對翻學冇咁反感同焦慮.
陳爺爺
離開小學,我黎到咗細個好朋友嘅屋企大廈門口,又一次啲回憶湧曬出黎.我細個有個好朋友,我同佢係響校車上面認識嘅.本來我哋兩個唔係同一班,但係都因為同一架校車而變成好朋友.我同佢每次放學響校車都會玩得好癲,就好似校車係我哋兩個專屬遊樂場咁.甚至有好幾次,胡叔同我哋講,「如果再係咁就會講俾主任知!」.但係我同佢都係冇理胡叔,成日都響校車度周圍玩.
每次到暑假嘅時候,我都會去佢屋企玩電腦遊戲.佢係同佢爺爺嫲嫲一齊住,所以久而久之,我同佢爺爺嫲嫲都開始熟絡.每次去到佢屋企,都會同佢爺爺嫲嫲傾吓計,傾吓最近讀書讀成點樣同埋對將來有咩目標.雖然每次傾計時間都唔長,但係每次都感覺到佢哋對我嘅關心.
更加令我感動嘅係,每次去佢屋企玩嘅時候,佢爺爺都會煮魚蛋粉俾我哋兩個作為下午茶.我曾經問過陳嫲嫲,「點解每次下午茶都係魚蛋粉?」佢話我知,因為陳爺爺第一次煮,問過我鐘唔鐘意食.我當時講咗「好鐘意」.所以,每當我過去玩嘅時候,陳爺爺都會特登去街市買魚蛋同河粉.聽到呢句,我當時真係好感動.我完全冇想像過,原來呢個世界上除家人親戚之外,仲會有人對自己咁好.
可惜嘅係,因為某啲原因,我同胡叔同埋嗰位好朋友失去曬聯絡.呢十年,我冇佢哋冇任何交集.宜家諗翻起,呢件事的確係一個遺憾.如果有一日響街度撞翻佢哋,可以聽翻佢哋呢十年嘅故事就好喇.
中西區就係一個令我咁著迷嘅地方,令我最著迷嘅並唔係中西區年代久遠嘅建築物,而係以前香港嘅純樸人情味.


text:
- 砵典乍街
嗰個時候,佢仲係蘇蝦
父母手抱住唯一嘅未來
對於出國流浪,或者
快將嚟到
認祖歸宗嘅日子
仲未有打算
蘇蝦伏係母親嘅背後
繡花揹帶就係佢嘅天地
一步一步
從威靈頓街走到雲咸街
一起一伏
從嬰孩走過童年
街坊同途人同親人同遊客嘅笑語
照暖,街上每塊冰冷嘅石板
燈籠下,係錯落嘅排檔
點亮好多好多
小家庭嘅生計
喺時代交替不斷嘅春雨秋風裡
陡斜嘅街上流走了好多
雨水,同人臉
剩返一段段時光嘅刮痕
急促嘅時代
喺半空嘅走廊急步滑行
歲月與人情
喺石級上
踱步
對於砵典乍街,好多人會叫作石板街,一塊塊石板組成緩緩上升嘅一段街巷.街上整年都有一串串嘅中式紅燈籠,彷彿係一個時光停留了嘅地方.
整齊如串珠嘅排檔,係好多個家庭呢數十年來嘅生計,也見證住好多人嘅成長.佢哋有啲已經有自己嘅事業,有啲已經離開咗香港.現在,幾乎只剩返老檔同老檔主們.
會來石板街嘅,除咗係返工路過嘅,更多係嚟香港觀光嘅遊客.夾雜喺甲級商業區之間,不遠處就係人來人往嘅半山扶手電梯,急速嘅步伐同石板街嘅緩慢成為強烈的對比.
歲月流過,縱使石板不變,但呢度嘅排擋,人情會否慢慢步遠呢?
- 都爹利街
行人都拖住疲倦嘅身軀
唯有夕陽,從雪廠街行上石階
地下嘅脈絡喺呢個時候吹起了號角
佢地嘅眼睛
就發亮起嚟
皇后已經遠去
每個夜晚嘅來臨
你們兄弟仍然睜開
年邁但堅定嘅眼睛
守望住呢個港口
黑暗裡
看住能照亮嘅地方越嚟越少
你哋,會唔會感到疲倦?
或者,喺呢一百年後,
仍然
為獨坐喺石階上
無語嘅失意人送上安慰?
就算盼望嘅曙光未到
你們仍然喺漆黑嘅路上
燃起你哋不屈嘅目光
都爹利街,最赫赫有名嘅莫過於嗰四支碩果僅存嘅媒氣燈柱.喺每個夕陽時份,先係佢哋點亮站崗嘅時候.喺呢百多年時間嘅洪流裡,究竟有多少個失意人曾經坐咗喺佢哋眼下嘅石階上,獨自失意,又有幾多人被佢哋嘅燈光所鼓勵?
四支燈柱一直係維港前見證住小漁港嘅變遷.維港因填海而同佢哋啲距離遠咗,同時亦代表咗香港回歸後,英殖時代已經結束.如果話佢哋只係照亮街道嘅路燈,我更願意相信佢哋係睇住呢度發生的一切,對一切不公義和不平的事,怒目而視嘅眼睛!
- 歌賦街
如果,聲音可以刻印喺門牌上
又如果,志氣可以寫落竹聯上
佢哋嘅氣慨
佢哋嘅熱誠同信念
都應該可以一齊留下來
話俾我哋知道,佢哋曾經嘅苦難
仲有迎難而上,捨棄自身未來
嗰種志向嘅偉大
或者,氣慨已彌漫在每一場雨裡
或者,熱誠同信念都浮游喺呢度嘅空氣裡面
我們可以冒住風雨
呼吸每一口真象嘅空氣
喺沒有歌賦嘅路口
歌頌我們堅信嘅一切
歌賦街只係音譯 2000 ,同「詩詞歌賦」毫無關係,但就係香港第一份華文報《循環日報》嘅社址.更多人認識嘅,係國父孫中山先生同「 四大寇」友人喺楊耀記大談反清嘅事蹟.年輕人放棄自身利益而投身革命,可惜嘅係,嗰陣時嘅豪情壯語都無留下任何聲音.
如果你走進呢啲歷史建築裡頭,嗰種令人不期然肅然起敬嘅感覺.先烈嘅熱誠同信念,昔日傳媒人嘅風骨,其實仲繼續存在於尋常嘅雨水同空氣裡面,傳承咗俾我哋.
- 奧卑利街
斜路,行咗一段
係咪終點已無意義
眼前嘅月色 萬家嘅燈火
都照着同路人嘅影子
唔會俾你哋感到有絲毫嘅寒冷
請你 唔好失去勇氣
堅持高舉對自由嘅旗幟
喺逆風嘅斜路上
仍然無悔緊握
呢顆滿佈裂痕
卻仍然係你我最愛嘅明珠
請你同我 好好生存
因為人生嘅意義
唔在於生命有幾長
而在於可以發出幾大嘅光芒
奧卑利街,又叫長命斜,或者因為想比死囚長命,或者寄語留存性命至出獄而得名.曾經係域多利監獄必經之路,係好多囚犯獲釋或者家屬探監嘅地方.現在,位於該處俗稱大館嘅舊中區警署已經成為近年古蹟活化嘅藝術熱點.
同其他早期英人名稱命名嘅街道唔同,佢取自英國最古老嘅審判司法機關Old Bailey音譯,一個曾經係集執法,審判,服刑嘅地方.家屬為咗俾囚犯感到溫暖而不辭勞苦行上這條「長命斜」.囚犯對自由嘅追求,就好似你我都重視嘅手裡「明珠」一樣.
人生嘅長短,當然唔會好似斜路咁知終點喺邊.但咁又如何?人生嘅價值唔喺着眼於生命嘅長短,而係喺自己嘅生命裡面,能夠發出幾大嘅光芒.


text:
今年暑假,我跟合唱團去咗東歐表演.其中一站喺奧地利,我哋去奧地利逗留咗三日,嗰三日係成個旅程入面最好玩嘅,喺嗰度發生咗啲從來都冇諗過會發生嘅嘢.
第一日,到咗奧地利之後我哋就去咗入住嘅旅舍度check in.上到間房之後,我哋就放低曬我哋嘅行李,出發去食午餐 .我哋分組去搵嘢食,但係我哋嗰組就搵唔到有嘢食.當其他組已經食曬嗰陣,我哋仲喺度好努力咁搵緊啲個個都鐘意食嘅嘢.正喺呢個時候,自由時間得返15分鐘,我哋唯有求其搵個包食.冇辦法啦,鬼叫我哋全班都係路痴.
食完飯之後,我哋就去咗一個音樂博物館.個導遊話呢個博物館好出名,出名在佢呢個博物館係一個有互動性嘅博物館.遊客可以喺嗰度玩一啲音樂上嘅遊戲,行過條樓梯都會發出啲琴鍵聲.我哋喺個博物館度玩足3個鐘,最後仲喺紀念品店 買咗好多嘢先肯走.咁就過咗一日啦﹗
第二日,我哋去咗奧地利一個好出名嘅皇宮,皇宮入面擺出一啲好靚嘅裝飾品有花樽,油畫,吊燈,同埋好多好多唔同嘅西式裝飾,真係好靚ga﹗
參觀完呢個皇宮之後,我哋就去咗食午飯.之後就去咗一個老人村度為我哋嘅表演作準備.我哋先化妝換衫,再喺我哋嘅場地度做彩排.雖然唔係好多人嚟睇,不過我哋都好畀心機去做,希望嚟睇嘅人可以享受我哋嘅表演.結果佢哋睇完之後好大力咁拍手掌,令我哋好有成功感.表演之後我哋就去食晚餐,雖然個晚餐真係唔係咁好食,不過嗰日都好開心.
1ffa
第三日,即係我哋留喺奧地利嘅最後一日,我哋去咗行街買嘢.去咗好多唔同嘅舖頭,買咗好多唔同有奧地利特色嘅嘢,有朱古力有糖乜都有.離開嗰陣我哋都好唔捨得奧地利,希望有機會可以再嚟啦!


text:
〈山神夫人信箱-旅行篇〉
「山神夫人:
點睇而家啲山民去旅行嘅風氣?
山民上」
迷惘嘅山民:
是咁的
作為一個成日身痕想去旅行既無雀腳仔
小妹有啲感受想抒發 歡迎理性討論
或者交流旅行心得 或者撩我一齊出走都cum… come
話說近幾年既旅行模式 由經旅行社報團食玩瞓瞓瞓
轉變到搶廉航平機票 窮遊 深度遊乜乜乜
最近睇到篇文章話有首位女性環遊世界就黎行勻196 個國家
我覺得佢好西利 但係令我驚訝既係樓下既留言
幾乎清一色都恥笑緊佢走馬看花 只係路過 去黎無意義
其實點解旅行係愈平愈好呢 點解旅行一定要捐窿捐罅呢
要放鬆或者想陪二老做孝子既 咪報團舒舒服服囉
要窮遊既 咪揹個背囊買張機票出去截便車couchsurfing 囉
要影相爬山深度遊既 咪長槍短炮帳篷仔去攀山涉水囉
大家追求唔同 旅行方式無話邊個更高尚嫁喎
唔想比咁多錢 鍾意尋幽探秘係你既事
人地鍾意打卡到此一遊 鍾意瞓四季酒店日日食自助餐
鍾意特登搭機去飛田新地同妹妹深入文化交流 點都好
你有咩資格有咩理據批評人地既旅行係無意義既呢
道理同你鍾意譚仔 佢鍾意三哥一樣姐
都係食米線 都係旅行 鹹魚青菜各有所愛咁解姐
總結 旅行高唔高汁呢 係衡量各人消費力同需求既
子曰一千個讀者眼中有一千個哈姆太郎呀嘛
每個人對旅行既意義都會有唔同既解讀
當然 如果你有窿路平啲享受同樣既服務 讚你 係本事囉
延伸閱讀 張飛人 >
> 話你乜乜驚你嬲典型飯後笑話
雖然方丈份人 好聽啲叫隨意 難聽啲叫求奇
不過一直以黎出走都叫死好彩 無乜撻Q
如果同我一樣獨自去偷歡 記得提高警覺
另外正所謂錢解決到既問題就唔係問題
海外提款記得開 信用卡記得帶 八成問題輕鬆解決
記住前人教訓 超重無錢走呢篇新聞 我可以笑三年
仲有窮遊呢家野 小心偷雞唔成蝕把米
如果有旅伴 記得確保所有人都接受到呢個質素
黎緊sembreak 繼續毒在異鄉為異客
我自己就覺得 睇到自己想睇既野 我就滿足嫁啦 HEHE
山神夫人
* * * * * * * * * * *
浸大山神現開設山神夫人信箱,由情感豐富嘅山神夫人,用佢嘅冰雪聰明,為你解答校園,感情以致生活各種難題.
歡迎來信或pm,電郵地址為:hillgod@life.hkbu.edu.hk,主旨請注明「山神夫人信箱」


text:
立法會功能組別(飲食界)議員張宇人噚日提出私人條例草案,建議政府放寬門檻,例如輸入非本地培訓醫生不限於香港永久性居民.佢又批評醫管局請外地醫生嘅要求太難,認為外地醫生並非一定要同時掌握英文同廣東話.
佢就《醫生註冊條例》提出議員法案,建議賦權食衞局局長「認可」外地頒授之醫科資格,俾香港永久性居民及子女畢業後可回港實習,即係免試執業路徑.佢又建喺衞生署,醫管局同兩間大學工作嘅外地註冊醫生,連續受僱不短於五年後,可免考執業試,取得正式香港執業資格.
佢批評醫管局用人唯廣東話人:「當然識英文就必然啦……醫管局而家仲要請識英文同識廣東話,正正收窄晒你可以請到嘅專科醫生.」
醫學界陳沛然喺會上回應指對修例失望,又指醫生註冊考試成立係由於 97 年香港回歸,質疑修例後免試係倒退到97年前.而且唔熟習本地環境嘅海外醫生喺有限度註冊下多數海外醫生會選擇喺大學工作,唔會到公立醫院最「爆煲」嘅地方,「喺現實環境上,(修例)幫唔到我哋」「政府用咁大動作,改一個行之有效嘅考試制度,唔知道對未來嘅醫療水平帶來多大影響,可能係會得不償失.」
張宇人回應指,外地醫生並非一定要同時懂英文或廣東話,佢批評公共醫療醫生協會會長馬仲儀話:「我今日都聽到好多啲醫生,有個唔知姓馬嘅,不停咁講『佢識唔識英文』咁,當然識英文就必然啦……醫管局而家仲要請識英文同識廣東話,正正收窄晒你可以請到專科醫生來.」


text:
盆菜本來係圍村習俗,但近年香港城市人都越來越流行喺團年飯或者大小聚會食盆菜.我哋逐慚將呢件事習以為常,唔會諗有咩深意.但原來喺人類學家眼中,盆菜係好有深層嘅社會意義.
哈佛大學華琛教授(James L. Watson)係人類學家,喺中國鎖國嘅六十年代,為咗研究華夏傳統習俗,嚟到當時世上少數保留到村落風俗嘅地方,英屬香港嘅圍村.
因為人類學研究,重視田野考察多過問卷調查,佢特登住喺圍村去體驗當地風俗,自然食咗咁多盆菜.
第一次食盆菜,佢就見證住一個移咗民嘅百萬富翁,踎喺農夫同工廠工人之間,一齊插筷子食盆菜,當中冇儀式,冇複雜飲食禮儀,冇特別主人家同致詞.
久而久之,佢產生咗一個疑問:「點解咁下欄嘅食物,會成為圍村人結婚生仔必食嘅重要儀式?」
呢啲都同廣東人有好多精緻嘅飲食文化,例如酒樓宴會好唔同.佢認為村民當時好有意識咁保存呢道低級菜餚,係因為盆菜有好重要嘅社會功能.
(盆菜係廣東話人嘅身分認同)
當華琛同廣東人問及盆菜嘅時候,佢發現廣東人會特登講:「客家人唔識得點樣煮食盆,只有地道嘅廣東人先知道煮食嘅秘方.」
華琛認為,盆菜係一個重要機制,將廣東人同其他競爭嘅族群分開.
(盆菜係令人人平等嘅方法)
華琛留意到,比起其他廣東宴會要等老人家,客人,姻親依次食先,盆菜係打破所有隔閡,就好似將食物撈喺同一個煲咁,食盆菜嘅人無分階級撈埋一齊.
佢指出住圍村嘅人貧富懸殊,食盆菜就可以維持和諧平等嘅氣氛.
佢好生動咁描述食盆菜點樣泯滅地位嘅差別:「甚至最有錢嘅商人同位高權重嘅政治人物,都要放下身段,定期同村民一齊食:同其他人一齊踎喺地,翻找盆中食物,搵一塊好味嘅雞肉.」
華琛教授引用研究話,中國同印度都係以階級為主嘅社會,但咁富裕嘅珠三角地區居然出現咗呢種講求平等嘅飲食文化.雖然盆菜唔係廣東文化唯一表達平等信息嘅儀式,但可能係最好嘅例子.
華琛食嗰盆菜至今都有六十幾年,盆菜都由圍村嘅秘製菜演變成大小酒樓都有得賣嘅菜,亦都喺市區團年飯,公司飯,朋友聚會常見嘅宴會形式.
雖然材料都已經有好大傳變,但華琛教授個結論仍然發人深省——當老細請你食盆菜,原來唔係但求好味,而係食緊一種平等.呢種同撈同煲嘅平等文化,都係值得香港人珍重嘅一種香港精神.(當然,好食係良知,燒鴨變鴨胸真係無法接受)
文/陳樂行
參考資料:Watson, J. (1987). From the Common Pot: Feasting with Equals in Chinese Society. Anthropos, 82(4/6), 389-401.
延伸閱讀:《鄉土香港——新界的政治,性別及禮儀》華琛,華若璧


text:
作者:涅槃
我係一個欽州仔,今年25歲.欽州係廣西沿海嘅一個小城市,不過喺六十年代之前一直都係廣東省管轄嘅,所以無論係語言,飲食同埋文化都有浓重嘅粤式印记.欽州係一個傳統嘅白話城市(注1),我嘅爸爸媽媽亦都係土生土長嘅欽州人,但係好奇怪嘅係,我同爸爸,竟然讲咗廿幾年嘅“煲冬瓜”.
從我有印象開始,我同爸爸就係講普通話嘅,但係同媽媽,又一直都係講白話.我都覺得好奇怪,點解會係噉嘅?我曾經問過媽媽,佢就話,我啱學識講話嗰阵,佢哋係用白話嚟教我嘅.但係讀咗幼稚園之後,佢哋就覺得我应该從細學好普通話,長大后先可以行遍天下都不怕,所以咪就開始同我講普通話,為我創造一個良好嘅普通話環境咯!結果,過咗冇幾耐,我有好多白話都唔識講了.媽媽覺得呢種情況唔掂,因爲如果一個欽州仔唔識講白話,噉即係變埋撈仔啦!所以,佢哋就作出一個“英明”決定:由媽媽同我講番白話,而爸爸就繼續同我講普通話.
所以,我就喺噉樣嘅環境中長大了.其實都幾奇怪嘅,尤其是一家人食飯嘅時候,爸爸媽媽之間用白話傾偈,我就用普通話同爸爸講嘢,轉頭又同媽媽講番白話.連食飽飯之後講一句“慢慢食”,我都係要先用白話講一次,然之后用普通話講多一次.返鄉下时就更加明顯,一屋幾十人,個個都係講白話嘅,净係得我同爸爸之間講普通話.一家人坐低傾偈,我同爸爸就要白話普通話換到嚟講,真係好奇怪.
其實喺屋企都仲算好了,最尴尬嘅就係爸爸去學校搵我嘅時候.當時學校裏面嘅老師,同學,絕大部分都係講白話嘅.佢哋睇到爸爸同我講普通話,仲以爲佢係撈佬添!點知爸爸番轉頭又用白話同佢哋傾偈了.老師,同學們都好崩潰,成日問我究竟搞邊科啊,我只好一次又一次慢慢解釋畀佢哋聽.
所以,細個嗰陣,我其實都有嘗試過同爸爸講番白話.一係因爲確實好奇怪,成日俾班同學笑,二係爸爸啲普通話都係半桶水,經常鬧笑話.但係爸爸不嬲都唔肯承認自己嘅普通話係“有限公司”,而且我哋父子之間講咗咁多年普通話,已經習慣曬,忽然間講番白話,反而覺得更加尴尬.所以,呢個想法最後都不了了之了.
就噉樣,廿幾年過去咗.咁多年嚟,我同爸爸嘅溝通一路都好少.本來,因爲爸爸工作忙,我又要返學,我哋兩個傾偈嘅機會就唔係幾多,但難得有機會傾下偈,我哋經常都係講得幾句就唔知再講乜了.其實,讀書嗰陣爸爸經常會用電單車車我去返學,每次我攔住爸爸嘅腰,頭貼住爸爸嘅背脊,我好想同佢傾傾偈,但就唔知點開口.印象中,唯一一次同爸爸交心,係初一(注2)嗰年,做錯事俾老師批評,仲要叫埋家長去學校領人添.但係,由學校返屋嘅路上,爸爸竟然冇鬧我,反而係同我講咗好多人生道理.嗰一日雖然畀老師鬧咗,但我其實好開心,因為同爸爸傾咗好多嘢.但係,之後嘅十幾年,噉樣嘅對話都冇再發生過了.
我以前一直認爲,我哋父子之間交流少,係因爲爸爸太忙,或者,係因爲父愛如山,父親往往都係沉默嘅.但係,我發覺好多同學同佢哋嘅爸爸都係有講有笑,有啲仲經常同老豆一齊飲埋兩杯燒酒慢慢歎世界添.而且,我又發現,爸爸其實都唔係冇嘢同我講,因爲一有重要嘅事,佢就會寫一封好長好長嘅信,將佢嘅想法話曬我知.我慢慢意識到,語言,可能係造成我同爸爸缺乏溝通嘅一個重要原因.因爲,普通話並唔係爸爸熟悉嘅語言,佢每次講嘅時候都好辛苦,而且有好多深層次嘅嘢佢係唔識用普通話去表達嘅,所以一講到啲複雜啲嘅問題,佢通常都係講埋幾句就冇辦法繼續落去了,甚至搞到要用寫信嘅方式先可以表達.而我,雖然普通話講得都幾好,但係同爸爸講嘢嘅時候,我潛意識就覺得要遷就佢,要盡量用啲簡單明了嘅詞彙去表達,仲要跟埋佢嘅“粵普”腔調,真係覺得好唔舒服.所以,我硬係覺得當面同爸爸講嘢好尴尬.
後來,我去到外地返學,返工,同屋企都係通過視頻,電話嚟聯絡.雖然相隔千里,大家只係出現喺電腦屏幕上,但我同爸爸依然係冇乜嘢講.通常都係簡簡單單嘅幾句噓寒問暖,然之後爸爸就會講,係噉先啦,你同你媽媽繼續傾啦,我去睇電視了.甚至當屋企計劃買樓買車,需要一家人一齊商量嘅時候,我哋都係講咗兩句就冷場了.最後,仲要媽媽做埋中間人,將我哋各自嘅意見話畀對方知.
所以,今年返屋企過年嘅時候,我決定無論如何,都要同爸爸講番白話了.我哋已經失去咗廿幾年父子交心傾偈嘅時光,錯過咗太多溝通交流嘅機會.而家我大個仔了,有好多好多嘢要同爸爸商量,我真係唔想我哋以後都仲係要靠寫信嚟交流彼此嘅想法.我亦都好想,好似其他朋友一樣,同自己嘅爸爸有傾有講,無話不說;逢年過節同老豆猜番兩碼,飲埋兩杯.
但係,我啱啱開始同爸爸提出呢個想法嘅時候,佢好唔開心.佢話,都講咗廿幾年普通話了,一早都慣曬,仲改咩改啊!佢仲嫌白話土,冇普通話咁高檔咁有用.不過,無論佢幾嬲都好,我都係堅持同佢講番白話,即使佢依然用普通話同我講嘢,我都只用白話嚟答佢.啱開始嘅時候真係好唔慣,爸爸又好硬頸,點都唔肯改口.有幾次,我都想放棄了,但係我一諗到,如果今次放棄,噉可能呢一世人都冇機會再改變了,所以我就堅持咗落嚟.慢慢慢慢,爸爸終于都肯開口同我講白話了.雖然佢都仲係習慣先講普通話,但係睇到我用白話嚟應佢,佢都會轉番白話了,可能佢都發覺咗,講白話其實順口好多.經過一段時間嘅白話交流,最初嗰種唔適應嘅感覺慢慢消失了,我哋兩家嘅話題都慢慢多咗.唔使再咁吃 2000 去谂點樣表達了,所以好多自己嘅真實谂法都可以好自然噉講埋出嚟.我先第一次感覺到,原來我同爸爸,都係可以無話不談嘅.
呢個就係我同我爸爸嘅故事.係九十年代初,佢就有咗從細培養我講普通話嘅意識,可以話係喺當時係相當另類嘅.佢嘅方法都唔係話完全冇用,因爲我嘅普通話的而且確係好過同齡人一啲,仲經常得到老師嘅表揚添.但係,因爲爸爸一直用佢唔熟悉嘅語言嚟教育我,令到我哋廿幾年嚟一直缺少溝通交流,失去咗好多父子之間共同成長嘅機會,我覺得呢個代價實在太大了,可以講係得不償失.其實,普通話,生活喺大陸,我始終都會學識嘅,但錯過嘅廿幾年同爸爸推心置腹,有乜傾乜嘅時光,就永遠都彌補唔返了.
好彩,而家我同爸爸又講番白話了.雖然我哋仍然有好多意見唔同嘅地方,但係最起碼,我哋可以將自己內心嘅真實想法話畀對方知,而唔使擔心自己講得好唔好,對方聽唔聽得明.其實我一路都知道爸爸對我嘅好,我亦都一直想同佢講聲多謝,只不過咁多年嚟都開唔到口.希望喺未來,有咗“共同語言”嘅我哋可以有更多嘅溝通,可以一齊努力,支撐起呢個家.
注1:欽州人稱本土粵語為“白話”,唔叫“廣東話”
注2:初一即係初中一年级,對應香港中一
作品為第一屆廣東話徵文比賽冠軍


text:
原文:Cantonese is Hong Kong protesters’ power tool of satire and identity,QUARTZ,2019年6月20日
作者:Mary Hui
譯者:Jonathan Ngan
香港嘅示威者已經非常之嬲喇.佢哋想要全面撤回嗰條可憎嘅引渡法,佢哋要佢哋個首長辭職.示威被定性為『暴動』,佢哋亦要撤銷;仲有,佢哋要正正式式追究佢哋眼中警方濫暴嘅責任.而佢哋搵到一種別開生面,瘋傳網路嘅途徑去洩憤──廣東話食字.
係近年,吸引到多過百幾萬人上街嘅示威中,呢啲食字,係本土互聯網動員羣衆支持一啲共同訴求嘅重要一環,仲好有創意咁用盡廣東話常見嘅同音同押韻現象.
連廣東話解作反對移交逃犯畀中國嘅字——反送中(faan2 sung3 zung1)都語帶雙關,凸顯到個情況有幾嚴峻但又幽默詼諧,一如居於香港嘅 2000 師兼作家Antony Dapiran話齋.個字食正zung1呢個同音異義字,既可解做中國,亦可解做終,或者鐘.
廣東話係香港嘅通用語,而個語言同香港身份認同可謂密不可分,而且呢個身份係異於大多數地方講官話/普通話(Mandarin)嘅中國大陸.正當中國近年開始加緊控制同干預香港,講官話同埋用簡體字(相對於香港同台灣用嘅正體字)甚至變成咗部份後生世代眼中嘅禁忌.
據Lian-Hee Wee ,一位有研究廣東話音韻嘅香港浸會大學教授,「至少自2014年起,廣東話就已經係抗爭嘅語言.」——個時正正就係雨傘運動個年,當時示威者佔領咗多個香港嘅主要道路,並要求落實民主普選.係呢個長達幾個月嘅大型示威,亦有好多頗爲流行,巧妙咁利用廣東話特色嘅口號.
一方面個語言傾向單音節,又有多個音域廣闊嘅聲調——準確嚟講係九個調;另外,可能拜香港港口城市嘅地位所賜,處於多個其他唔同語言以及文化嘅交匯處,個城市於是成爲多個家傳戶曉嘅廣東話妙語產地.同時用曬巧妙食字,易記又難忘嘅押韻,同有聲有色(仲通常頗粗俗)嘅圖,加上光速咁快嘅網絡文化,廣東話自然變成廣泛瘋傳嘅meme嘅「火藥庫」.
Lian-Hee Wee教授又話:「香港嘅廣東話係英文同傳統廣東話接觸交融嘅產物,同埋我覺得就係嗰超過150年嘅交流……令到啲人言辭可以咁有創意.」
其中一個流傳極廣,產生咗好多種類嘅meme,多到可以話係一個萬能key嘅一條片,就係六月十二號其中一個清場行動道拍落,影到個防暴警察用粗口對待個大嗌「記者!我係記者!」嘅記者.
「記你老母(gei3 nei5 lou5 mou5)!」就係個持警棍警員嘅粗暴回應.句話英文大概可以譯做:「Journalist your mom!」你老母香港係好常用嘅侮辱用語,本身縮短自「屌你老母」,呢句就有埋可代表性交嘅「屌」,毫無含糊,非常直接.
面對警察侮辱,示威者並無退縮,進而號召支持個記者,將句野改做好多唔同嘅變種,直頭用嚟諷刺政府.
就好似2014年個時,示威者用食字嚟「迫香港政府食返自己句字」,今個月嘅示威同樣把握每一個機會,用香港政府官員啲名嘅讀音嚟食字,變成示威嘅有力象徵.若果雨傘運動可以由「傘」(遮)呢個同散同音嘅字代表,咁反對從中條例嘅抗爭,係後世記憶中好可能呢個合體字會係一個重要象徵——一個合「自由」(英文係「Freedom」)同「閪」(英文解作Female genitalia或者cunt)於一身嘅合成字.呢句詞,出自另一個警察侮辱示威者嘅一句「出嚟啦自由閪!」,亦有埋片影到曬.
無咁粗俗嘅標誌同口號都有示威者用.例如,攞住比卡超公仔嘅就大有人在,皆因聽落似保安局局長李家超個名,而佢正係送中條例嘅其中一個主要支持者,亦一個示威者所憎嘅人.
不過同時,有人就憂慮廣東話會慢慢畀官話取代(雖然都有人話係過慮).無論如何,大型羣衆運動,例如今個月嘅反送中示威,都會再將廣東話變做一個重要嘅議題.
Lian-Hee Wee教授就話:「無意中,呢種運動嘅副作用就係復興語言,因爲我哋忽然要用我哋嘅語言嚟宣泄好強嘅情緒.」


text:
2012年12月6日,移民加拿大廿幾年嘅舅父返嚟香港探親.佢同我都中意影相,於是嗰日佢同我去咗鯉魚門探訪.嗰日朝早,我哋搭地鐵,再行咗十幾分鐘到鯉魚門村.
行到入村口,就見到一堆矮矮村屋,同香港市區完全唔同,市區大廈高到遮住天空,不過依度非常開揚,見到藍藍嘅天.我一入去,就知道已經到咗漁村,因為一去到就聞到海水鹹味,而且係村口對出冇幾遠就係海,海入面又有好多漁船係度盪下盪下.維多利亞港入面仲剩低嘅漁村就只有鯉魚門,佢喺市區邊緣,要到訪唔難,佢仍然可以留低,冇用嚟發展高樓大廈,實在好神奇.
鯉魚門喺九龍同將軍澳之間,如果九龍同新界係兩個國家,咁話佢係邊境線上亦相差唔遠.由航空地圖睇,九龍半島發展得密擠擠,地皮顯得灰白一片,將軍澳本來係海灣,九十年代開始填海發展新市鎮,已經差唔多填晒,變成石屎森林,宜家兩個區域之間只剩一片幼幼綠地,夾係兩者之間,鯉魚門就係綠地同海岸一端.
話鯉魚門係一條線都冇乜錯,佢的確喺維多利亞港東面窄窄出口旁邊,喺近九龍嗰邊只有一片小小窄長土地,旁邊已經係拔地而起嘅魔鬼山,鯉魚門村就喺依塊狹長土地上面,好似一條線.由於土地狹窄,我同舅父一入村內小巷就覺得有啲窄,不過小有小好,小有小嘅靚,由於地小,建築物都地盡其用,用盡土地表現佢哋嘅精緻實用.好似本來喺上世紀嘅小學而家變咗做鯉魚門創意館,展示該地以前嘅風土人情同文物.由外面睇,係典型六十年代現代主義建築,風格平實,再鋪上花崗岩裝飾,實而不華又耐看.入面嘅文物有唔少由本地機構或居民捐出,配上扼要說明,令人知道好多年前鯉魚門都曾經好多人,好繁榮,同而家遊客多過居民嘅情況相反.只不過有好多年輕人覺得鯉魚門落後,又冇工作機會,就搬咗出去,再冇返嚟,但係我就好羨慕依度麻雀雖小,五臟俱全.
我中意鯉魚門嘅生活環境,並唔係亂講,依度地勢低,又近海,每逢打風落雨就水浸,甚至有海邊房屋地陷,再加上房屋起得好密,易生火警,不過除咗一水一火嘅災難,其他嘢都幾好.走入小巷,其中有間小屋吸引咗我:佢起喺兩呎左右高嘅地臺上面,外面圍咗鐵絲網,入面係一間兩層高小屋,屋前居然有一個四十多呎小花園,入面種滿植物,依度真係別有洞天,小小地方竟然似世外桃源.要喺屋企有小花園,一係好有錢,一係住喺新界,基層市民要喺市區可以負擔小花園,相信只有鯉魚門依啲係市區邊緣線嘅寮屋區先可以有.
鯉魚門依條狹長土地喺邊緣線上,講係生死線都不為過,香港周圍要發展,用泥地換石屎地,希望喺地上種出混凝土大廈,鯉魚門依啲矮得得嘅漁村真係徘徊喺生死線上,莫講話我見到嘅小屋,連早過人類出現嘅海岸線都差不多要消失.走出小村,再往外走就係天后廟,中間有一個小石灘,係礁石上豎立咗一座幾米高嘅燈塔,海岸邊就係一啲嶙峋岩石.石灘岩石構成咗最原始嘅香港海岸線,其他本來喺開埠之前已經存在嘅天然海岸線,早已經喺歷年填海工程中消失,維港入面仍然保留嘅大多喺東西兩邊海港出口兩旁.鯉魚門原來喺十多年前交通規劃建議中,曾經打算起一條直通將軍澳到九龍嘅幹線,好彩最後建議否決咗,否則原始海岸連埋石灘同岩石,早就消失咗.
唔少舊風物已經跨越唔到生死線消失,就好似喺石頭上面嘅石刻,但我係天后廟附近嘅大岩石仍然見到.依啲海邊大石經過海風潮水侵蝕,表面變得好平滑,刻石有啲比較清楚,例如海角潮音,海天擎秀,愷澤長流,有啲模糊不清,字不能確定,例如?世保民,山川孕?同澤流海噬,刻字書法家早已過世,況且刻字多數冇署名,我唔可以搵佢地出嚟問.刻石上面唯一有署名嘅書法家就係六七十年代聞名香港嘅區建公,我唔肯定佢寫嘅澤流海噬最後一隻字係噬定係滿,但當然,區先生已經係時間線上消逝,想問都問唔到.
海岸線不停消失,曾經有人諷刺香港人瘋狂填海,維多利亞港填得只剩好似線嘅狹窄水渠,我諗到時鯉魚門會變成點?而家到處都要發展,鯉魚門仲可以係生死線上掙扎幾耐?當我行去天后廟嗰時,心中就希望天后娘娘可以保佑這片狹長小天地.
(文章為港語學第三屆廣東話徵文比賽參賽作品)


text:
2014年,我去咗法國工作假期一年.喺呢段期間我都去咗好多唔同地方旅行,但係當中最令我印象深刻嘅,就一定係巴塞隆拿同埋亞爾薩斯.
對於巴塞隆拿嘅第一印象,應該係來自嗰時喺法國認識嘅寄宿家庭媽媽恩娜.恩娜原籍巴塞隆拿,喺當地出世長大直到佢嫁嚟法國為止.但係其實佢完全唔識講當地嘅本土語言加泰蘭文,因為佢成長喺獨裁者佛朗哥執政嘅年代,當時學校只會講西班牙文,嚴禁學生講「唔係法定語言嘅西班牙方言」(情況係咪有點似層相識?).家庭方面,為免小朋友惹麻煩,一般家長係唔會教佢地講加泰蘭文.恩娜同我講,嗰時佢媽媽只會同其他長輩先講加泰蘭文,同小朋友一定係講西班牙文.久而久之,嗰代成長嘅小朋友全部都唔識講自己嘅語言.
後來我終於有機會第一次踏足巴塞隆拿.身在當地嘅第一個感覺,就係唔太覺得自己身處西班牙,因為所有路牌,車站名,報紙標題,甚至後巷嘅塗鴉,都係用加泰蘭文寫成.我相信咁係因為自佛朗哥倒台後,當地開始提倡返本土意識;加泰蘭文被列為加泰隆尼亞省嘅官方語言,而學校亦都重新教返加泰蘭文.呢個情景令我諗返起以前睇過嘅一套為名《西班牙公寓》嘅電影,其中一幕講述一班來自法國嘅交換生喺巴塞隆拿嘅大學入面上堂,但係教授只用加泰蘭文授課,於是法國學生就問教授可唔可以講返西班牙文,點知教授竟然話:「好抱歉你地聽唔明加泰蘭文,不過都想你地知道,加泰蘭文先係巴塞隆拿嘅官方語言,如果你地想聽西班牙文嘅話,可以去馬德里!」
至於亞爾薩斯嘅故事,就更加曲折離奇.
以前中學曾經讀過一篇名為《最後一課》嘅短篇小說,講緊嘅就係法國喺普法戰爭戰敗後,被逼將亞爾薩斯割讓俾德國嘅故事.嗰陣已經對呢個地方充滿興趣,果然到我親自旅遊時,發現呢個地方的確非常之「德國」.當地有好多地方名都帶有德文色彩,例如首府史特拉斯堡Strasbourg嘅名字就係源自德文(「Stras」係街道嘅意思,而「bourg」則意為城堡).另外,喺街上亦都好容易會見到德國風格嘅建築,甚至係德國統治時期用德文寫成嘅遺跡.
翻查歷史,亞爾薩斯從前係神聖羅馬帝國(德國的前身)嘅一部份,而當地通用嘅語言阿爾薩斯語,亦都係一種接近德文嘅日耳曼語言,所以論歷史同語言背景,亞爾薩斯的確同德國較為親近.自1639年開始,亞爾薩斯成為咗法國領土,而喺後來法國大革命期間,佢亦扮演咗好重要嘅角色,現今法國國歌《馬賽曲》,甚至就係譜於此地.
到咗1871年,法國喺普法戰爭戰敗後,亞爾薩斯又再次被德國統治,雖然回歸到日耳曼民族嘅懷抱,但顯然大部份人心都拒絕回歸,甚至到咗40幾年後嘅1914年,當德國喺第一次世界大戰向全國徵兵時,大部份亞爾薩斯人都寧願加入海軍,為嘅就係唔想直接喺邊界同法國同胞相殘;而當德國戰敗後,法國軍隊進入亞爾薩斯時,竟然受到市民熱烈歡迎.估唔到,隨著時間轉移政權更替,亞爾薩斯人對法國嘅情感認同,竟然超出咗本身對日耳曼嘅民族認同;講著接近德語族群嘅阿爾薩斯語,心繫嘅卻係法國.
寫到呢度突然發現,儘管身處喺不同嘅時空,但係我城正經歷緊嘅事,竟然同呢兩個地方所經歷過嘅遭遇如出一轍.
果然,歷史真係不斷重演.
(文章為港語學第三屆廣東話徵文比賽參賽作品)


text:
我雖然讀中醫學及生物醫學,但至今都未有機會去醫院實習,所以都係留喺香港做下文字打雜.不過研究漢醫文化本身都係我嘅興趣,呢排我就研究緊一樣冇牌照都做得嘅嘢,就係煲涼茶喇.
我用咗啲時間觀察涼茶舖係點樣賣涼茶,簡單嚟講就係兩種,一種就係碗裝,一種就係支裝.碗裝就係大概十蚊一碗,即場喺個壺煲出嚟飲;支裝又稱樽仔涼茶,就係將啲涼茶入喺樽仔入邊雪住,方便啲客拎返屋企,公司慢慢飲.
到底呢啲樽裝涼茶可以保存幾耐?我「母校」浸大開嘅診所做過實驗,中藥煲完真空包裝嘅話,擺喺雪櫃二十日基本上含菌量都唔會超標.原因係煲一劑中藥起碼都半個鐘頭.根據世衛指引,煲水1分鐘高過65°C嘅話都可以殺滅大部分嘅細菌同病毒.滾成半個鐘,基本上乜菌都死.煲完即刻包裝嘅話,細菌,病毒都唔會係咩問題.
但咁唔代表中藥煎劑可以擺一萬年,因為就算冇菌,中藥都會水解同埋變質,會對藥效好有影響.一般研究都話呢啲真空包嘅煎劑擺兩個星期 1df1 好,擺得耐仲有塑化劑喺包裝袋釋出嘅問題.不過目前就呢啲方面嘅研究數據都好缺乏,起碼有實驗證明會有DEHP釋出,雖然含量唔高,但久而久之都擔心影響孕婦同小朋友.
而且你又唔知佢擺咗喺舖有幾耐.總結嚟講,我估計樽仔涼茶最好買返屋企要馬上雪,同埋一個星期內好飲晒佢.
明火煲藥定電子藥煲好?
好視乎你係邊種需要.《蘋果》引述中醫師關之義話「明火可自行操控火候,以免藥材遭煲燶或未夠熟透」.
我覺得係有啲奇怪嘅.以我成日煲藥嚟講,電子藥煲先係永遠唔會煲濃,因為總可以設定煲到一碗水就響鬧同埋停止加熱;但「明火」就要睇火.好似我咁落完藥校好火就去打機嘅人,就煲燶晒屋企啲煲底.而且煲藥又唔係講求鑊氣,講火力穩定,受熱均勻,點講都係電子藥煲好.
我老師就補充一點,就係電子藥煲好難洗.的確佢嘅形狀加上發熱器好易藏污納垢,相反傳統瓦煲就一眼睇晒,又可以鮑魚刷刮.
但暫時嚟講電子藥煲喺「穩定性」都係處明火.咁明火喺科學上有咩好處呢?好多嘢都有待研究,我暫時只係諗到一個幾重要嘅位.
我以前學做實驗嘅時候,學到本生燈嘅明火都有殺菌嘅作用.種菌嘅時候,為咗避免空氣同環境嘅細菌干擾,都會先開本生燈創造一個無菌區域(aseptic area).首先近火焰之處都會殺菌,然後盞燈附近嘅空氣都會因為對流作用(convection)而殺菌(如圖所示).
我諗,如果明火煮食或者煮藥嘅話,啲嘢食藥物其實或多或少都受益於呢個對流殺菌嘅作用.但真正嘅效果如何,又真係有待研究.


text:
好多人一聽到西班牙,就覺得係陽光與海灘,或者以爲擁有地中海氣候嘅西班牙就係熱熱熱,啲女仔個個着比基尼行出行入咁,其實呢個只係長年冇太陽曬嘅英國,德國同北歐遊客帶畀大家嘅刻板印象.位處伊比利亞半島嘅西班牙本土,擁有歐洲最多種多樣嘅氣候,連同鄰近外島,可以簡單分成五種氣候(圖一);如果加埋北緯28度亞熱帶嘅加那利亞群島 (Las Islas Canarias),算係有六種.熱辣辣嘅陽光與海灘主要係地中海西岸本土東北部巴塞羅那,東部華倫西亞嘅夏日旅遊特色,冬天就好似香港咁十幾度,着比堅尼係會冷親㗎.
比較內陸啲嘅地方由於冇海洋調節氣候嘅作用,雖然同樣係夏天乾,冬天落少少雨嘅地中海氣候,但係全年溫差比較大,日夜溫差亦都非常明顯,有大陸性氣候嘅特色.以我住過嘅中西部高地爲例,夏天晏晝超過30度,但係一早一晚得十幾度,冬天會落少少雪.至於我哋聽過嘅四五十度高溫,就係呢個情況嘅「加10度」版,熱到崩潰,仲要冇海灘畀你去 —— 西班牙最熱嘅部份係南部安達盧西亞 (Andalucía) 自治區內陸,夏天日頭長期處於攝氏35度以上,Montoro市(圖二)2017年更錄得47.3度嘅歷史高溫.
有冇發覺圖裏面啲屋都係白色嘅?呢層當然同天氣有關啦!白色吸熱慢,喺酷熱嘅天氣下,可以防止屋裏面過度升溫,所以係南部建築嘅特色之一.另一個值得觀察嘅地方係,屋同屋之間嘅街道非常狹窄,Andalucía首府西維爾 (Sevilla) 嘅聖十字 (Santa Cruz) 區就係最典型嘅例子.裏面好似迷宮咁,最窄嘅街道叫Calle Reinoso(圖三),細到極處只有106厘米闊,兩間屋嘅露台近到可以畀鄰居攬攬錫錫(打招呼啫,冇事嘅),所以佢更廣爲人知嘅街名係「錫錫街」(calle de los besos).
咁樣起樓嘅原因,當然又係避免熱親啦.樓房之間近啲,街道窄啲,可以將太陽直接照射到地面嘅機會減到最細.香港市區翳熱,原因之一係濕氣蒸上嚟又走唔到,但西班牙天氣乾,冇呢個問題,日照就成爲社區微氣候嘅最大影響因素.喺Santa Cruz嘅橫街窄巷裏面散步,又真係出乎意料地清爽㗎噃.
但係到底點解西班牙南部會咁熱?下次我會準備好地圖同大家認真解釋
如果鍾意呢篇文,請你CLS支持 同系列文章請見留言區
此系列逢星期三,星期日更新,敬請大大力追post :0)
註:括號內外語爲西班牙文


text:
每一區嘅街坊都有一啲共同秘密(Well-known secret),佢哋唔會隨便同人講嘅食店,咖啡室,或者係坐吓傾計嘅地方.本來西環碼頭就係咁嘅地方,同街坊講開「出去坐吓」嘅「出去」,就係講緊仲未有乜嘢海濱長廊,仲未有圍欄,叉錯腳就會碌落海嘅西區貨物起卸區.只係唔知幾時開始,呢個秘景竟然有個新名,叫Instagram pier.一眾街坊都R哂頭,攪咩呀?星期六日出面好似行花市咁多人,我點放狗,跑步,釣魚呀?有啲地方係要一班街坊用默契守護嘅,即係區外人問你,西環有咩好地方,你一定唔會講,因為你覺得作為街坊,你有責任好好守護佢.如果西環街坊帶你去啲你平時喺乜假期冇睇過,甚至佢都冇講過嘅地方,佢一定好信任你,知道你唔會帶一大群人嚟破壞佢嘅美好.以下我想講嘅共同秘密,已經唔存在㗎啦,但係佢永遠係我哋石塘咀三寶麵嘅其中一寶.
石塘咀麵食有三巨頭,嘉安街祥興,火井翁記,同水街金祥.可惜嘅係,祥興因為收樓改建「豪宅」十幾年前就收咗,火井翁記就因老闆娘走咗冇再做,得返2019年先知係金色嘅金祥排骨麵.
區內共同秘密有趣嘅地方係大家有個約定俗成,就好似我哋屋企食飯之前,總會有人話「唔係好餓,頭先食咗少少嘢」,當中嘅「少少嘢」必然係翁記.打邊爐嘅時候有人神神祕祕拎啲辣醬出嚟,佢必然係翁記唔獨立發售嘅自家製辣醬.翁記最特別嘅地方係,你唔會介紹俾其他人.嗰度冇冷氣好熱啦,坐得唔舒服啦,啲筷子插哂落筒水到好核突啦,千千萬萬個理由去彈佢,但係就係有時會掛住佢啲燶燶哋嘅蔥油,唔辣但好香嘅辣醬,好細粒但多汁嘅牛丸.翁記唔係啲超級美食,嗰碗大腸粉腸牛丸米硬係會成日喺你有啲餓又未夠鐘食飯嘅時候,喺你個心肝仔到撩撩吓.如果你唔係好信任個朋友,你唔會帶佢去翁記食麵,你驚,唔係因為翁記唔夠大體,係驚個新朋友話「其實唔係咁好味」.
翁記喺石塘咀陪伴街坊成長,我媽媽當年拍拖又係去食翁記,我拍拖又係去翁記.嗰兜辣椒醬記載住幾多變遷,記載住幾多個故事?嗰陣每次拍拖我都會帶對方去食翁記,唔單只係想試吓佢冇冷氣食唔食得慣,而且仲係分享回憶嘅一個方法.想帶對方了解自己由細食到大嘅麵館係點,仲想俾對方親身體驗.細細個好怕辣,見爸爸媽媽用一隻湯羹載住辣醬,夾住粒白魚蛋起勢點,粒白魚蛋都變成紅色先收手,放入個口到好滿足咁咀嚼,嗰一刻我唔明,點解大人要食呢啲嘢,仲要猛話好香.到大個少少開始鍾意食辣,又嫌佢唔夠辣,起勢落,落完又覺得好咸.呢隻辣醬係咸味為主,辣味為次嘅辣醬,充滿辣椒香,配以細細粒但好多汁嘅牛丸,的確係一種別樹一格嘅美味.唔係驚天動地嘅味道,但絕對會縈繞於心.
或者人係咁,成日會掛住啲已經過咗去嘅美好,講起波記就會講返以前仲喺山道嘅波記燒鵝瀨,講起金祥又會講喺均益嗰陣好食啲,或者海南嘅聖誕大餐,祥興嘅魚皮餃,森記嘅十蚊西米露⋯⋯的確我都好掛住以前嘅石塘咀,但我都好鍾意而家嘅石塘咀.我鍾意立場明確嘅金祥,2019年之後消費多咗一種意義,金多寶麵嘅味道,同一班同行兒女一齊食飯嘅溫暖都一樣值得記住.或者食嘢都係同一個地方共建回憶嘅一種方法,今日發生嘅事會變成第時嘅「想當年」,而我哋喺回憶舊時嘅同時,都應該好好珍惜同身邊人一齊食金祥嘅每一秒,因為呢啲都會成為我哋西環街坊嘅共同回憶,而呢啲開心嘅片段就係支撐我哋捱過黎明嚟之前嘅黑暗.隨著我哋嘅共同秘密愈嚟愈多人知,守護呢啲秘密嘅人唔再只限於西環街坊,仲有真係好鍾意香港嘅香港人.


text:
雖然好多香港人對大陸學生印象都麻麻,但原來當中都有願意講廣東話嘅廣東學生,臨走講心聲,話為咗香港保存到粵語文化非常感動.佢喺連登討論區嘅貼文仲獲得近萬讚好.佢全文係咁講:
非移民.我係內地生,係黎讀master嘅.
一月份其實已經開始zoom 當時身邊好多內地同學就已經開始執行李走 我算係好遲好遲走嗰批
我知道我喺呢個敏感時勢開po 可能會俾好多人窒我
但係我都係好想喺最尾一晚正正式式同呢個地方道個別
無論hker覺得而家hk變成點樣都好 我真的很喜歡這個地方
我係廣東人 但係廣東那邊的粵語文化已經開始慢慢式微(後生仔其實都無乜人睇tvb了 viu又收唔到台)
我一唔睇抖音 二唔睇大陸劇 三唔睇大陸綜藝
所以香港俾到我很大的親切感和歸屬感 因為這裡的本土文化保存得相對好很多很多.
好多謝你地咁落力保護這些這麼珍貴的文化.當我去博物館 去睇展覽 甚至聽到香港人仍然在講廣東話舊有的terms的時候 我都會覺得很感動
從我黎到呢個地方嘅第一日 我遇到嘅每一個hker都好好(得罪自己人都想講句,雖然我班內地同學仔都好nice,但其實小組作業我更加鍾意group hk local而不是內地同學.第一 我唔睇內娛 唔啱嘴型 第二 思維方式唔一樣 有啲idea好柒但係唔知點解佢地會覺得好型我駁唔到)
黎讀書呢段時間時不時會俾人問啲奇奇怪怪嘅問題.比如話「點解你無鄉音」「你係咪專登黎香港學廣東話」「點解仲要黎香港讀書」
第一,其實唔係個個廣東人都有鄉音
起碼我從細到大生活的圈子裡面大家講嘢都正正常常,有口音都會俾人笑.第二,我從細到大就係講廣東話,退一萬步講就算我唔識講廣東話,黎到香港就應該要入鄉隨俗點都要學到識為止.第三,因為離屋企近,加上同聲同氣,所以無去英國.
and其實我想講 我其實很羨慕香港人還有那團火在 無論邊個方面都係 真係屌得好
給你們集氣 繼續keep住道火 該屌就繼續大膽屌 不要失去希望 不要輕易倒下
#走先啦係咁先啦下次再玩啦
呢位巴打冇因為內地生嘅身份備受歧視,仲有香港人感歎:「睇得出樓主比好多人更愛香港」又有絲打話:「香港其實好歡迎你呢種擁抱本地文化嘅内地人.保重,有時間再嚟啦~」不過,可能因為返咗大陸,樓主就未有再留言,令人遺憾.


text:
「我最鍾意夜晚落雨,睇住街上啲潮州佬拎住帆布床走佬…」睇見何伯眉飛色舞笑到面珠墩都紅晒,我就知道無論文字寫成點,呢個都會係一個好有意思嘅訪問.
以前嘅蘇豪
話說40至50年代,何伯細嗰就住喺近士丹頓街嘅些利街,亦即係依家嘅中環蘇豪區.呢個本來無乜人識嘅地方,突然墟冚起嚟,多得90年代落成嘅半山自動扶手電梯,將街坊打工仔遊客由中環載到半山,令到蘇豪區夜晚好熱鬧,連酒吧外面都係攞住酒杯嘅人,各式各樣嘅餐廳成日爆晒棚.但自從地鐵港島線伸延到堅尼地城,飲酒食飯湊熱鬧嘅人跟住遷徙,酒吧高檔食店頂唔順啲貴租執完一間又一間,蘇豪區墟冚嘅場面都唔見咗.
講番何伯細嗰住嘅蘇豪區同依家好唔同㗎.晨咁早就有後生嘅派報員踩住單車,吹住口哨將一卷卷嘅報紙拋上騎樓.佢哋身手敏捷,無論係二樓,三樓,甚至四樓,報紙都準確落喺訂報人嘅騎樓,派報員未必識物理,但佢哋隨便一拋都展示到完美嘅拋物線.何伯話唔駛返學嘅日子,上晝會聽到隔離街傳嚟好整齊嘅步操聲同嘈到拆天嘅嗌交聲,咪就係士丹頓街頭對面嘅域多利監獄傳出嚟,佢係香港第一間監獄.啲街坊晨早四點就聽到啲犯被叫醒然後步操,有時會聽到嗌交聲,應該係打交或者被人鬧,夜晚返入監倉後又開始另一輪嘅喧嘩.間中就話冇所謂啫,真係難為住喺監獄旁嘅街坊囉.
晚飯後暗黃街燈下又係另一番墟冚.街坊紛紛走出嚟坐喺樓梯口呀路邊呀,撥住把扇唞涼順便八卦吓.嗰個年代嘅唐樓一層樓一個單位,四百尺左右住咗四至七伙人,所以落街唞涼嘅人好多,有啲索性搬埋帆布床出街瞓,夏天涼浸浸好爽好舒服㗎.何伯話:「我哋條街好多潮州佬,佢哋成日打老婆,所以我最鍾意夜晚落雨,一落雨就聽到砰砰棚棚,啲潮州佬拎住帆布床走佬,哈哈」.經何伯嘅憶述加埋鬼馬嘅表情,半個世紀前嘅點滴好立體咁彈咗出嚟.
堅道點滴
講到食,何伯有時特登經過堅道嘅新藍塘麵飽餐廳;入門口穿過走廊直入裡面有個好大嘅廳,牆上掛滿手寫餐牌仲有可口可樂維他奶廣告海報.簡樸設計50年不變,開張嗰時無人覺得特別,因為呢種港式茶餐廳周圍都有.慢慢開始頻密嘅拆樓起樓,條街個樣唔同晒,大家就開始懷舊,特別回歸之後多咗講集體回憶.可惜業主覺得餐廳要與時並進,要求裝修,餐廳老闆諗住保持原貌,最後無得續租,無奈地2016年除夕執笠,舖位到今日都仲係畀木板圍住未有新店入場.何伯印象最滋味就係雪糕威化餅.厚厚嘅透明蓮花杯,裡面坐咗一個巨形芒果雪糕球,仲要斜斜哋插咗一條奶油威化餅添.最滋味就係用奶油威化餅當匙羹一啖一啖咁嘆,最後將威化餅都放埋入口,「索索聲」,何伯一邊講一邊回味食到索索聲嘅威化餅.我後來發現新藍塘旁邊再旁邊嘅羅便臣乾濕洗衣店老闆娘都係新藍塘嘅常客,佢早餐必定叫奶茶麵包,晏晝就鍾意炒貴刁,「門面比較污糟但勝在火氣夠炒得好味.」老闆娘90年代開始喺堅道開洗衣舖,四百尺嘅舖位除咗一個小櫃台三兩部生財工具,其他空間都畀一袋二袋嘅衫霸佔,有啲街坊老實唔客氣洗完棉胎就順便寄存到換季先拎走,老闆娘同佢嘅助手就喺得番半隻腳板嘅地面行嚟行去,我每次經過都會嘗試用透視眼穿過一袋袋嘅衫去搵老闆娘嘅身影.老闆娘好傾又好人事,好多街坊雖然搬離堅道都繼續將洗衫嘅任務交俾佢,唔係親耳聽到我都唔信,麥當勞道甚至南丫島都有熟客仔專登攞衫嚟洗.
羅便臣乾濕洗衣店同埋旁邊四間舖頭仔都係芬芳大廈嘅地舖.樓高七層嘅芬芳大廈比何伯後生十幾歲,呢棟樓早年拆咗,堅道而家就剩番兩棟超過40年樓齡嘅樓.上世紀初嘅堅道大部份都係洋房大宅,夏天何伯周不時專登經過99號嘅大宅摘水蜜桃,嗰樖大桃樹正正喺大宅圍牆後面,一伸手就可以摘到又大又甜嘅水蜜桃.講起堅道99號,查實惠康前面嘅石柱係屬於一個波斯富商1870年起嘅大宅前門其中一條石柱,竟然150年後嘅今日依然豎立喺到見證呢條街嘅變化!
街道同舖頭隨著時間變遷,四層唐樓到六層唐樓到摩天大樓,茶餐廳麵包店到高檔咖啡餐廳,留低喺堅道嘅石牆樹都一樖一樖畀人斬晒.
對於何伯,羅便臣老闆娘,仲有我,一份份嘅人情味穿越歷史留喺心裡.何伯一邊斟茶一邊興高采烈咁講古,有形有聲,忽然話題又轉到幾日前喺街上撞到茶友,吹水懷舊一番,聽到何伯生活嘅點點滴滴,純真又奀皮,從佢嘅表情透視到一份街坊街角的人情味.


text:
本會日前參加過一個關於華文(中文)嘅學術工作坊,同各地研究華文嘅學者交流.當中有一啲資料同心得,希望公開同大家分享,令大家對普教中,語言同身份嘅議題,有更多參考.
三位主講者,分別為羅小茗博士,許寶強博士以及陳永杰博士.
羅小茗:普通話受到跨國資本階級嘅外來威脅
羅小茗博士係上海大學文化研究系副研究員,佢認為喺中國大陸,就算如今「中国日渐強大」,中文嘅地位實際上仍然非常尷尬.佢引用中國境內發生嘅幾件同語言有關嘅事件:
1. 高考改制:因不滿社會過份重視英語,中文分數由150升到180,英文由150分降至100分;
2. 流行歌詞作小學教材:由流行歌成為小學中文教材引發「學校應否學習流力文化」嘅討論;
3. 北大靜園事件:一場由改建北大靜園引起社會對北大太過著重英文能力無視中文條件嘅網上爭論.
綜合佢嘅講法係,中國政府對於境內中文政策出現困境同自相矛盾,原因首先在於制度未能「定義」流行文化而將之直接納入,表現出制度嘅虛弱同混亂.制度混亂,係因為跨國資本階級利用市場同制度,創造並複製「在地勞動力」同「跨國資本階級」,其中語言亦成為階級複製工具,形成喺大家眼內嘅語言地位衝突,而一種能夠令流動自由受到剝奪之人民嘅傳統同承諾得到尊重嘅「世界主義教育」,將會係中文教育目標同活力嘅來源.在下唔能夠否認,喺現今滿街自由行,四成學校普教中嘅香港環境,喺一河之隔嘅中國大陸,中文(普通話)原來受到跨國資本階級嘅外來威脅,羅博士嘅睇法完全超出大家嘅想像.
許寶強:香港教學語言唔配合實際需要
香港嶺南大學文化研究系副教授許寶強博士嘅討論亦都係針對香港語文教育同國際化問題.不過許博士對國際化嘅批判,主要針對香港社會對國際化思維過於簡陋同主觀,而許博士嘅批判着墨最多之處,莫過於多年來香港語文教育制度對社會語言情感嘅壓抑.許博士嘅報告,按佢所講,仍舊非常初步,但係報告引用咗好多香港多年有關教學語言政策嘅文獻同數據,其中唔少仲係許博士喺自己同學生嘅親身經歷中收集返來.由報告中,可以一窺香港華人社會之內存在嘅語言情感矛盾–一方面有如許博士一樣對語言情感有非常強烈嘅覺醒同感召(所以佢回憶起求學時期入讀中文大學,身為香港人理所當然),但另一方面要無奈回應社會主觀而片面嘅「國際化」意識表像身不由己咁配合制度做咗好多同客觀上冇用嘅事(比如因為班內有唔少來自大陸嘅「國際生」,就要跟據指引用一種「國際語言」–英語–上課,令本地生同國際生嘅學習都打咗折扣).喺回應自身情感同社會標準嘅矛盾之中,本土人就經常要為追逐圍繞主觀片面前設而立嘅目標力不從心咁完成一個又一個為「交功課」而完成嘅苦差中渡過佢哋嘅求學生涯,同時制度對失效嘅迴避(比如一個又一個得出無成果而又要為出現成果而「繼續進行」嘅普教中試驗),都反映香港教學語言(尤其是外語,包括英語同普通話)非但唔配合實際國際多元化嘅需要,對母語嘅壓抑亦為社會長期滋長大量負面情緒.教育制度唯有回應語言情感,唔再壓抑母語(廣東話),先可以挽救社會長期以來教育語言嘅尷尬情況.
陳永杰:語文政策成為國內國族身份認同及意識形態統戰工具
中山大學中國公共管理研究中心副教授陳永杰博士就嘗試用「國際化」論述以外嘅角度切入,解釋中港教育語言嘅問題.陳博士係中山大學學者,簡介報告時前提到佢學術主攻政治研究,語言文化唔係佢本行,但作為一個以廣東話為母語嘅廣州人,有感近年廣東話嘅語言空間越來越受到大力擠壓,希望都可以做.佢用政策研究嘅方法 2000 分析國家–尤其是改革開放以來–語言政策對國內語言使用者嘅身份認同嘅影響.陳博士亦提到香港回歸對國內語言政策起咗一個非常重要嘅影響.
首先陳博士認真咁解釋國家語文嘅定義:因為中文包含咗書面語同口語,所以叫做「語文政策」而非「語言政策」.五四運動,出現「我手寫我口」嘅訴求,但係中文對應多種包括北方話吳語同廣東話等嘅漢方言,要「我手寫我口」同時又要書寫文法統一以達建構民族身份嘅作用,唯有由多種漢方言之間進行取捨,而哩個取捨嘅過程,係一個決定某種語言地位比其他語言高嘅政治決定,而非客觀科學嘅決定,所以坊間一啲人士以為粵語吳語閩語為普通話子系,絶對係自以為是穿鑿附會出來嘅醜陋誤會.
國家嘅語文政策,聲稱係只係為改善社會經濟交流而訂下嘅政策,要「消除方言產生的交際隔欬」,聽上來好有愛,好偉大.如果政策係照文字所聲稱咁進行,應該唔會令普通話以外嘅「漢方言」空間收窄.事實上,中央下令嘅政策,地方多數都會變本加厲,矯枉過正咁推行.就睇語文政策推廣,標語上多見「說文明語,講普通話」,「提高文化水平,學普通話」之類,將「普通話比其他語言更有值價」嘅觀點向全國大眾耳濡目染.仲然國家為咗維持作為一個「多民族國家」嘅型象,建國時已設立法律明言要保育嘅少數民族語言,亦都因為政府大力推普,遭到危害.講到哩到,陳博士提醒大家,粵語吳語閩語等漢方言不如少數民族語言般受到法律明文保障,喺實際社會語言功能地位比起少數民族語言仲低,所以如果受法律保護嘅少數民族語言都要面對推普嘅威脅,粵語哩類唔受保護嘅中國境內語言情況可想而知.
綜觀中國嘅政策推行手段,佢哋會為咗逹致成效,不惜暗啞底將普通話以外嘅漢方言視為「假想敵」,暗示佢哋係對普通話嘅一種威脅(例如喺香港就無中生有咗一個「要用粵語統一天下」嘅粵語魔俠).換句說話,就係「唔講普通話就唔文明」,將其他語言置於同普通話對立嘅狀態,令大家對其他漢方言產生一種扭曲而主觀嘅厭惡感,等普通話可以坐正第一語言嘅地位.
中央政府急於要推動全國語言改造,背後主要涉及身份認同以及連帶嘅意識認同建構.陳博士引用幾個同類研究,對象分別喺香港,廣州及山東嘅大學生.研究以實證方法研究群體對語言使用者嘅觀感.多個研究,大致上就係觀察研究對象喺面對本土語言(香港,廣州:廣東話;山東:山東話)使用者同外語(普通話)使用者嘅評價:
一.香港長時間爭取中文(繁體字及廣東話)合法地位,回歸前冇受到推普或培養「愛國主義」嘅影響,香港本土身份認同比較高嘅學生,對有本地普通話使用者好感減少.
二.廣州由於受北京中央政府統治,普通話為官方語言,但廣東話暫仍被允準於地區公共廣播中使用.作為一個雙語區,普羅大眾會認為普通話係「上流語言」,廣東話格外親切,各有所長,各有所好.不過普通話強多年來喺廣州強勢擴張,15年後嘅2003年另一個同類研究發現廣州人對廣東話不再有感情偏好.
三. 山東人母語長時間被普通話取代,普通話使用者獲得較高評價,山東話反而被視為一種老土,鄉下嘅語言.
(可參考下列圖表)
綜合分析三個研究結果,發現某一地方使用語言之習慣,影響個體對語言之認同,繼而影響主觀偏好.
語文政策反映國家統一思維嘅意志.中央政府對地方語言加以整頓,只因語言使用習慣影響到身份認同,繼而影響意識形態統一.普通話作為中央官方語言,係官方機構(包括官辦媒體,公共設施中嘅廣播)宣傳中共路線嘅重要工具.推廣普通話,就係方便建立以北京為中心嘅文化認同價值.認同建立後,會對容易產生先入為主嘅感覺,方便官方向全國統一宣傳,強化人民對中央政府嘅服從.
由於廣州同香港仍然使用廣東話,陳博士認為地方語言活躍使地方人民對中央(以普通話宣傳嘅)政策產生一種天然嘅抽離感,廣州比起其他中國其他以普通話為主要語言嘅地方更敢於批判政府不當嘅施政,令中央感到中共管治嘅權威同合法性受到動搖.中央政府為咗「解決」問題,就從語言入手,由下一代人開始改變粵港兩地人嘅身份認同.佢亦觀察到,就算今日廣州嘅年青人仍然用廣東話,但係語匯習慣已經跟隨普通話嘅方法(比如動畫系列角色Optimus Prime,年青一代嘅廣州人通常會跟普通話譯法讀做「擎天柱」;球星「碧咸」亦讀作「貝克漢姆」),而更新嘅一代小朋友,甚至已對廣東話產生反感,令粵港兩地,甚至喺廣州土生嘅幾代人之間產生難以填補嘅文化鴻溝.
陳博士慨嘆中央政府刻意破壞兩地文化紐帶,同時做成普通話與地方語言之間嘅對立,亦都利用廣東話作為統戰工具,誘使香港人對回歸問題上有所鬆懈.佢提到,喺回歸前,中央政府大力展開全國推普工作,但係仍舊保留廣東省用廣東話,有可能就係利用廣州做一個賣版,等香港人覺得回歸冇咩大不了,一樣可以同大陸啲親戚用廣東話打牙較.不過香港而回歸之後,就開始利用輿論攻勢,要求國人承認廣東話從屬普通話嘅地位.另一方面,回歸之後,中共亦都進行咗好多政策上嘅部署,包括設立普通話堂,嘗試用普通話取代英文成為香港第二語言,之後再發動輿論攻勢,要求教育專業人員提出普通話優於廣東話嘅論點,繼而要學校用普通話教中文(普教中).陳博士最後感言,喺「撐粵語」運動發生後,中國學者大多認為廣東話仍會存在,無須刻意捍衛;但外國學者嘅研究均對此表示唔樂觀:有人指中央政策難以逆轉,更有人直指普通話完全取代粵語指日可待,到時剩低嘅,就只有廣東腔嘅普通話.


text:
本土主義喺香港勃興,無疑爲香港人帶來全新視角,去重新審視自己嘅文化,社會,地緣政治等範疇.語言作爲界定族群甚至民族嘅一大特徵,自然成爲炙手可熱嘅話題.筆者識見淺薄,姑且以有限嘅知識,指出當今本土思潮對我哋嘅語言—粵語嘅誤解.
係網絡上好多關於粵語歷史嘅文章,多無真憑實據或者係牽強附會.「粵語起源 秦朝軍隊南征」,「粵語係雅言」等論述無視語言學事實,盲目無限上溯粵語發源歷史,或者強調子虛烏有嘅「正統性」.下文先清澄謬論,日後再另文分析因由.
「粵語雅言論」
「雅言」一詞,多指周朝時上古漢語,以詩經音系爲代表.此時漢族(Sinitic) 已經從漢-藏緬(Sino-Tibetan)族群分支出來,留喺西邊嘅原藏緬族(Tibeto-Burman) 被認爲係「西戎」.當時嘅語言係點樣,學界只有一個模糊推敲印像,復原亦有好多爭議.但我哋可以確定嘅係,當今粵語絕對同雅言(上古漢語)大異其趣.如果你堅持粵語係雅言,請先用粵語讀一次詩經睇下押唔押韻再講.上古漢語嘅一啲特徵如複輔音,娘日歸泥,無舌上音,無輕唇音等都無法喺粵語搵到.憑咩可以話粵語係雅言?基本上,講得出粵語係雅言嘅人,大概連基本漢語歷史語言學都冇認識.
「粵語係中古音,普通話係胡言亂語」
華夏狂熱份子未必會同意我對雅言嘅定義,可能會話廣義嚟講唐宋中古音都叫雅言.粵語的確可以系統性對應中古音,但並非等同.你可以舉出例子指普通話讀唐詩宋詞唔押韻,我都可以舉憫農講粵語都唔押韻:
鋤禾日當午 (Ng),汗滴禾下土(Tou);
誰知盤中飧,粒粒皆辛苦 (Fu).
相反,用普通話讀,反而全部押韻:
鋤禾日當午 (Wu),汗滴禾下土(Tu);
誰知盤中飧,粒粒皆辛苦 (Ku).
之所以會有呢啲現象,因爲各地嘅漢語族語言對比起中古嘅韻部,都有唔同嘅演變.所以有啲人往往選擇性舉例,製造粵語比普通話押韻嘅假象.就算係用統計去比較,其實都係不相伯仲.
其實南北朝末期到宋代,係漢文化向東亞各地傳播嘅高峰,你可以發現中國各地語言,日語,韓語,越南語等都或多或少同某時某地中古漢語有規律咁/系統性對應但唔會等同.因爲一千年前傳入漢語去各地之後,因爲各地本來嘅語言引致口音差異,又會有語言獨立發展/互相影響,所以會越來越偏離中古漢語.我哋可以話粵語繼承中古漢語,但絕對唔係唯一繼承人.
「粵語源於秦朝論」
有人用秦軍入南越作爲粵語發源時間點,呢個係完全荒謬嘅講法.首先粵語嘅語音系統反映嘅係唐末至宋初嘅中古音(輕唇音已出現,莊章歸照,濁上變去,濁音清化等),遺留下前廣韻特點可謂少之又少.秦的確南討百越,但只係喺沿江流域建立咗零星幾個據點,廣大地區仍然係越人天下.去到漢初漢人趙佗立南越國,自己作爲君主都要着越服行越人習俗,先得到越人服從.漢語影響力有幾侷限可想而知.即使漢魏時有越地逐漸漢化,留低嘅蛛絲馬跡依然可以話係少得可憐.我哋可以喺粵語搵到幾個例子(如浮,伏白讀讀作重唇)搵到上古音痕跡,但可以話係絕無僅有.所以,粵語源於秦朝論喺非常荒謬.
由來究竟係點,下回再續.


text:
先前《論本土主義中嘅大中華餘毒(一)》一文批評現今網上有關粵語歷史多牽強附會,後文《論本土主義中嘅大中華餘毒(二):被遺忘嘅粵語淵源》剖析現今粵語中被大眾遺忘嘅非漢語成份.現以我愚見,撰文一篇略述粵語歷史.下文將會從分子人類學,移民史,少數民族史,語言學等各方面闡述,務求繪畫出全面嘅粵語及其人群嘅發展歷程.
從語言學中我哋可以睇出唔同語言之間嘅關係,可以係發生學上嘅關係(同一個祖語但因地理隔絕等原因分支出嚟),或者係接觸借用(例如香港粵語有大量英,日語借詞,但唔代表三者有共同祖先).可以靠核心詞,聲韻,語法等比較去推斷歷史關係,我上一篇文章已經講述過粵語底層同壯傣語嘅聯繋.但語言比較有其侷限,因爲當語言隨時間變異累積嘅差別太大嘅時候,就好難分辨係同源或者係純粹偶然雷同.因此語言同源比較最多可以上溯約7000年.因此,要還原更早歷史,唔可以但靠原始祖語復原.
近十幾年,分子人類學發展異常迅速,我地從今人DNA(甚至古代人類骸骨DNA)入便嘅突變去追溯出關係.傳統考古學對於信史之前嘅人類遷移停留喺頭骨比較嘅階段,而家DNA證據可以話係重大進步.例如發現全球人類都係十萬年前嘅非洲現代人後裔,再之前嘅各地人種,都因爲氣候或者現代人進逼而滅亡(例如著名嘅尼安德塔人).分子人類學分析基因有兩個方法,一個係Y染色體 遺傳.因爲Y染色體傳男不傳女(正常男人有XY 一對染色體,而女人只有XX),所以係好好嘅父系遺傳標記,話畀我哋知我哋曾曾曾祖父係邊個.至於母系遺傳,我哋會分析綫粒體DNA,因爲受精時候精子綫粒體會留喺卵子外邊,所以綫粒體DNA一定來自母親.著名嘅「線粒體夏娃」(全人類共同母親)就係噉樣被發現.
如前述我哋用語言學歷史分析族群來源往往有好大限制,因爲隨時間經過我哋可以查探嘅證據會越來越少,而且會越來越難辯認.分子遺傳學就彌補咗呢個空白,因爲分子遺傳學可以追溯幾萬年前嘅譜系,語言學喺呢方面係困難重重,往往復原有極大爭議.當然,族群變遷唔完全等同語言變遷,因爲一個族群可以完全放棄自己語言文化去接受一個完全陌生嘅文化.但基因反映嘅族群接觸唔多唔少都會同語言轉變有聯繋,尤其係遠古時期,當所有族群文化程度都相對比較平等時,唔會咁容易因爲文化落差過大而完全放棄本來嘅文化.
如果大家想認識多少少人類學,不妨睇一下李輝博士嘅科普文章《東亞人遺傳系統初識》.
三萬年前開始嘅故事
*圖片來自網友polyhedron之論文《Y Chromosomes of 40% Chinese Are Descendants of Three Neolithic Super-grandfathers》
當今嘅東亞人基因,基本上可以分開舊亞洲人同新亞洲人兩支,佢哋前後相差大約一萬年嘅時間遷入東南亞並且散佈東亞各地.讀中史嘅時候我哋學過北京人,藍田人,元謀人等唔同舊石器人類,但佢哋同我哋一啲關係都冇,因爲喺新舊亞洲人到達之前,佢哋已經因爲冰河時期滅絕,所以三萬幾年前以前好長一段時間,係搵唔到任何人類化石.新舊亞洲人分別帶有Haplogroup O同C,D父系基因突變,而家成個東亞都係佢哋後裔.舊亞洲人基因數量明顯比新亞洲人少,似係底層遺留.今日我會集中講新亞洲人,即係Haplogroup O嘅故事.
O人群喺大約二萬年前從印度經過緬甸走向東亞,喺印度支那分化出三個主要分支:O1,O2同O3.點解會分化?大家睇下雲南附近嘅地理,東亞所有大河流,包括黃河,長江,湄公河,珠江等都穿越呢個茂盛嘅熱帶雨林,當人群沿著河流移動(一來方便,二來食物淡水充足),就會遷移到唔同嘅下游地帶並且被隔絕(見下圖).呢班人趕走本來係東亞大陸嘅C,D系,令佢哋避走北亞日本,小部份融入O系成爲底層成份.
地形阻隔導致人群分化
*圖片來自李輝博士之論文《Genetic affinity between the Hmong-Mien and Mon-Khmer populations》
O1沿海岸綫遷移,成爲百越(侗台/岱-卡傣,Tai-Kadai)同南島人(Austronesian)嘅前身;O2分開兩支,一支O2a-PK4留喺兩廣附近成爲孟高棉人(Austroasiatic / Mon-Khmer,如越南人同柬埔寨人)嘅前身,另外一支O2b-M176北上抵達今中國東北,韓國,成爲阿爾泰人(Altaic)嘅部分成份;O3人群内部再分化,一支喺黃河上游成爲原漢藏族(Sino-Tibetan),一支喺長江去成爲原苗瑤人(Hmong-Mien).去到五千年前,即係新石器時期晚期,O3嘅O3a2c系成爲華夏族前身(仰韶文化),可能O3a1c-002611系成爲東夷族(龍山文化),部分O3a2c1a-M117喺西面同D3混血成爲古羌人(西戎).另外長江嘅O3a2b-M7原苗瑤人就成爲楚人祖先荊蠻族(大溪文化).
*圖片來自網友polyhedron之論文《Y Chromosomes of 40% Chinese Are Descendants of Three Neolithic Super-grandfathers》
中史書教我地夏商周,但夏代其實係不被國際學術界承認嘅,因爲文字未出現所以冇任何可信嘅歷史紀錄,所以當夏代係神話存疑時代,同三皇五帝一樣.如果要形容當時嘅華夏族,我會叫佢哋做仰韶文化.後來「東夷」龍山文化崛起,成爲咗東亞地區第一個有文字嘅部落——商代.商代嘅原始部落特色仍然好顯著,所以經常遷都(原始部落農業技術差,耕瘦咗達地就會去第度).
當時嘅東亞世界相對比較平等,商代嘅文化只係領先其它地方少少.去到周滅殷商,其實就係華夏族同東夷族嘅戰爭,最後文化比較落後嘅周贏咗,兩族開始融合.
去到東周嘅時候,已經出現楚國,魯國( 2000 東夷混合華夏)同越國(O1a-M119及O2a-M95)等唔同國家.讀傳統中國歷史嘅話會覺得佢哋都係「華夏」一份子,但唔會話你知佢哋嘅語言文化都非常唔同.例如《越絕書》係越國嘅歷史,入便嘅「絕」就唔喺漢語而係越語借用同音漢字,本身喺越語係解「記錄」.又於《維甲令》入便有用近音漢字去記載越語,反映出當時越國上層階級開始華夏化,但下層嘅民衆仍然唔太識漢語,需要用兩種語言宣告命令.當時嘅東周諸國其實好似而家嘅歐洲,有唔同民族,語言,但用類似(但唔同)嘅文字書寫,絕對唔可以用一個「華夏族」嘅空泛名詞概括.古代越國締造咗頗爲輝煌嘅文化,其金屬鑄造技術(如鑄劍)比華夏族群有過之而無不及,又嘗稱霸一方.但大部分人囿於漢族中心思維,都會自動將呢啲成就歸畀華夏族.
至於「百越」係咩一回事呢?其實就係石器時代東南沿海擴張嘅O1-M119各分支人群,混合咗南方嘅O2a-M95同O3a2-P201.語言學上我哋猜測原始O1族群係講原始澳泰語(Proto-Austro-Tai).當O1人群先後遷往台灣嘅時候,就成爲南島語入便嘅Formosan,留喺大陸個啲就成爲原始侗台語(Proto-Tai-Kadai).仲有一支向東南亞遷移成爲南島語入便嘅Malayo-Polyneisan.(見下圖)
青銅時代及以前壯侗及南島群體嘅分化及遷移
*圖片來自李輝博士論文《Common origin of the Austronesian and Daic Populations》
喺中國史書記載,百越「各有種性」.根據分子人類學觀察,百越可以基本分爲東北同西南兩個極.東北就係頭先講及曾經稱霸中原嘅越國.根據考古,佢哋主要成份係O1雜有O2a,但缺乏漢族嘅O3a1c同O3a2c1,顯示佢哋當時同漢族係兩個唔同族群.漢族成份基本上係喺秦漢之後先開始逐漸混入.
秦統一中原之後,遠征南越,因爲交通不便,需要開鑿靈渠嚟運兵糧.喺兩廣交界受到南越人強烈抵抗,付出頗大代價先係西江流域建立幾個據點.但凳都未暖,秦末民變已經爆發.有論者以爲秦兵會留低同越人融合,就話粵語沿襲秦代漢語.其實稍加思量就知荒謬:如果你係統治者,四處都有六國遺民造反要鎮壓,你仲會唔會由得大軍係偏遠邊境賦閒?所以去到後來趙佗自立南越國,都抱怨漢人太少.從宰相呢啲重要位置用越人,自己行越人習俗禮儀以服眾嚟睇,就知漢人喺當地只係極少數.當時嘅漢語,大概只係喺幾個漢人據點形成少量方言島,就好似外國唐人街粵語一樣.而秦漢嘅語音特點,喺當今粵語幾乎毫無痕跡.或者會有零星同源返借遺留,但講當時漢語對今日粵語幾近冇影響,應該冇乜爭議.
秦只係征服咗南越同駱越,至於其它嘅東甌,夜郎等諸國就未受影響.漢朝初期南方百越都係獨立國家.南越國再獨立後,一度強大令附近百越歸順,漢面對北邊匈奴,難以再兼顧南方,所以就和輯百越.及後武帝即位,開始離間越人,並且逐一擊破.因爲閩越頑強抵抗,漢武帝進行強制移民,將閩越人遷移到江浙,福建去到三國之前都幾乎係無人地帶.呢個事件都可以喺基因上搵到證據,現今福建人相比附近地區缺乏百越父系基因,百越基因最多嘅反而係喺浙江一帶.
即使粵閩等地已經成爲漢朝領土,但因爲地處偏遠而且氣候濕熱(漢人認爲有致病嘅山林瘴氣),一直冇乜人移民居住.叫當時漢人移民,就好似問你會唔會移民去金三角熱帶叢林住一樣.所以呢啲地區往往以當地土著管治,得閒就流放罪犯過嚟等死,漢化程度可想而知.去到兩晉南北朝,先開始多少少漢人移入,特別喺廣州從事海外貿易.有人話五胡亂華嘅時候漢人已經大量進入兩廣,但移民史同基因證據都否認呢個論點.當時嘅移民大多係北方人去到江南(見下圖實綫).
*圖片來自李輝博士論文《Genetic evidence supports demic diffusion of Han culture》
雖然係咁,都有少量漢人進入兩廣.六朝航海技術漸趨發達,金陵附近係當時南朝漢人聚居嘅中心,漢人入粵經海路比陸路方便.南朝時廣州算係頗重要嘅通商廣口,自然會吸引漢人前往謀利,但唔代表佢哋會久居當地.有南宋人遊歷廣東嘅時候,曾經話過“見宋墳而不見唐墳”,可見連唐代都冇乜漢人,何況六朝?
即使如此,語言學家喺粵語搵到極少量六朝漢語遺留,呢個層次似乎唔係北方漢語,而係以南朝首都建康(今南京)爲代表嘅南朝音,例如廣東話「伏」嘅白讀音 [puk] 讀重唇就好可能係六朝層次.(現今日語漢字音最早一層都係來自六朝嘅「吳音」).當時廣東嘅語言狀況係點已經好難知道,推測漢人聚集嘅城市内可能講六朝漢語,但郊區就仍然係原壯傣語(Proto-Tai).比對越南嘅古漢越語同其它侗台語系(岱-卡傣語系),百越語應該已經向漢語借入一定成份,就好似現今北壯語入便有好多西南官話借詞一樣,但語法,音韻等同漢語仲有好大距離.
粵語真正漢語來源,來自唐末宋初.
唐代嶺南仍然係中原人蔑視嘅俚僚之地,可見漢人數量仍然唔多.唐代宰相張九齡開月北梅關古道,從此可以比較容易咁通過江西進入嶺南.唐末五代戰亂導致大量北方漢人南逃,呢次比以前永嘉之亂人數更浩大,更深入南方.
一批唐末難民走難到江西南部定居,去到宋初人口膨脹導致耕地不足.相比「地狹民稠」嘅贛南,嶺南大部分地方都係地廣民稀,於是部分人分批越過梅關翻山越嶺南下謀生.當時南雄正正係移民必經路綫,所以就出現南雄硃磯巷嘅傳説.廣東人口喺宋代大增,太平興國年間(976~984年)到元豐三年(1080年)嘅100年内由92,559戶暴增至579,253戶,足足六倍有突,但去到紹興三十二年就略減到513,711戶,可見移民潮已經停止.根據族譜紀錄*,移民來源地以江西最多,亦有河南同其它南方來源.北宋時南方較爲安定,未有戰亂因素,似乎經濟誘因最爲合理.廣府人漢人來源自唐末同北方漢族分道揚鑣,然後宋初入嶺南應該毋庸置疑.
*廣東族譜編寫唔會早過明中葉,所以可信性存疑,但來源地應該可以口耳相傳未致太失真.
但漢人來源唔會係廣府人嘅唯一來源.史載宋以前廣東多俚人作亂,到宋時似乎開始融入漢人.中國歷史地圖集作者譚其驤認爲:「自梁自唐,嶺南名爲中朝領土,實際在俚帥之統治下者,垂百餘年云.此爲俚族之極盛時代.與俚同時雄據粵東者,又有從粵西遷來之僚族(按:僚亦為古越人自稱,[rou]),然其勢力殊不及俚族之雄厚(按:今粵語中「傻哩」,「傻佬」似乎來自漢人對俚僚嘅篾稱)」.南宋《輿地紀勝》形容衆多漢人移民聚居嘅南雄都仍「有内地之遺風,俗雜夷夏風俗」.甚至時至元代,碑刻都記載「廣東戶口數十萬,瑤,僚半之」.俚僚人應係廣東嘅原居民,即我上文講述秦漢南越,駱越,西甌嘅後代,講原壯傣語(Proto-Tai)嘅O1,O2a,O3a2基因攜帶者.
將廣東人基因單倍型同河南漢人比較,可見廣東人父系以北方漢族爲主,雜有少量百越父系 O1,O2a及O3a2*P207xM7(比北方漢人多約25%).但母系北方成份D,G,M8a甚少(共約20%),代表廣東人祖先係南下漢父同土著越母混血嘅後代.喺上一篇文我講過粵語有好多音韻特徵同原壯傣語雷同,依家可以喺基因搵到旁證,證明有大量俚僚越人融入漢人,數量幾近廣府人一半.
由此我哋可以還原當時嘅場景:一支漢語人群喺唐末進入江西之際,就已經同北 1fe0 方中古漢語分道揚鑣,而音韻特點都同唐末北方非常符合:冇北宋逐漸出現嘅入聲脫落,出現輕唇音但微母未變,只有少部分濁上字變去聲等,呢種北方漢語分支隨住南下開荒謀生嘅漢人進入廣東.當時拓荒者以男丁居多,喺漢人男多女少嘅情況下,娶越女成爲普遍現象.越人學習漢語時,往往擺脫唔到原壯傣語母語影響,成爲一種帶有濃重越人口音嘅中古漢-越混合語,保留好多日常生活原壯傣底層詞彙.呢種越人口音嘅中古漢語甚至習染返漢人移民,令到粵語帶有類似壯語嘅腔調.隨住移民擴散混血,漸漸取代六朝漢族移民嘅語言同土著壯傣語.首當其衝嘅當然係同爲漢語來源而且使用者相對唔多嘅六朝白讀層,百越底層因爲語域不同,保留情況反而比六朝層好.最後前廣韻六朝漢語層次成爲少數零星「特字」或破讀字音.面對漢族進逼,拒絕同化移入嘅原壯傣群體(俚人)大約喺唐代開始分批向西南遷移,一批進入老撾境内成爲現今嘅佬族.部分更加遠遷今泰國,驅逐同化當地嘅南亞語族群,成爲現今嘅泰國人前身.到今日,泰語同北部壯語仍然可以有限度互通,核心同源詞相同超過60%.而極少數留喺廣東嘅一部分成爲現今廣東蜑家人或者遷移去海南度成爲黎族一部份.
北宋以後,粵語基本成形而且形成族群意識.以後遷入嘅群體往往唔會被認同爲粵語人.韶關因爲宋元戰爭導致人口大減令客家人趁機遷入.去到清初粵北客家因爲耕地不足大遷徙散播兩廣各地,同粵語人溝唔埋,甚至產生土客械鬥爭田奪地.閩南民系喺宋代已經從福建沿岸移民廣東東部沿岸,到明代更沿海路擴至雷州半島一帶,但都同客家人一樣無法大幅影響粵語.
明清時期:粵語族群擴張及民族衝突
明代係粵語西擴時期.因爲戰亂同漢族壓逼生存空間嘅緣故,湖南一帶嘅瑤族(苗瑤語系)變成起義流民進入廣東,朝廷大量派出北方士兵入廣西鎮壓,令明代官話進入廣西北部,成爲今西南官話分支.當時瑤人四散各地山區,造成兩廣「有山必有瑤」嘅局面,瑤亂甚至波及香港境内大嶼山.明萬曆年間瑤人被鎮壓後,朝廷鼓勵廣府人向西遷殖民以同化少數民族,族譜多記載有男丁前往梧州,桂平等廣西東部城市尋求發展機會.但詳情就往往缺乏記載,皆因族譜紀錄文化係宋明理學產物,傳入廣東開始普及不過明中葉.
去到清代,好多廣府人族譜都記載康熙年間有男丁遷往廣西然後就失去聯絡,大概已經喺當地落地生根.呢個都同清初遷界令有關.清初爲咗撲滅台灣明鄭勢力,將沿海近四十萬人強遷移入內陸, 以杜絕與明鄭割據政權嘅貿易同支援.遷界令對廣東沿海經濟組成極大損害,好多居民無法謀生,亦同內陸居民競爭資源,部分廣府人被逼前往廣西謀生.如果我哋分析各粵方言片嘅音韻特徵,可以發現越往西同越交通不便嘅地方,往往保留越舊嘅粵語特徵.喺廣府片/大城市會出現新嘅語音特徵並且憑其文化經濟優勢向其它粵語方言片/郊區幅射開去.因爲沿江流域交通方便,所以沿江去到廣西東部嘅城市都受到廣府片好大影響.其它交通比較隔絕嘅片例如四邑(台山),勾漏山區就往往比較存古,保留更加多原始壯傣語音韻特點.去到南寧等廣西中西部,講平話嘅人血統上基本上同壯族冇咩分別,冇乜漢人成份,佢哋祖先放棄咗自己嘅母語漢化咗.平話其實同廣府話聽感差別唔太大,對廣府人嚟講可能容易聽過台山話.呢啲就係各時期粵語移民擴張留低嘅痕跡.
到清政府撤回遷界令時,已經導致大量居民死亡或流徙,只剩一半約二十萬居民返回沿海,原有產業如制香及制鹽一蹶不振.人口空虛亦導致粵東嘅客家人人乘虛進入,呢個都係香港新界客家圍村嘅由來.清中期廣東人口暴增,令到廣府人同客家人爭奪生存資源互相排擠,間接令大量客家人參與太平天國叛亂.太平天國被鎮壓後,隨太平天國流散各地嘅客家人同當地居民發生持續近一百年嘅土客械鬥,雙方死傷枕藉.原本居住喺粵東北邊境嘅客家人從此喺兩廣星羅棋佈,形成一個個客家方言島.至此,嶺南嘅民族及語言已經同現今冇太大分別.
*圖片來自維基百科粵語條目,經作者增添各語言標籤.
總結:粵語脫離中古漢語於唐末五代 2000 宋代融入壯傣成份並定型;擴張繁衍於明清
以上係我嘗試重構嘅粵語(及其族群)歷史,應該同真實歷史唔會有太大出入.但始終我學養未深,好難還原每一個細節,要靠其它有識之士探究粵語嘅詳細形成過程.粵語係宋代融合漢越自立之後,喺明清孕育咗獨特嘅嶺南文化.到近代更加成爲東亞門戶之一,迎來現代西方文化並產生我哋嘅香港文化.
敬請期待下一篇《論本土主義中嘅大中華餘毒(四)》
============
Reference
壯傣族群(百越族)歷史
The Minz Zhuang of Napo Country, Guangxi: Legacy of the Thai-Lao Migration South (2010)
百越遺傳結構的一元二分跡象
百越史研究
廣府人基因
廣府,潮汕,客家人与河南人母系成分的分類比較
唐宋廣東歷史
嶺外代答
中國移民史
明清廣東歷史
明清廣東社會經濟研究
廣東史志
中國移民史
Expanding the Cantonese Diaspora: Sojourners and Settlers in the West River Basin
客家人基因
Origin of Hakka and Hakkanese :A Genetics Analysis
平話人基因
Pinghua population as an exception of Han Chinese’s coherent genetic structure
從基因角度睇漢族擴張
Genetic evidence supports demic diffusion of Han culture
潮汕人基因
Dominant Contribution of Northern Chinese to the Paternal Genetic Structure of Chaoshanese in South China (2011)
Similarities in Patrilineal Genetics between the Han Chinese of Central China and Chaoshanese in Southern China
漢族基因
Y Chromosomes of 40% Chinese Are Descendants of Three Neolithic Super-grandfathers
Late Neolithic expansion of ancient Chinese revealed by Y chromosome haplogroup O3a1c‐002611
Inferring human history in East Asia from Y chromosomes
史前古越族及古苗瑤基因
Y chromosomes of prehistoric people along the Yangtze River
侗台族及蜑家人基因
Y-chromosome Genotyping and Genetic Structure of Zhuang Populations
Mitochondrial DNA Diversity and Population Differentiation in Southern East Asia
Paternal genetic affinity between western Austronesians and Daic populations
壯侗及南島人史前遷移
Common origin of the Austronesian and Daic Populations (2011)
南亞及苗瑤人嘅基因聯繋
Genetic affinity between the Hmong-Mien and Mon-Khmer populations (2011)


text:
老師一直都係我想做既工作,大學畢業之後就去左做老師,宜加諗返起,做老師戈年冇話好開心都冇話同想像中有好大出入,畢竟都係呢個教育體制出黎既產品.除左做老師係我想做既嘢之外,我一直都想出去讀下書體驗下.亦都可能因為成日係上網睇到啲人po相去呢度去戈到,默默咁將人地既理想生活變成自己既生活,等人地都可以羨慕下,但其實活成別人既生活係好攰既一件事.每個人都有自己理想既生活,你做到一個都做唔到第二個,唯一可以既就係過自己想過既生活,呢個道理我宜加24歲先明,不過悟性呢啲嘢好難講,總知宜加明就得啦!
講返正題,咁我出去讀咩呢?讀碩士,我又唔知讀咩,諗黎諗去, 最後,我去左讀葡文語言課程,好多人都覺得出去讀書一定係要出去讀個好勁既學位返黎,唔係去黎做咩? 好彩我今次冇因為人地既想法而做決定,因為我係葡國戈一年得到既唔係學位,係體驗,改變左我之後對生活,對人生既想法.
以前去旅行都係係同朋友去,而我係標準豬隊友又唔搵資料,所以戈時第一次自己由頭到尾打點一切,距離出發既時間越近,發現我原來好驚,畢竟第一次自己出去,第一次去咁遠.2016年既9月尾我終於出發,搭火車戈時一直都好擔心因為驚坐過龍,報站既廣播又淨係得葡文,前提係我未學過葡文,學過都未必聽得明,好神奇既係我係機場撞到一對台灣夫婦,我排緊隊買電話卡既時候佢地問我邊到黎既,之後吹左幾句水,然後坐火車既時侯竟然撞到佢地,呢個時間我成個人放心哂,係落車既時候因為個喼擺得太高好難攞,好好人既台灣夫婦就幫我攞左落黎然後用好親切既聲音同我講:「讀書要加油喔!」我戈一刻好想喊好感動!
係自己地方既時候,生活上遇到既好事好似有人幫你拎下野咁,我唔會覺得有咩感動,但人在異地,微小既好事都覺得好幸福,因為原來呢啲事情唔係必然咖!村上春樹講既小確幸,我終於徹底咁樣明白.
葡國係歐洲黎講唔算大,除左足球之外,應該冇咩人留意,加上我冇簡到係里斯本讀書,而係去左一個除左大學生就係老人家既城市,當初我有啲驚悶,但我係呢到識到一班好好既朋友,返到黎澳門之後有啲仲有聯絡下咁.入學註冊既第一日成個人都好迷,見好多人係註冊處等,但我唔知佢地等咩又覺得自己應該都要等一啲野,係咁多個人入面我簡左一個同我一樣企左係到但個樣醒過我既女仔問佢,我仲好記得我地當時既對話,
我用英文問佢 :「你識唔識講中文?」
佢答我識,於是我唔知點解就用我唔咸唔淡既普通話問:「我想問一下你知道這些人在等什麼嗎?」
佢答我:「嗯…你係未講廣東話咖?」(大概我講既普通話太廣東話?)
哈哈!傾落之後原來大家都係澳門黎,呢啲係未叫緣份?我以為自己會孤獨死係呢到.
係澳門周街都係澳門人,唔會有咩感覺,係呢到遇到澳門人係一件咁開心既事.
返完學第一日,落緊樓梯既時候突然有人係背後拍我,我心諗係大學都遇到襲擊? 原來係同班既一個韓國女仔,話說我地班都有幾多韓國人,佢用英文再加上好青春既臉孔問我想唔想一齊去食啲野飲杯咖啡,我好開心咁話好啊!平時係澳門朋友問我出唔出黎飲杯咖啡,我會話好攰不如你黎我屋企我地一齊訓教,
原來,飲水一般既普通事係要到冇水飲既時候先發覺一啲都唔普通.
係葡國短短一年,我識左好多朋友,拍過拖分埋手,出軌,仲有遇到人生第一次因為男仔而友情決裂…真係好似韓劇戈啲心機女咁,但我岩岩講既係我最初一去到最單純最有感覺既事情,最平凡所以最容易遺忘既感覺.
25歲既我,或者對於好多差唔多年紀既人黎講都好迷惘,出黎社會幾年又好懷念返學既時候但人地已經當你係真正既大人,而唔知幾時開始,我覺得要傾上天文下地理先係有內涵嘅對話,係大人嘅表現,但呢幾日唔覺意又打開本 >揭左兩頁,就係大家都好熟悉既蛇吞象既故事,如果戈個人見到戈張畫而答小王子「這是一頂帽子.」於是佢就唔會再同佢講蟒蛇,或者原始森林等等,而小王子會遷就佢.講橋牌,講政治…
睇左戈幾頁之後突然覺得自己真係經歷左社會既洗禮,忘記左最簡單來自生活既戈種幸福感.
(文章為港語學第三屆廣東話徵文比賽參賽作品)


text:
摩星嶺曾經係駐港英軍軍事要地,極具歷史意義.呢個地方位於中西區,亦都係我所居住,最愛嘅地方.西區係香港歷史最悠久,最富傳統特色嘅地區之一,直到而家,西區仍然保存咗唔少引人入勝,奪目耀眼嘅靚景,賦予香港市民享受生活嘅黃金機會.
而更具意義嘅係,呢到係我同佢邂逅嘅地方.時光荏苒,日月如梭,時間嘅流逝依舊唔會令我唔記得嗰一日.好清楚咁記得,我參觀緊喺二次大戰嘅時候留低嘅痕跡——唔同嘅炮台遺址同埋一啲好特別嘅軍事設施嘅時候,佢帶著一副「文青眼鏡」,背囊扣著一個口罩嘅飾物.我第一眼睇到佢,心入面嘅小鹿就已經喺度不停咁周圍撞.終於鼓起勇氣,鼓勵自己要充滿自信咁去「抄牌」,點知又真係成功咗.
返到屋企,我猶豫咗好耐,好想了解佢更多,但奈何都仲係覺得好尷尬.同朋友傾完計之後,我決定要跳出自己嘅舒適圈,唔再做「淆底獸」.解鎖咗手機嘅密碼鎖,㩒入咗一個程式,發送咗「你好」兩個字.我一直凝視住手機有冇彈出訊息,過咗幾分鐘,佢答咗我「妳好啊」.我欣喜若狂,心諗:今次真係行運啦!傾計傾咗大概十幾分鐘,我喺對話之中揣摩到佢嘅悲觀性格,仲知道原來佢患有解離症,啲人都以歧視嘅目光去睇佢,冇人願意同佢做朋友.佢話自己成日都聽到一把聲,叫佢唔好再害人.
願傾盡所有,化身一柔月,伴隨你左右.我覺得精神病係病,患有呢類型病嘅人已經夠辛苦,唔應該二度傷害.我循序漸進咁走入佢嘅生活當中,喺佢覺得難受嘅時候安慰佢,喺佢控制唔到自己情緒嘅時候開導佢,喺佢想要自殺嘅時候比一個擁抱佢.一齊共同進退,逆境中自強不息.
於是就係咁,山上一個女子,搵到自己嘅真命天子,得到永恆不變嘅幸福.世界真係好細,完全冇估到自己會係喺成長嘅地區遇見佢.
我同佢十指緊扣,飽覽著香港島西邊嘅海景,認定係佢了.


text:
六十二年前在巴基斯坦嘅達卡大學,一群孟加拉大學生,用佢地生命同鮮血,守護佢地母語.哩一段事跡,亦令由二零零零年起,每年今日,成為一個非常重要嘅日子–—國際母語日(International Mother Language Day).
翻查資料,原來當年巴基斯坦分開東,西巴基斯坦,東巴基斯坦人母語係孟加拉語,但國家嘅權力都集中於國家西部地區.喺統一同方便聯繫嘅堂皇名義之下,由西部主導嘅政府決定除去孟加拉語嘅法定地位,禁止政府及公共機構用孟加拉語.明目張膽嘅語言清洗引起公憤,一班大學生為咗守護孟加拉語嘅語言同文化,走上街頭,反對政府扼殺東巴基斯坦嘅語言.有道是蠻殺立威,政府決定向示威學生開槍,無辜鮮血為母語之尊嚴而流盡,青春生命為文化之延續而犠牲.暴力鎮壓令政府受全國遣責,之後孟加拉語一九五四年喺巴基斯坦得到正名,血,總算冇白流.
而今日香港,我地母語——廣東話——之地位亦都危危乎.比起當年巴基斯坦用強權去否定孟加拉語,今日廣東話嘅地位係俾人一步一步咁蠶食.如果有細心留意,除咗香港漸漸放棄本來能夠自立於國際嘅優勢,日益挨近中國,令香港對日常普通話應用嘅需求唔自然咁增加,香港嘅傳統媒體亦將既有嘅外語音譯去除廣東話,轉跟普通話,譬如迪拜(杜拜),弗吉利亞(維珍妮亞)等.香港特區政府喺二零零八年開始,更用資助去利誘學校用普通話上中文堂(普教中),兩科合拼,唔理對學生中文水準有冇幫助,務求長遠可以改寫香港社會語言結構.與此同時,又喺不同媒介嘅中文教材入面明踩/暗踩廣東話,加埋之先教育局網站否定廣東話在香港法定地位,廣東話嘅情況,明顯到咗汲汲可危嘅境地.現時係有一股想剷除香 港文化地位嘅勢力,喺政治,經濟,教育,公共行政等多個層面,以暗渡陳倉嘅方法貶損廣東話嘅地位,消滅廣東話.
「要消滅一個民族,首先瓦解佢嘅文化;要瓦解佢嘅文化;首先消滅承載佢嘅語言;要消滅哩種語言,首先從佢哋嘅學校入面落手.」哩一句獨裁魔頭嘅名言,大家應該都耳熟能詳.現今「普教中」等一連串貶抑廣東話嘅手段,已經滲透香港社會各個角落.每一種語言,都有佢獨特嘅文化價值,唔應該俾強權同歪理沒殺,唔應該覺得自己嘅母語比唔起其他語言.襯住今日係國際母語日,香港人應該要清楚自己捍衛母語嘅權利,喺社會各範疇,盡一己之力,守護同欣賞我地寶貴嘅母語,莊敬自強,承傳香港文化嘅魅力.


text:
喺一個微陰嘅日子,我行上英皇佐治五世紀念公園.公園就喺一個好斜嘅山坡上面,橫跨兩條高低唔同嘅街道,喺上面高街一邊就係以往嘅有麻石外牆嘅鬼屋,而喺下面醫院道一邊,就係贊育醫院,連接高低兩條街嘅就係東邊街,佢哋圍起一塊地方,構成一個方方正正嘅地臺.
我經過贊育醫院,走上斜路,再行入公園,喺公園嘅斜坡上面有高高低低嘅小路貫穿其中.小路有啲濕,而且因為上面有好高嘅,生喺牆上嘅石牆樹阻擋咗濕氣蒸發,令依一個大樹下面嘅地方都仲瀰漫住濕氣,令公園依一邊顯得好清涼.石牆樹好似靈芝,樹冠好大,覆蓋甚廣,樹榦雖然粗,不過喺濃密嘅樹葉下面顯得好似靈芝嘅幼小軀幹,於是我叫石牆樹做「靈芝」.
其實靈芝本來係喺一啲腐敗嘅木頭泥土上面吽出嚟,唔知點解後尾就變咗仙人賴以長壽嘅養生寶貝.相傳蓬萊仙人以此為食,所以秦始皇聽信徐福之言,派三千童男童女同一批工匠去咗日本搵不死藥.當然藥冇搵到,徐福佢亦因此留咗喺日本國.喺《白蛇傳》入面,白蛇白素貞喺中秋佳節嗰時同相公許仙邀月開懷暢飲,共度良宵,點知白娘子不勝酒力,現出原型,令許仙嚇死咗.為救相公,白蛇同青蛇大戰護山仙童以求仙草,許仙服用之後得以生還,而依棵仙草就係靈芝.喺唔同嘅典籍入面靈芝都可以救人一命,不過可以起死回生嘅仙草又點會畀你哋咁容易搵到?
真嘅仙草難求,不過人間真有其物,好似仙草嘅靈芝就容易買到,醫院道依幾棵有六七層樓高嘅石牆樹,其實就係放大版嘅靈芝,同樣有救命之效,不過佢救嘅,係半山區一塊小小地區嘅肌理同生命.當整個中西區都喺度不停大興土木嘅時候,正正係有咗依幾棵樹,令依一個區域得以保持寧靜悠閒嘅格調.落雨嗰時,我哋喺佢哋下面行,唔怕雨揼濕,到烈日當空,又有佢哋為我遮蔭.其他地區嘅樹木有唔少都因為栽種不善,保養不周,紛紛被斬或冧落嚟嘅時候,佢哋依然生機勃勃,守護住依一個小地方.
依度就好似停留喺六七十年代嘅舊香港,令我冇經歷過依一個時代,都可以由幾棵高大茂密嘅樹,古老嘅石牆同街燈,重構當年嘅氛圍.張愛玲喺〈童言無忌〉講過:好似我哋咁樣生長喺都市文化嘅人,總係先睇見海嘅圖畫,後尾睇見海;先讀到愛情小說,後知道愛.我哋對於生活嘅體驗往往係第二輪嘅,借助於人為嘅戲劇,因此喺生活同生活嘅戲劇化之間很難劃界.當我見到依幾棵樹,就知道當年嘅香港係點樣.不過張愛玲話生活嘅戲劇化係唔健康嘅,但係對香港人嚟講戲劇化生活就係苦中一點甜,我哋可以由幾棵老樹,重拾當年仍然美好嘅舊香港.生活喺當下殘忍而破裂嘅社會經驗入面,大家唔係想死,會發癲,就係變得目空一切,麻木不仁,有依幾棵樹,令我哋有一個可以發夢嘅地方重拾美好嘅過去,我哋先有一個庇護所,令大家仍然可以堂堂正正做一個良善嘅人,所以又點可以唔話依幾棵樹係靈芝?佢哋同樣救急扶危,救嘅係人心.
正所謂「碧海青天夜夜心」,相傳后羿由王母娘娘嗰度得到靈芝長生不老藥,但係嫦娥偷食咗,結果嫦娥輕飄飄咁奔向月亮,過佢嘅不老生活.月亮嘅廣寒宮寂寞冰冷,令嫦娥後悔,不過我喺冇乜人嘅下午,行過陰涼嘅大樹下面,就覺得依幾棵樹可以救贖平日大家忙到抖唔過氣嘅心靈.由七十年代前嘅小商埠,變成繁忙擠擁嘅國際大都會,依幾棵大樹都依然如幾十年前一樣,一貫守護住依個小社區,假如中環係后羿繁榮嘅封地商丘,咁人稀嘅英皇佐治五世紀念公園就係荒涼嘅廣寒宮.行過見證殖民地歷史嘅樹,我就好似待守皇宮嘅白頭宮女同啲細孥講:嗱!喺香港主權移交之前廿幾年,香港曾有一段燦爛嘅好日子,對比返而家嘅香港,佢哋大概會覺得依個只係遠古嘅傳說.
依個時候清潔阿姐經過,見我喺度望住啲樹發吽哣,佢就吟吟沉沉咁話:屌你老母,阻住我掃樹葉.當然啦,主權移交後政府清潔工作外判,人工少工時長,十日人工抵唔過一盒靈芝孢子,阿姐要掃通地樹葉,掃到唔發火就假.哼!


text:
Apple噚日(6號)舉行發布會,推出M2晶片同埋新MacBook,不過好多香港用家關注嘅,應該都會係官方正式新增嘅廣東話輸入法.事關之前Apple雖則話好重視香港地區,但上年新增嘅功能都係廣東話辭典同埋語音控制(Voice Control),用家最常用嘅粵語拼音輸入法,反而遲遲未見蹤影.可能都睇到香港網絡嘅呼聲,Apple今次都正式推出粵語拼音輸入法,唔少香港網民都話終於收貨.
拆App達人 Jane Wong就喺Twitter分享佢嘅試用圖片.如圖所見,當佢用廣東話鍵盤輸入「jung yu yau gwong dung wa syu yap faat jan hai hou jeng a」嘅時候,無需標上音調,iPad都即刻出到「終於有廣東話輸入法真係好正啊!」嘅字句.似乎唔需要完全寫晒音標,或者跟足某一種拼音規則,都可以流暢咁輸出廣東話句子.
粵拼係香港語言學學會粵語拼音方案嘅簡稱,因為佢採用羅馬化拼音,都好便於電腦輸入.今次Apple就表明係可以根據粵語拼音方案同其他拼法去寫,實際操作都證明,其實唔雖然跟足特定嘅粵拼規則,只要按住類近嘅拼音打出嚟,都可以輸出到廣東話字.
#ios #廣東話輸入法 #蘋果電話 #蘋果手機 #廣東話字典 #廣東話辭典 #廣東話詞典 #語音控制 #語音識別 #粵語拼音 #普通話拼音 #廣東話鍵盤 #廣東話 #港語學